MDP baibai viyaka nudheynan: Raees Nasheed – adduLIVE\nJul 18, 2021, 11:11 އަބްދުﷲ ޔާމީން\nރައީސް މުހައްމަދު ނަޝީދު-- ފޮޓޯ: ރައްޔިތުންގެ މަޖިލިސް\nމޯލްޑިވިއަން ޑިމޮކްރަޓިކް ޕާޓީ (އެމްޑީޕީ) ބައިބައިވިޔަ ނުދޭނެކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝިދު ވިދާޅުވެއްޖެއެވެ.\nރައީސް ނަޝީދު މިފަދައިން ވިދާޅުވެފައިވަނީ، އިންޑިއާގެ "ދަ ހިންދޫ" ނޫހާ ވާހަކަ ދައްކަވަމުންނެވެ. ރާއްޖޭގެ އަދި އެމްޑީޕީގެ ސިޔާސީ ހާލަތާއި ގުޅޭގޮތުން އެ ނޫހާ ރައީސް ނަޝީދު ވާހަކަ ދައްކަވާފައިވާއިރު، ސަރުކާރާއި މެދު އެމަނިކުފާނުގެ އޮތް ކަންބޮޑުވުންވެސް ހާމަކުރައްވާފައިވެއެވެ.\nއެގޮތުން ރައީސް ނަޝީދު ވިދާޅުވީ "ހަރުކަށި ފިކުރުގެ މީހުން ރުއްސުމަކީ" ސިޔާސީ ބޭނުންތަކަށް ރާއްޖޭގައި ކުރާ އަދި ހާއްސަކޮށް އިންތިހާބުތަކާ ދިމާކޮށް ކުރާ ކަމެއްކަމަށެވެ.\n"އާ ޤާނޫނުއަސާސީގެ ފަހުން ބޭއްވީ ތިން ރިޔާސީ އިންތިހާބު. އޭގެތެރެއިން ދެ ފަހަރު އެމްޑީޕީން ވަނީ އިންތިހާބު ކާމިޔާބު ކޮށްފަ، ރައީސް އަބްދުﷲ ޔާމީން އަދި ޕީޕީއެމަށް ކާމިޔާބުވީ އެންމެފަހަރަކު. ތިން މޮޅުވެސް ލިބިފަ އޮތީ ހަރުކަށި ފިކުރުގެ މީހުންގެ ވޯޓާއި އެކު." ދަ ހިންދޫ އަށް ދެއްވި އިންޓަވިއުގައި ރައީސް ނަޝީދު ވިދާޅުވިއެވެ.\nއެހެންނަމަވެސް މި މިސްރާބަށް ކަންކަން ދާނަމަ މަދު އަހަރުތަކެއްގެ ތެރޭގައި ގައުމު އެ ގެންދެވެނީ ނުރައްކާތެރި މަންޒިލަކާ ދިމާލަށްކަމަށް ރައިސް ނަޝީދު ވިދާޅުވިއެވެ.\n"އަފްޣާނިސްތާން މިއަދު އޮތް ހާލަތު ބަލާ."\nރައީސް އިބްރާހިމް މުހައްމަދު ސޯލިހްއާއި އެއްވެސް ޒާތީ މައްސަލައެއް ނެތްކަން ފާހަގަކުރައްވާ ރައީސް ނަޝީދު ވިދާޅުވެފައިވަނީ އެމްޑީޕީގެ މެދުގައި މިގޮތަށް ހިޔާލުތަފާތު ވުމަށް ބޭނުންނުވާ ކަމަށެވެ. އަދި އެމަނިކުފާނު ހުންނެވިހާ ހިނދަކު ޕާޓީގެ ތެރޭގައި ބައިބައިވުން އުފެދުނު ނުދޭނެކަމަށްވެސް ވިދާޅުވިއެވެ.\nރައީސް ނަޝީދު ވިދާޅުވެފައިވަނީ މިއީ އެއް ފިކުރެއްގެ މީހުން އެއްގަލަށް އަރަންވީ ވަގުތުކަމަށާއި، އަދި އެއީ ޕީޕީއެމް ކަމުގައިވާނަމަ އެމީހުންނާއެކުވެސް މަސައްކަތްކުރަން ތައްްޔާރަށް ހުންނެވިކަމަށެވެ.\nރައީސް ނަޝީދު ރާއްޖޭގެ ސިޔާސީ މަޝްވަރަހާއި ގުޅޭގޮތުން "ދަ ހިންދޫ" ނޫހާއި ވާހަކަދެއްކެވިއިރު، އިއްޔަ ނެރުއްވި ބަޔާނެއްގައި ރައިސް ނަޝީދު ވަނީ އަދާލަތު ޕާޓީއަކީ ހަރުކަށި ފިކުރުގެ ޕާޓީއެއްކަމަށް ސިފަކުރައްވާފައެވެ. އަދި އަދާލަތު ޕާޓީން ރައީސް ސޯލިހް ކޮންޓްރޯލް ކުރާކަމަށާއި، އެގޮތަށް ކޮންޓްރޯލް ކުރުމުގެ ފުރުސަތު ރައީސް ސޯލިހް ދެއްވާކަމަށްވެސް ވިދާޅުވެފައިވެއެވެ.\nމީގެ އިތުރުން ރައީސް ނަޝީދު ވިދާޅުވީ ނަފުރަތުގެ ބިލު ފާސްނުކުރާނަމަ ސަރުކާރަށް ތާއީދު ކުރެވެން ނެތްކަމަށެވެ.


Linku roadugai Accident eh higai Meehaku Maru vejje\nކުރިއަށް އޮތް 48 ގަޑިއިރުގެތެރޭގައި ރާއްޖެ ...\nއައްޑޫ ލިންކް ރޯޑުގައި ރޭ ނުރައްކާތެރި އެކްސިޑެންޓެއް ހިނގައި މީހަކު މަރުވެއްޖެ އެވެ.\nލިންކް ރޯޑުން ހިތަދޫގައި ހުންނަ ކުނިކޮށި ކައިރިން ކާރަކާއި ސައިކަލެއް ޖެހި ހިނގި މި އެކްސިޑެންޓުގައި މަރުވީ ސ. ހިތަދޫ ނޫމުގުމާގޭ މުހައްމަދު ރަޝްމު ރިޔާޒް 29، އެވެ.\nހިތަދޫ ހޮސްޕިޓަލުން ބުނީ، އެކްސިޑެންޓު ހިނގިއިރު ސައިކަލް ދުއްވަން އިން ރަޝްމު އެތަނަށް ގެންދިޔައިރު ވެސް މަރުވެފައިވާ ކަމަށެވެ. އޭނާ ހޮސްޕިޓަލަށް ގެންދިޔަ ވަގުތު އާންމުން ނަގާފައިވާ ފޮޓޯތަކުން އެނގޭ ގޮތުގައި ހަށިގަނޑުގެ ބައެއް ތަންތަން ބިންދައިގެން ގޮސް ބޮޑެތި އަނިޔާތަކެއް ވަނީ ވެފަ އެވެ.\n“ކާރުގައި ތިބި ތިން މީހުންނަށް ވެސް އަނިޔާވެގެން މިހާރު ވަނީ ހޮސްޕިޓަލަށް ގެންގޮސްފައި،” ހިތަދޫން ވާހަކަ ދެއްކި މީހަކު ބުންޏެވެ.\nމި އެކްސިޑެންޓުގައި ޖެހުނު ސައިކަލާއި ކާރު ވެސް ވަނީ ވަރަށް ބޮޑަށް ހަލާކުވެފަ އެވެ. ކާރުގެ ކުރީކޮޅު އެއްކޮށް ހަލާކުވެފައިވާއިރު ސައިކަލަށް ވެސް ބޮޑެތި ގެއްލުންތަކެއް ވި އެވެ.


Guraidhoo Picnic Island Aaeku Rayyithunnah Ufaaverikan! - Vaguthu\nގުރައިދޫ ޕިކްނިކް އައިލެންޑް މަތިން ނަގާފައިވާ ފޮޓޯއެއް - އެމްޓީސީސީ\nކ. ގުރައިދޫ ޕިކްނިކް އައިލެންޑްގެ ބިން ހިއްކުމުގެ މަސައްކަތް ނިންމާލައިފިއެވެ.\nއެ މަސައްކަތް ކުރުމަށް ހަވާލުކޮށްފައި ވަނީ އެމްޓީސީސީއާއެވެ.\nއެ ކުންފުނިން މިއަދު ބުނީ، އެ ޕިކްނިކް އައިލެންޑްގެ ބިން ހިއްކުމާއި، ހިއްކި ސަރަޙައްދު ހިމާޔަތް ކުރުމުގެ މަޝްރޫއުގެ މަސައްކަތް މިދިޔަ މަހުގެ 11 ވަނަ ދުވަހު ނިންމާލާފައި ވާ ކަމަށެވެ.\nއެ ކުންފުނިން ބުނެފައިވާގޮތުގައި، މި މަޝްރޫއުގެ ދަށުން، 1.7 ހެކްޓަރުގެ ބިންހިއްކުމާއި، 278 މީޓަރުގެ ސަރަޙައްދެއްގައި ބޮޑުހިލައިން ރިވެޓްމެންޓް ޖެހުމާއި، 160 މީޓަރުގެ ސަރަޙައްދެއްގައި ބޮޑުހިލައިގެ ގްރޮއިން ޖެހުމުގެ މަސައްކަތްތައް ކޮށްފައި ވެއެވެ.\n13.4 މިލިއަން ރުފިޔާގެ ހަރަދުކޮށްގެން ކުރިއަށްގެންދިޔަ މި ޕްރޮޖެކްޓް ނިންމާލާފައިވާ، މިއީ ލޯކަލް ޓޫރިޒަމް ފުޅާދާއިރާއެއްގައި ކުރަމުން އަންނަ އެރަށު ވިިޔަފާރިވެރިންނަށް ރަށް ޕްރޮމޯޓް ކުރަން ވަރަށް ރަނގަޅު ދޮރަކަށް ވެގެން ދާނެއެވެ. އަދި ކައިރި ރިސޯޓްތަކަށްވެސް މިއީ ހަމަގައިމުވެސް ހަމަޖެހުމެއް ކަން ޔަގީނެވެ.\nމިއި އެރަށު ރައްޔިތުންގެ އެދުމުގެ މަތިން އެރަށް ކައިރީގައި ތަރައްގީ ކުރި ޕިކްނިކް އައިލެންޑެކެވެ. އެހެންކަމުން މިއީ އެރަށު ރައްޔިތުންނަށްވެސް ލިބުނު ވަރަށް ބޮޑު ހިތްހަމަޖެހުމަކާއި އުފާވެރިކަމެއް ކަން ޔަގީނެވެ.\nއޮކްޓޯބަރ 21, 2021 16:09\nތިތަން ދެން ވަރަށް އަވަހަށް ވެރިކޮށްލާނީ ކައިރި ރިސޯޓަކުން. ގުރައިދޫމީހުން ދަހިވެފަ ތިބެން ޖެހޭނީ\nއޮކްޓޯބަރ 21, 2021 16:11\nމިއޮތީ މިސަރުކާރުން ތިމާވެއްޓަށް އަހަންމިޔަތުކަން ދޭ މިންވަރު ފެންނަން. ގުދުރަތީ ގޮތުން ހެދިައިވާ ރަށެއް ހަމަ ނެތީތޯ؟ ކޮންމެހެންވެސް ފަޅުހިއްކުން މުހިންމުތޯ؟ ދައްކާވާހަކައައީ އަމަލާ ދިމާނުވޭ!\nއޮކްޓޯބަރ 21, 2021 20:05\nގުރައިދޫ މީހުން އެކަނިތަ ޕިކުނިކް އައިލަންޑަށް ދާންވީ ހިތް އުފާ ކޮށްލަން އާއިލާއާ އެކު؟ވެރިކަން ހޯދަން ބޭނުންވަނީ ގުރައިދޫ މީހުންގެ ވޯޓް އެކަނިތަ؟ގުރައިދޫ މީހުންނަށް އެކަނި ކަންކަން ކޮށްދީގެން ރާއްޖޭގެ ހުރިހާ ރައްޔިތުންގެ ލޯބި ލިބޭތަ؟ބަލަގަ އަގަރުމެން މިއުޅެނީ އަހަރުމެން ރަށު ކުރިމަތީއޮތް ކުޑަ ފަޅުރަށެއް ރައްޔިތުން ދަތުރުދާން ހަމަ ނުޖެއްސިގެން.ކިތެއް ދުވަސް އާދޭސްކުރާތާ؟\nއޮކްޓޯބަރ 21, 2021 21:33\nއެމްޑީޕީ ސަރުކާރުން މިކަންކޮށްފަ ބުނާނީ. ޕީޕީއެމް ސަރުކާރުން މާކުރިން ފަށާފައޮތް ކަމެކޭ މީ / މާލޭ ރައްޔިތުންނަށް ކަމެއް ކޮށްދޭނީ ތިމަންމެންނޭ ! މިވާހަކަ ޤަބޫލުކުރާ ގޮތަށްތޯ ތިތިބީ އެއީ ސުވާލަކީ


ނަތަންޔާހޫ ބޮޑުވަޒީރުކަމުން ވަކިކުރަން އިދިކޮޅުން ކޯލިޝަން ހަދައިފި\nއިސްރާއީލްގެ އާ ސަރުކާރު އެކުލަވާލުން\nއާ ސަރުކާރުގައި ބޮޑުވަޒީރު ކަމުގެ މަގާމު އޮންނާނީ ދައުރުވާ ގޮތަށް\nއާ ސަރުކާރު އެކުލަވާލާނެކަން ލަޕިދް ވަނީ ރައީސް ރުވެންއާ ހިއްސާކޮށްފައި\nއަށް ޕާޓީން ކޯލިޝަންގައި ބައިވެރިވޭ\n3 ޖޫން 2021 | ބުރާސްފަތި 09:41\nޔައިރް ލަޕިދް، ނަފްތާލީ ބެނެޓް\nބެންޖަމިން ނަތަންޔާހޫ ބޮޑުވަޒީރުކަމުން ވަކިކުރުމަށް އިދިކޮޅު ހުރިހާ ޕާޓީއަކުން ކޯލިޝަން ހަދައިފިއެވެ.\nއިސްރާއީލުގެ އިދިކޮޅު ޕާޓީތަކުން އެގައުމުގައި އާސަރުކާރެއް އެކުލަވާލުމަށް އެއްބަސްވެ އެކަން ރައީސް ރުވެން ރިވްލިންއަށް ވަނީ ހުށަހަޅާފައެެވެ. ސަރުކާރު އެކުލަވާލުމަށް އިދިކޮޅު ލީޑަރ ޔައިރް ލަޕިދްއަށް ދީފައިވާ ސުން ގަޑިއަކީ ބުދަ ދުވަހެވެ.\nއުމުރުން 71 އަހަރުގެ ނަތަންޔާހޫ ވެރިކަން ކުރައްވާތާ މިހާރު 12 އަހަރު ވިއިރު މިދިޔަ މާޗް މަހު އޮތް ގާނޫނު ހަދާ މަޖިލީހުގެ އިންތިޚާބުގައި އޭނާގެ ޕާޓީއަށް މެޖޯރިޓީ ވޯޓުލިބިފައެއް ނުވެއެވެ. އެއީ ފާއިތުވި ދެ އަހަރު ތެރޭގައި އޭނާގެ ޕާޓީއަށް މެޖޯރިޓީ ނުލިބުނު ހަތަރު ވަނަ އިންތިޚާބެވެ. މާޗް މަހުގެ އިންތިޚާބުގެ ނަތީޖާއަށް ފަހު ކޯލިޝަން ސަރުކާރެއް ހެދުމުގެ ފުރުސަތު ނަތަންޔާހޫއަށް ލިބުނު ނަމަވެސް އެއްވެސް ޕާޓީއަކުން އޭނާއާއެކު ކޯލިޝަން ސަރުކާރެއް ހަދަން އެއްބަހެއް ނުވިއެވެ.\nއެއާއެކު ކުރިން ފިނޭންސް މިނިސްޓަރުކަން ކުރެއްވި ޔައިރް ލަޕިދްއަށް ކޯލިޝަން ސަރުކާރު ހެދުމުގެ ފުރުސަތު ލިބުނީއެވެ. މާޗް މަހުގެ އިންތިޚާބުގައި ނަތަންޔާހޫގެ ލިކޫދް ޕާޓީން އެންމެ ގިނަ ވޯޓު ހޯދިއިރު، ދެ ވަނައަށް އެންމެ ގިނަ ވޯޓު ލިބުނީ ލަޕިދްގެ ޔެޝް އަތިދް ޕާޓީ އަށެވެ.\nއަލަށް އުފެއްދި ކޯލިޝަންގައި ހިމެނޭ އެންމެ ބޮޑު ޕާޓީ އަކީ ޔައިރް ލަޕިދްގެ ޔެޝް އަތިދް ޕާޓީއެވެ. މި ޕާޓީއާއެކު ދެން ކޯލިޝަން ހަދާފައިވަނީ އިދިކޮޅުގައި ހިމެނޭ 8 ޕާޓީއެކެވެ. ގުޅިފައިވާ ސަރުކާރެއް އެކުލާވާލުމަށް މި ޕާޓީތަކުން މިހާރުވަނީ އެއްބަސްވުމުގައި ސޮއިކޮށްފައެވެ. އަލަށް އެކުލަވާ ސަރުކާރުގައި ބޮޑުވަޒީރުގެ މަގާމު އޮންނާނީ ދައުރުވާ ގޮތަށެވެ. ފުރަތަމަ ބޮޑުވަޒީރަކަށް ވެވަޑައިގަންނަވާނީ، އިއްތިހާދުގައި ހިމެނޭ ހަރުކަށި ފިކުރުގެ ކަނާތު ފިޔައިގެ ޕާޓީއެއްކަމުގައިވާ ޔަމިނާ ޕާޓީގެ ނަފްތާލީ ބެނެޓް އެވެ. އެއަށްފަހު ބޮޑުވަޒީރުކަމާ ހަވާލުވެ ވަޑައިގަންނަވާނީ އިއްތިހާދުގެ އެންމެ ބޮޑު ޕާޓީ ޔެޝް އަޓިޑް ޕާޓީގެ ލީޑަރު ޔައިރ ލަޕިޑްއެވެ.\nއަލަށް އެކުލަވާލި ސަރުކާރުގެ މަގާމުތަކާ ހަވާލުވުމުގެ ކުރިން އިސްރާއީލުގެ ގާނުނުހަދާ މަޖިލީހުގައި އިތުބާރު އޮތްތޯ ބެލުމަށް ވޯޓު ނަގާނެއެވެ.\nއާ ސަރުކާރު އެކުލަވާލުމަށް އެއްބަސްވުމަކަށް އާދެވިފައިވާކަން އިއުލާން ކުރައްވަމުން، އިއްތިހާދުގެ ލީޑަރު ލަޕިޑް ނެރުއްވި ސްޓޭޓްމަންޓުގައި ވިދާޅުވެފައިވަނީ، އެއްބަސްވުން މިހާރު އިސްރާއީލުގެ ރައީސް ރުވެން ރިވްލިންގެ އަތްޕުޅަށް އަރުވާފައިވާ ކަމަށެވެ. އަދި ވިދާޅުވެފައިވަނީ އާ ސަރުކާރުން މަސައްކަތްކުރާނީ ހުރިހާ ރައްޔިތުންނާ އެކު ކަަމަށެވެ.\nއާ ސަރުކާރު މަަސައްކަތް ކުރާނީ، އެ ސަރުކާރަށް ވޯޓުދިން ރައްޔިތުންނާއި އަދި ނުދޭ ރައްޔިތުން ވެސް ހިމެނޭގޮތުން، އިސްރާއީލުގެ ހުރިހާ ރައްޔިތުންނަށް ޚިދުމަތްކުރުމަށް. ސަރުކާރާ ޚިޔާލު ތަފާތުވާ މީހުންގެ ޝުޢޫރުތަކަށް ވެސް އިހުތިރާމްކޮށް، އިސްރާއީލުގެ މުޅި މުޖުތަމަޢު އެެއްބައިވަންތަ ކުރުވުމަށް އަހަރެން މަސައްކަތް ކުރާނަން.\nގިނަބަޔަކަަށް ހައިރާންކަން ލިބުނީ އަރަބް އިސްލާނިސްޓް ރާމް ޕާޓީ ކޯލިޝަނާ ގުޅުމުންނެވެ. ލީޑަރު މަންސޫރު އައްބާސް ކޯލިޝަންގެ އެއްބަސްވުމުގައި ސޮއި ކުރައްވާ ފޮޓޯއެއްވެސް ވަނީ އާންމުވެފައެވެ. ރާމް ޕާޓީން ކޯލިޝަނާ ގުޅެން ފުރަތަމަ ދެކޮޅު ހެދީ 11 ދުވަހުގެ ހަމަލާތަކާހެދި ކަަމަށް ރިޕޯޓްތައް ބުނެއެވެ.\nއައްބާސް ވިދާޅުވެފައިވަނީ ނިންމުނު ނިންމުމަކީ އުދަގޫ ނިންމުމެއް ކަމަށެވެ. އެހެންނަމަވެސް އަރަބިންގެ ލާބައާއި މަންފާއަށް މުހިއްމު ނިންމުމެއް ކަމަށެވެ.\nދައުރުވާ ގޮތަށް އެއްބަސްވި ބޮޑުވަޒީރުގެ މަގާމާ ލަޕިދް ހަވާލުވެވަޑައިގަންނަވާނީ 2023 އޮގަސްޓް 27ގައެވެ. ރައީސް ރުވެން ވަނީ އާ ސަރުކާރަށް އިތުބާރު އޮތްތޯ ބެލުމަށް ގާނޫނުހަދާ މަޖިލީސް އަވަހަށް އެއްވުމަށް ވިދާޅުވެފައެވެ. ގާނޫނު ހަދާ މަޖިލީހުގެ 120 މެމްބަރުންގެ ތާއީދު ނުލިބިއްޖެ ނަމަ އނެއްކާވެސް އިންތިޚާބަކަށް ދިޔުން ގާތެވެ. އެ އިންތިޚާބު ވެގެންދާނީ2އަހަރުގެ ތެރޭގައި ބާއްވާ ފަސްވަނަ އިންތިޚާބަށެވެ. ބައިއަތު ހިފި 8 ޕާޓީން 61 މެމްބަރުންގެ ތާއީދު ހޯދަން ޖެހެއެވެ.


ތަތާރުން – އެރުމާއި ވެއްޓުންMikal News\nތަތާރުން – އެރުމާއި ވެއްޓުން\n23 މެއި 2018, 14:51 |\nމައްކާއިން ފާޅުވި އިސްލާމީ ދައުވަތު ދާދި ކުޑަދުވަސްކޮޅެއްގެ ތެރޭގައި އިރުން ހުޅަނގަށް ފެތުރުނެވެ. ފަންސާހަކަށް އަހަރު ތެރޭގައި މުޅި އަރަބިކަރަ ފަތަހަކޮށް އޭރުގެ ބޮޑެ ދެބާރު ކަމުގައި ފާރިސީންނާއި ރޫމީންގެ ބިންތައް ފަތަހަކުރިއެވެ. ކީރިތި ރަސޫލު ﷲ(ސއވ) ދުނިޔެ ދޫކުރެއްވުމަށް ފަހު ތެދުމަގު ލިބިވަޑައިގެންތިއްބެވި ހަތަރު ޚަލީފާއިންގެ ދައުރުވެސް ނިމި އިސްލާމީ ވެރިކަން ރަސްކަމަކަށް ބަދަލުވިއެވެ. ނަމަވެސް އަޒުމަކަށް ބަދަލެއް ނައިސް އިސްލާމީ ވެރިކަން ސްޕެއިން އާއި ހަމައަށްފޯރިއެވެ. އިސްލާމީ ފުރަތަމަ ރަސްކަން ބަލިކަށިވެ ވެއްޓުނީ ދެވަނަ ރަސްކަމެއް އުފެދުމާއިއެކުގައެވެ. އާދެ! ހިޖުރީ ސަނަތުން 132 ވަނަ އަހަރު އައްބާސީންގެ ވެރިކަން އިރާގުކަރާގައި ގާއިމުކުރިއެވެ.\nބައިގަރުނަކަށް ވުރެ ދިގު އައްބާސީންގެ ވެރިކަން ވެސް ބަލިކަށިވާންފެށިއެވެ. ވަކިވަކި ދައުލަތްތައް އުފެދި އައްބާސީންގެ ވެރިކަން ހިގާ ހަމައެކަނި ސަރަހައްދަކީ އިރާގުކަރައި ކަމުގައިވިއެވެ. އޭރު އިސްލާމީ ވެރިކަން އޮތް ސަރަހައްދުތަކަށް ބަލާލާކަމުގައިވާނަމަ އިންޑިއާއިން ފެށިގެން އެފުރިކާގެ މަޣުރިބާއި ހަމައަށް އިސްލާމީ ވެރިކަން އޮތެވެ.\nނަމަވެސް ވަކިވަކި ވެރިކަން ތަކުގެ ގޮތުގައެވެ. ކޮންމެ ވެރިއަކުވެސް ބަލަބަލާ ތިބީ އަނެއްބަޔަކުގެ ވެރިކަން ވައްޓާލެވޭތޯއެވެ. އެދިއެދި ތިބީ އެފަދަ ފުރުސަތަކަށެވެ. ސިއްރިޔާތުގައި ހޯދަމުދިޔައީ އަނެއް ބަޔެއްގެ ވެރިކަން ވައްޓާލާނެ މަދަދުގާރެކެވެ. އެއީ މީގެ 800 އެތަށް އަހަރެއް ކުރިއެވެ. އިސްލާމީ ދައްމަރުން އަލިކަން ފާޅުވިފަހުން 600 އެއްހާ އަހަރު ކުރިއެވެ. އިސްލާމީ އުއްމަތް ބަލިކަށިވުމުގެ އަސްލަކީ އެއީއެވެ. އޭރާއި މިހާރާއި އެއްވެސް ތަފާތެއް އެބައޮތްތޯއެވެ!\nއިސްލާމީ އުއްމަތުގެ ހާލަތު މިހާހިސާބަށް ގޮސްފައިވަނިކޮށް ހިޖުރީ ސަނަތުން ގާތްގަޑަކަށް 603 ވަނަ އަހަރު ޗައިނާގެ އުތުރުން މޮންގޯލިއާއިން ނުލަފާ ޖައްބާރު ވެރިއަކު ފާޅުވިއެވެ. އޭނާގެ އަސްލުނަމަކީ ތިމޯޖިން އެވެ. އެއީ އެއްގަމު މަސް ވިއްކުމުގައި މަސައްކަތްކުރި މީހެކެވެ. އޭނާގެ ލީޑާޝިޕުގެ ދަށުން އެތައް ބަޔަކު އޭނާ އެއްކުރިއެވެ. އަދި އަމިއްލަ ވެރިކަމެއް އުފެއްދިއެވެ. އަދި ވެރިކަމުގެ ނަމެއްގެ ގޮތުގައި ޖެންކިޒް ޚާން ކަމުގައި ހަމަޖެއްސިއެވެ. ޖެންކިޒް ޚާންގެ މާނައަކީ ދުނިޔެމަތީގެ ރަސްކަލުންގެ ރަސްގެފާނެއެވެ. ނުވަތަ ވަރުގަދަ މީހާއެވެ. އެއީ، އޭގެ 53 އަހަރު ފަހުން ހިޖުރީ ސަނަތުން 656 ވަނައަހަރު އިސްލާމީ ހަޟާރަތުގެ މައި ތަނބު ކަމަށްވާ ބަޣުދާދު ތަޅާ ސުންނާފަތުކުރި ތަތާރުންގެ ވެރިކަމެވެ.\nތަތާރުންނަކީ ޗައިނާގެ އުތުން ސަހަރާތަކުގައި ދިރިއުޅުބައެކެވެ. އެބައިމީހުންގެ ފަރާތުން އުފަންވި ދަރިފަސްކޮޅުގެ ތެރޭގައި މޮންގޯލިއާ މީހުންނާއި، ތުރިކީންނާއި އަދިވެސް އެފަދަ ދަރިފަސްކޮޅުތަކެއް ހިމެނެއެވެ. މީގެ ތެރެއިން ބަޣުދާދު ސުންފާތުކުރުމަށް އައި ޖެންކިޒް ޚާނުގެ މީހުންނަކީ މޮންގޯލިއާ މީހުންނެވެ. ނަމަވެސް އެމީހުންގެ އަސްލު ކަމަށްވާ ތަތާރުންގެ ގޮތުގައި އެމީހުންނަށް ނިސްބަތްކުރި އެވެ.\nތަތާރުންގެ ދީނަކީ ކޮބައިކަން ސާފުކޮށް ބަޔާންކުރުމަކީ ދަތިކަމެކެވެ. އެބައިމީހުން ވަނީ އިސްލާމީ ބައެއް އަސާސްތަކާއި ނަސާރާއިންގެ ބައެއް އާދަތަކާއި އަދި ބުދަށްއަޅުކަން ކުރާ މީހުން ބައެއް ދީނީ އަގީތައް މަސްހުނިކޮށް “އަލް ޔަސާގު” ނަމުގައި ފޮތެއް ލިޔެފައެވެ. އެފޮތަކީ އެބައި މީހުންގެ ގާނޫނު އަސާސީއެވެ. އެބައި މީހުންގެ ދީނެވެ.\nތަތާރުންގެ ސަފުތައް ވަރަށް ބަދަހިއެވެ. އިންތިޒާމުތައް ފުރިހަމަވެފައި ރޭވުންތެރިކަން ވެސް އެހާފުރިހަމައެވެ. އަދަދުގެ ގޮތުން ގިނައެވެ. ހަމްދަރުދީއެއް ނުވަތަ އިންސާނިއްޔަތުކަމެއް އަމުދުން ނެތެވެ. ވައުދަކަށް ހުރުމަތްތެރިއެއް ނުވާނެއެވެ. އަހުދެއްވެއްޖިއްޔާ އުވާލާނެއެވެ. އެބައިމީހުން ނިކުތީ މުޅިދުނިޔޭގައި ވެރިކަން ކުރުމުގެ ބޭނުމުގައި ކަމަށް ބެލެވެއެވެ. އެެހެން ސަގާފަތެއް، ނަސްލެއް، ބަހެއް ބަލައެއްނުގަނެއެވެ. ނަސްލުނައްތާލުމުގެ ބޮޑެތި ޖަރީމާތައް ހިންގިއެވެ. އެބައިމީހުން ހިފާ ކޮންމެ ސަރަހައްދެއްގައި ހުރި ނަމަ ހުރި ހުރިހާ ޚަޒާނާއެއް ނަގައެވެ. އަދި ބޮޑެތި ގަތުލު އާންމުތައް ހިންގައެވެ. ކުޑަކުއްޖަކަށް އަންހެނަކަށް ބެލުމެއް ނެތިއެވެ. ދަރިންނާއި ފިރިން ކުރިމަތީގައި އަންހެނުން ރޭޕުކުރުމައްފަހު މަރާލައެވެ. އަބޫ ޣުރައިބު ވާހަކަ ހަނދާން އެބަހުރިތޯއެވެ. ނަމަވެސް، އެއަށްވުރެ މާއަނިޔާވެރިއެވެ.\nމުސްލިމުން އިތުރުން ދެވަނައަށް އެންމެ ނުފޫޒުގަދަ ބާރުވެރި ބަޔަކީ ސަލީބީން (ކުރޫސޭޑާސް) އެވެ. ސަލީބީން ނިސްބަތް ވަނީ ތަފާތުއެކިއެކި ވެރިކަންތަކަކަށެވެ. އެހުރިހާ ވެރިންވެސް ދިޔައީ މުސްލިމުންނާއި ދެކޮޅަށް ސަލީބީން އެއްކޮށް ހަގުރާމަކުރަމުންނެވެ. އެކިފަހަރު އެކިސަރަހައްދުތަކުގައެވެ. ހުޅަނގު ޔޫރަޕުން ފްރާންސާއި ޖަރުމަނާއި އިގިރޭސިން ދިޔައީ މެދުނުކެނޑި ސަލީބީން އެއްކުރަމުންނެވެ. ސްޕެއިންއާއި ޕޯޗްގަލްގެ ނަސާރާއިން ދިޔައީ މުސްލިމުންނާއި ދެކޮޅަށް ހަގުރާމަކުރަމުންނެވެ. ހުރިހާ ދިމާލަކުން ވެސް މުސްލިމުންނާއި ދެކޮޅުވެރިކަން ވަނީ ފާޅުވެފައެވެ.\nނަމަވެސް އިސްލާމީ އުއްމަތް އެކަތިގަނޑަށްނުވެއެވެ. އައްބާސީ ދައުލަތްވަނީ މުސްކުޅިވެފައެވެ. ބާރުހިގަނީ އިރާގުކަރައަށް އެކަންޏެވެ. ވެރިރަށަކީ ބަޣުދާދެވެ. އެއީ އޭރުގެ އެންމެ މީހުންގިނަ އެންމެ ބިޔަ ރަށެވެ. ނުވަތަ ސިޓީއެވެ. އިރާގުގައި ވެސް ވަކި ދައުލަތް އިއުލާންކޮށްފައިވާ ސަރަހައްދުތައްވެސް ވެއެވެ. ޚަލީފާއަށް މުހިންމީ ފައިސާ އެއްކުރުމާއި އޭނާގެ ދަރިފަސްކޮޅަށް ވެރިކަން ދެމެހެއްޓުމެވެ. ރާބުއިމާއި، މިއުޒިކާއި ދުނިޔެމަތީގެ މަޖަލުގައި ވަނީ ވެރިން ޖެހިފައެވެ.\nސީރިއާ، މިސްރު، ހިޖާޒު އަދި ޔަމަނުގައި ވެރިކަން ކުރަމުންދިޔައީ އައްޔޫބީންނެވެ. އެއީ ސަލާހުއްދީނު އައްޔޫބީއަށް ކާފަ ވިދާޅުވާ ދަރިންނާއި ދަރިންގެ ދަރިންނެވެ. ނަމަވެސް، އެބައިމީހުންނާއި ސަލާހުއްދީނާއި ހާސްބައި ތަފާތެވެ. އައްޔޫބީން ވެސް އެކަނތިގަނޑަކަށް ނުވެއެވެ. ވެރިކަމުގެ ދަހިވެތިކަމުގައި އެއާއިލާގެ އެއްމެންބަރު އަނެއްމެމްބަރާއި ހަގުރާމަކުރެތެވެ. ސީރިއާގެ ހަލަބާއި (އެލެޕޯ) އާއި ހިމްސް (ހޮމްސް) ގައިވަނީ ތަފާތު ދެވެރިކަމެކެވެ. ޖޯޑަން އާއި މިސްރުގައި ވެސް ވަނީ ތަފާތު ދެވެރިކަމެކެވެ. އަންދަލުސްގައި ވެރިކަން ކުރަމުންދިޔައީ މުވާހިދޫނުންނެވެ. ޗައިނާގެ ހުޅަނގުން ފެށިގެން އިރާނާއި ހަމައަށް ޚަވާރިޒްމްގެ ނަމުގައި ބޮޑު ވެރިކަމެއް އޮތެވެ. އެއީ އައްބާސީންނާއި އިދިކޮޅު ވެރިކަމެކެވެ. އިންޑިއާގައި އޮތް ޣޫރިސް ވެރިކަން އޮތީ ޚަވާރިޒްމް ވެރިކަމާއި ހަގުރާމަ ކުރާ ހާލަތުގައެވެ. އީރާނުގެ އެއްބައި ހަވާރިޒްމްގެ ވެރިކަން އޮތް އިރު އަނެއްބައި ކޮންޓްރޯލް ކުރަމުން ދިޔައީ ހައްދުފަހަޅާފައިވާ ޝިއާ ފިގުރާއެއްކަމަށްވާ އިސްމާއީލީންނެވެ. ތުރުކީގައި ސަލްޖޫކުން ވެރިކަން ކުރިނަމަވެސް އެއީ އޭރު އެހާވަރުގަދަ ވެރިކަމެއްނޫނެވެ. މިއީ ހައްތާވެސް މުސްލިމު ދައުލަތްތަކެވެ. މިދައުލަތްތަކުން، އެއް ދައުލަތް އަނެއް ދައުލަތާއި ހަގުރާމަކުރުން އާންމެވެ. ސިއްރު ރޭވުންތަކާއި ދޮގުވާހަކަފެތުރުން އާންމެވެ. ބަޣާވާތްކުރުމާއި ވެރިކަމާއި ދެކޮޅަށް ތެދުވުން އާންމެވެ. އަބަދުވެސް އެވެނި މިވެނި މީހާ ވެރިކަމާއި ދެކޮޅަށް ތެދުވި ވާހަކަ އާއި އެވެނި މިވެނި މީހާ މަރާލެވުނު އަޑު އިވިއިވި ހުރެއެވެ. އަޅުގަނޑުމެންގެ މިއަދުގެ ހާލަތާއި މެދު ވިސްނާލުންވެސް ބުއްދިވެރިއެވެ.\nމައި ދެބާރުގެ އިތުރުން ރޫމީން ނުވަތަ ބައިޒެންޓައިންގެ ވެރިކަންވެސް މުޅިއަކުން ނުވެއްޓެއެވެ. އެވެރިކަމުގެ ބޮޑުބައެއް ނުވެއްޓިއޮތެވެ. ނަމަވެސް، އެއީ އާރެއް ބާރެއް ހުރިބައެއްނޫނެވެ. މިހާރުގެ ޖޯޖިއާގައި ކުރުޖުގެ ނަމުގައިވެސް އަމިއްލަ ވެރިކަމެއް އޮތެވެ. އަރުމީނިއާގައިވެސް އެފަދަ ވަކިވެރިކަމެއް އޮތެވެ.\nތަތާރުންގެ ވެރިކަން ހިޖުރީ ސަނަތުން ގާތްގަޑަކަށް 603 ވަނަ އަހަރު ފެށިގެން މަޑުމަޑުން ފުޅާކުރަމުންގޮސް އިރުމަތިން ކޮރެއާ ހަމައަށް ވާސިލުވިއެވެ. އަދި ހުޅަނގުން ޚަވާރިޒްމް އާއި ހަމައަށް ފޯރިއެވެ. އުތުރުން ސައިބީރިއާގެ ވާދީތަކާއި ހަމައަށް ފުޅާކުރިއެވެ. އަދި ދެކުނުން ޗައިނާ ކަނޑާއި ހަމައަށް ވާސިލުވިއެވެ. މިހާރުގެ ދުނިޔޭގެ ޗާޓުން ބަލާކަމުގައިވާނަމަ، މޮންގޯލިއާއާއި ޗައިނާ އާއި ވިއެޓްނާމާއި ތައިލޭންޑް، ކޮރެއާ، ނޭޕާލް، ބޫޓާން ސަރަހައްދުތަކަށް އެވެރިކަން ފުޅާވެފައިވެއެވެ. ތަތާރުންގެ ވެރިކަން އެސަރަހައްދުތަކަށް ފުޅާކޮށްފައިވަނީ އެހެން ބޮޑެތި ދައުލަތްތަކުންވެސް ބިރުގަންނަހާ އަވަހަށް އަނިޔާވެރިކޮށެވެ.\nތަތާރުންގެ ވެރިއަކަށް ހުރި ޖެންކީޒް ޚާން ދިޔައީ ބަޣުދާދު ސުންނާފަތިކުރުމަށް ވިސްނަމުންނެވެ. ނަމަވެސް، އެދަތުރުގެ ދުރުމަކާއި ވަށައިގެން ވާ މުސްލިމު ދައުލަތްތަކުގެ ގިނަކަމުން އެކަމަށް ފަހިކުރުމަށް އެހެން ރޭވުންތަކެއް މުހިންމެވެ. އެގޮތުން، އޭނާގެ ލޯއަމާޒުވީ ޚަވާރިޒްމްއަށެވެ. އޭރު ޚަވާރިޒްމްއާއި އެކު އެއްބަސްވުމެއް އޮތެވެ. އޭނާގެ ވެރިކަން އިރުމައްޗަށް ފުޅާކުރާ ހިނދު ހުޅަނގުން ނުރައްކަލެއް ނާންނާނެކަން ޔަގީންކުރުމުގެ ބޭނުމުގައެވެ. ހަމަ އެބީދައިން ޚަވާރިޒްމްގެ ރަސްގެފާނު މުހައްމަދު ޚަވާރިޒްމް ޝާހުވެސް ތަތާރުންނާއިއެކު އެއްބަސްވެފައިވަނީ އޭނާ އަށް ދެކުނުން އިންޑިއާ އަށާއި ހުޅަނގުން އައްބާސީންނާއި ދެކޮޅުވެރިކަން ހިގާއިރު އިރުމަތިން އަންނާނެ ހަމަލާއަކުން ސަލާމަތްވުމުގެ ބޭނުމުގައެވެ. ނަމަވެސް، ޖެންކީޒް ޚަނަކީ އެއްބަސްވުމަށް އިހުތިރާމްކުރާ މީހެއްނޫނެވެ.\nއިތުމަތި ފަތަހަކުރުމަށްފަހު ޖެންގީޒު ޚާނު ކުރިމަތިލީ ހުޅަނގުން ޚަވާރިޒްމް ދައުލަތާއިއެވެ. އިއްތިފާގުން އެދުވަސްވަރު އެއްބަސްވުމާއި ޚިލާފުވާނެ ސަބަބެއް ދިމާވިއެވެ. އެއީ ޚަވާރިޒްމްގައި ތަތާރުންގެ ވިޔަފާރިވެރިންތަކެއް މަރާލުމެވެ. އެމަރާއި ގުޅޭ ތަފާތު ގޮތްގޮތަށް ވާހަކަ ދެކެވެއެވެ. އެއީ ވިޔަފާރިވެރިން ކަމަށް ހެދިގެން އައި ޖާސޫސޫން ކަމަށް ބުނެވޭއިރު އެއީ ހަމަޖެހުން ނަގާލުމަށް ތަތާރުން ފޮނުވި ބައެއް ކަމަށްވެސް ވާހަކަދެކެވުނެވެ.\nއެއާއިއެކު ޖެންކީޒް ޚާން، ޚަވާރިޒްމް ދައުލަތަށް ޕްރެޝާކުރީ އެހާދިސާއާއި ގުޅުންހުރި ހުރިހާ އެންމެން އޭނާ އާއި ހަވާލުކުރުމަށެވެ. ނަމަވެސް، މުހައްމަދު ޚަވާރިޒްމް ޝާހު ބުނަމުންދިޔައީ އެމީހުންގެ ޝަރީއަތް ޚަވާރިޒްމްގައި ހިންގައި އެކަމުގައި ކުށްވެރިވާ ހުރިހާ އެންމެންނަށް ހަރުކަށި އަބަދު ދޭނެކަމުގެ ޔަގީންކަމެވެ. އެކަން ޔަގީންކުރުމަށް ޖެންކީޒް ޚާން ކަނޑައަޅާ ބަޔަކު ފޮނުވިދާނެ ކަމަށްވެސް ބުނަމުންދިޔައެވެ. މުހައްމަދު ޚަވާރިޒްމް ޝާހުގެ ހުށަހެޅުން ގަބޫލުނުކޮށް ޖެންކީޒް ޚާނު ހަގުރާމައަށް ތައްޔާރުވިއެވެ. އުޒުރެއް ބޭނުންނުވާ ޖެންކިޒް ޚާން ބަލަމުންދިޔައީ މުސްލިމުން ބިމަށް އަރާނެ އުޒުރަކަށެވެ.\nPingback: ތަތާރުންގެ އެރުމާއި ވެއްޓުން 2މިކަލް ނޫސް\nމޫސާފުޅު 18 އޭޕްރީލް 2019 17:04


Minivankamaai Isthiqlaal'ge Dhifaaugai "Rayyithunge Gulhun" Namugai Qaumee Harakaatheh | Fenvaru Online\n"ރައްޔިތުންގެ ގުޅުން" ޤައުމީ ޙަރަކާތް ހިންގުމުގައި އިސްކޮށް ޙަރަކާތްތެރިވާ މަދަނީ ޖަމިއްޔާތައް / ފޮޓޯ: ފޭސްބުކް\nމިނިވަންކަމާއި އިސްތިޤްލާލުގެ ދިފާޢުގައި "ރައްޔިތުންގެ ގުޅުން" ނަމުގައި ޤައުމީ ޙަރަކާތެއް\n14:00 - 27 ޖުލައި 2020 -0ކޮމެންޓް\nސައްތައިން ސައްތަ އަދި މިނިވަން މި ކުޑަކުޑަ، މާއްދީގޮތުން ނުހަނު ޟަޢީފް މަޢުނަވީ ގޮތުން އިންތިހާއަށް ވަރުގަދަ މި ދައުލަތުގެ މިނިވަންކަމާއި އިސްތިޤްލާލަށް ކުރިމަތިވަމުންދާ ގޮންޖެހުން ތަކާއިހުރެ މިނިވަންކަން ބީވެގެން ހިނގައިދާނެކަމުގެ ބިރު ހީވާ ދަރަޖައަށް މަންޒަރުތައް ފެންނަން ފަށާފައި ވާތީވެ، މިނިވަންކަމާއި އިސްތިޤްލާލު ގެއްލުވާލައިފާނެ އެންމެހައި ކަންކަމުން ޤައުމު ސަލާމަތް ކުރުމަށް ގިނަ މަދަނީ ޖަމްޢިއްޔާތަކެއް އެއްވެގެން "ރައްޔިތުންގެ ގުޅުން" މިނަމުގައި ޤައުމީ ޙަރަކާތެއް ހިންގުމަށް ނިންމައިފިއެވެ.\nދިވެހިރާއްޖެއަށް މިނިވަންކަން ލިބުނުތާ 55 އަހަރުފުރި 65 އަހަރަށް އަޅައިގެންފައި ވާއިރު، ޤައުމުގެ ޙަޤީޤީ މިނިވަންކަން މިހިނދު އޮތް ހިސާބާއިމެދު، އިސްރަށްވެހީންގެ އިތުރުން، ސަލާމަތީ ބާރުތަކުގައި ޚިދުމަތް ކޮށް ޝަރަފްވެރި ކުރެވިފައިވާ ޤައުމީ އަބްޠާލުންނާއި، ސަލާމަތީ ބާރުތަކުގެ މިހާރުގެ އިސްވެރިންވެސް ހާމަކުރަށްވާފައިވާ ކަންބޮޑުވުންތަކަށް ރިޢާޔަތްކޮށް، 30 އަށްވުރެ ގިނަ މަދަނީ ޖަމިއްޔާތަށް ގުޅިގެން ހިންގަން ނިންމާފައިވާ މި ޙަރަކާތުން ބާއްވާ ނޫސްވެރިންގެ ބައްދަލުވުމެއް މިއަދު މެންދުރުފަހު 2:30 ގައި ޝީ ބިލްޑިންގްގައި އޮންނާނެ ކަމަށްވެސް އެ ޙަރަކާތުގެ ފަރާތުން ހާމަކޮށްފައި ވެއެވެ.\nMedia alert 🙁 NGO) thakuge Press Conference 27 July vaa hoama ( Miadhu ) ge 2:30 gai insha Allah onnaane.Venue . She Building 2nd floor @DhiyaresNews @VaguthuOnline @Sangu_tv @newsvtv @Raajje_tv @thevoice_mv @13news_mv @1onlinemv @avasmv @psmnewsmv @PoliceMv pic.twitter.com/dQyVrNPWG3\n— އިއްބެ🇲🇻 (@ibrahimjanab) July 27, 2020\n"ބޭރުގެ އިސްތިއުމާރީ ބާރަކުން އަރާ ގައުމެއް ހިފިޔަސް ފެންނާނެ ކަހަލަ ކަންކަން މިހާރު މިހިރަ ފެންނަނީ. އަޅުގަނޑުމެންގެ ސޮސައިޓީގެ ހުރިހާ ދިމާލަކަށް މިއަދު މިމީހުން މިއޮތީ ފޫއަޅުވާލައިގެން ވަދެފައި. އޭގެ ތެރޭގައި ދިވެހިންނާއި ކައިވެނިކުރުމާއި މިހެން ގޮސް ހުރިހާ ދިމާއަކަށް، ކުއްތަކުގައިވެސް އެމީހުން ޝާމިލް ވެގެން ވަރަށް ބޮޑަށް ހަރަކާތްތެރި ވަމުން މިދަނީ."\nބޭރުން ނުވަތަ އެތެރެއިން ނަމަހީވެސް ޤައުމީ ސަލާމަތަށް ނުރައްކާ ކުރުވާ ކަމެއް ހިނގައިފިނަމަ، ޢަސްކަރީ ބާރުގެ ބޭނުން ހިފައިގެން ނަމަހީވެސް، މިނިވަންކަމާއި އިސްތިޤްލާލު ޙަމާޔަތްކޮށް ދެމެހެއްޓުމުގެ މަތިވެރި ވާޖިބު ރަސްމީ ސިފައެއްގައި ކޮނޑުގައި އެޅިފައިވާ ޤައުމީ ދިފާޢީ ބާރުގެ ވެރިޔާ، ޗީފް އޮފް ޑިފެންސް ފޯސް ޝަމާލު ރައްޔިތުންގެ މަޖްލީހުގެ ޤައުމީ ސަލާމަތާއި ޚާރިޖީ ގުޅުންތަކާއިބެހޭ ކޮމިޓީގައި ދާދިފަހުން ވިދާޅުވެފައި ވެއެވެ.\n"އަޅުގަނޑުމެންގެ ނެޝަނަލް ސެކިއުރިޓީއަށް އޮތް އިޝޫއަކާއި ހަމަޔަށް މިކަން އަންނަ ހިސާބުން އަޅުގަނޑަށް ގަބޫލުކުރެވެނީ އަޅުގަނޑުމެންގެ ޖުޑީޝަރީއާއި، ގަވަރމެންޓާއި، އަދި ހަމަ އެއާ އެކީގައި އެހެނިހެން އިންޑިޕެންޑެންޓް އެޖެންސީތަކާއި، ދައުލަތުގެ އެހެނިހެން މުއައްސަސާތަކުން އެކީ އެއްބާރުލައިގެން މަސައްކަތް ކުރަން ޖެހޭ، އެއީ ދިފާއީ ބާރުންންވެސް މިކަމުގައި އެދޭ އެދުމަކީ"\nމިނިވަންކަމާއި އިސްތިޤްލާލާއި ގުޅުންހުރި ކަންކަން ޙައްލުކުރުމަށް މުޅި ޤައުމު އެކަތިގަނޑަކަށް ވުމަށް އެދިލަށްވައި، ޤައުމީ ދިފާޢީ ބާރުގެ ވެރިޔާ ޝަމާލް އިތުރަށް ވިދާޅުވި އެވެ.\nރާއްޖޭގެ މަޝްހޫރު ދީނީ ޢިލްމުވެރިން ނިސްބަތްވެ ވަޑައިގަންނަވާ ސަލަފް ޖަމިއްޔާގެ ރައީސްވެސް މިވަނީ ޝަމާލުގެ ވާހަކަތަކަށް ތާޢީދު ކުރަށްވައި، މި ނުރައްކާތެރި މައްސަލަ ޙައްލުކުރުމަށް، ޤައުމާމެދު ރައްޔިތުން އެކަތިގަނޑަކަށްވެ އެއް އަމާޒަކަށް އެއް ދުނިދަނޑިއެއްގައި ރުކުރުވާލައި، ސަލާމަތީބާރުތަކާ ފުލުހުންނާއެކު ތެދުވުމަށް ރައްޔިތުންނަށް ގޮވާލަށްވާފައިވެސް މެއެވެ.\nގައުމުގެ ސަލާމަތީ ބާރުތަކުންނާއި ދީނީ ޢިލްމުވެރިންނާއި، މަދަނީ ޖަމާޢަތްތަކުންނާއި އަދިހަމަ ތަޢުލީމީ ޤާބިލު ޚިދުމަތްތެރި، ޤައުމުގެ ދަރިންވެސް ގެންދަވަނީ، ދިވެހި ޤައުމު މިހިނދު އޮތް ޙާލަތާއިމެދު އިންތިހާއަށް ކަންބޮޑުވުން ފާޅުކުރަމުންނެވެ.\nއިންޑިއާގެ ނުފޫޒު ރާއްޖެއަށް ކޮށްފައިވަނީ ދިވެހިން މިއަދު ކަންބޮޑުވާން ޖެހޭ މިންވަރަށް ކަމަށާއި، ދިވެހިންގެ ޚާރިޖީ މިނިވަންކަމަށް އެކަމުގެ ސަބަބުން ބުރޫއަރައި ފާނެކަމަށް، އިނގިރޭސީންގެ އަތްދަށުން ދިވެހިރާއްޖެއަށް މިނިވަންކަން ލިބުނު ދުވަސް ފާހަގަ ކުރެވޭއިރު ޤައުމުގެ މިނިވަންކަން މިއަދު އޮތް ހިސާބާއިމެދު ސުވާލުކޮށް ބަލަންޖެހޭ ކަންކަން ހާމަކޮށްދެއްވަމުން ރާއްޖޭގެ މަޝްހޫރު ކަށީގެ ޑޮކްޓަރ ޢަލީ މުޒްނީވެސް އަތުން ލިޔުއްވައި ފޭސްބުކްގައި އިއްޔަ ޢާންމު ކުރެއްވި ލިޔުމެއްގައި ވިދާޅުވެފައި ވެއެވެ.\n"ދިވެހިރާއްޖެއަކީ އިންޑިޔާއަށްވުރެ މާ ޤަދީމީ ދޮށި ގައުމެއް. އިންޑިޔާ އުފެއްދުމުގެ ޚިޔާލުވެސް ފުރަތަމަ އުފަންވީ 1857 ގައި. އަދި އަޅުގަނޑުމެން މިދެކޭ އިންޑިޔާ އުފެދިގެން އައީ 1947 ގައި.ފާއިތުވި 1000 އަހަރު ކަންހިނގި މަގުން ދުނިޔެ ހިނގާނެކަމަށް ބެލުމަކީ މޮޔަކަމެއް."\nދިވެހިރާއްޖެއަކީ އިންޑިޔާއަށްވުރެ މާ ޤަދީމީ ދޮށި ގައުމެއް. އިންޑިޔާ އުފެއްދުމުގެ ޚިޔާލުވެސް ފުރަތަމަ އުފަންވީ 1857 ގައި. އަދި އަޅުގަނޑުމެން މިދެކޭ އިންޑިޔާ އުފެދިގެން އައީ 1947 ގައި.ފާއިތުވި 1000 އަހަރު ކަންހިނގި މަގުން ދުނިޔެ ހިނގާނެކަމަށް ބެލުމަކީ މޮޔަކަމެއް.\n— Ali Hussain (@AleeVoice) July 25, 2020\nކޮވިޑް19 އާއި ވިދިގެން ރާއްޖެއަށް ކުރިމަތިވަމުން އަންނަ ދަތި އުނދަގޫ ޙާލަތުގެވެސް ބޭނުން އަވައްޓެރި އިންޑިއާއިން ނާޖާއިޒު ގޮތެއްގައި ހިފައިގެން، ޚުދު ޤައުުމުގެ މިނިވަންކަމާއި އިސްތިޤްލާލުވެސް ބީވެގެން ދާނޭ ދަރަޖައަށް ރާއްޖޭގައި ޢަސްކަރީ ގޮތުން އަތްގަދަ ކުރުމަށް އަދުގެ ސަރުކާރުން "ފަހި" ފުރުޞަތުތަކެއް އެ ޤައުމަށް ދެމުންގެންދާކަމަށް ގިނަ ބައަކު ފާޅުކަން ބޮޑު ގޮތެއްގައި ބުނަމުން ދާއިރު، އަދި އެކަން ދިފާޢު ކުރެއްވުމަށް ދައުލަތުގެ މިއަދުގެ ބައެއް އިސްވެރިން ދައްކަވަމުން ގެންދަވާ ވާހަކަތަކަށް ރައްދު ދެއްވައި، ރައްޔިތުންގެ މަޖްލީހުގެ ކެންދޫ ދާއިރާގެ މެމްބަރު ޢަލީ ޙުސައިންވެސް މީގެ ދެދުވަހެއް ކުރިން ވިދާޅުވެފައި ވެއެވެ.\nއިދިކޮޅާއި އަދި އެއްކޮޅުގެވެސް ސިޔާސީ ފަރާތްތަކާއި، މަދަނީ ޚިދުމަތްތެރިންނާއި، ތަޖުރިބާކާރު އިސްރަށްވެހީންވެސް ހާމަކަން ބޮޑުގޮތެއްގައި މިހިނދު ފާޅުކުރަށްވަމުން ގެންދަވާ ކަންބޮޑުވުން ތަކަކީ، ދިވެހި ދިދައިގެ ތިން ކުލަ ނޫން އެހެން އެއްވެސް ކުލައެއް ލޮލަށް ނުފެންނަ ބީދައިން މުޅި ޤައުމު އެކަތިގަނޑަކަށް ވެ މަސައްކަތް ކުރަން ޖެހޭނެ ކަމެކެވެ.\nދިވެހި ދިދައިގެ ތިން ކުލަ، ފެއްސާއި ރަތާއި ހުދު، މި ތިން ކުލައަކީ، ޤައުމު ޤައުމެއްގެ ގޮތުގައި ކާމިޔާބު ކަމާއިއެކު ދެމިއޮތުމުގެ އަސާސެވެ. މި ތިންކުލައިގެ ޙަޤީޤީ މާނަ ޤައުމުގައި ހިފެހެެއްޓިފައި ނެތްނަމަ، ވަޖޫދުގައި އެވަނީ ޤައުމެއް ނޫންކަން ކަށަވަރެވެ. ޤައުމެއްގެ ނަންދެވިގެން ވާ "ހަނަފަސް" ފަސްގަނޑެއްކަންވެސް ޔަޤީންވެސް މެއެވެ.


Covid-19 ah Armani ge 1 m | Mihaaru\nކޮވިޑް-19އާ ދެކޮޅަށް ޖޯޖިއާ އަރްމާނީ މިލިއަން ޑޮލަރު ހަދިޔާކޮށްފި\n17 މާޗް 2020 - 07:302comments\nޔޫރަޕްގައި ކޮވިޑް-19 ގެ ހާލަތު އެންމެ ގޯސް އިޓަލީން އެ ބައްޔާ ދެކޮޅަށް ކުރަމުން އަންނަ ހަނގުރާމަ އަށް އެހީވުމުގެ ގޮތުން، އެ ގައުމުގެ މަޝްހޫރު ފެޝަން ޑިޒައިނަރު ޖޯޖިއޯ އަރްމާނީ 1 މިލިއަން ޑޮލަރު ހަދިޔާކޮށްފި އެވެ.\nދުނިޔޭގެ އެންމެ ނުފޫޒުގަދަ ފެޝަން ޑިޒައިނުންގެ ތެރޭގައި ހިމެނޭ އަރްމާނީ އެހީ ދީފައި ވަނީ އިޓަލީގެ ހަތަރު ހޮސްޕިޓަލަކަށާއި އިމަޖެންސީ ހާލަތުގައި މަސައްކަތްކުރާ އިޓަލީގެ ސިވިލް ޕްރޮޓެކްޝަން އެޖެންސީ (ސީޕީއޭ) އަށެވެ. އޭނާ އެހީ ދިން ހޮސްޕިޓަލްތަކުގެ ތެރޭގައި ހިމެނެނީ މިލާންގެ ތިން ހޮސްޕިޓަލަކާއި ސްޕަލާންޒާނީގެ ހޮސްޕިޓަލެކެވެ.\nކޮރޯނާވައިރަހާ ދެކޮޅަށް ކުރާ މަސައްކަތްތަކަށް މިލިއަން ޑޮލަރުގެ އެހީއެއް އަރްމާނީ ދިން އިރު އަންނަ މަހުގެ 19 ގައި ދުބާއީގައި ބާއްވަން ތާވަލުކުރި އޭނާގެ ފެޝަން ޝޯ "ކްރޫޒް" އަންނަ އަހަރަށް ވަނީ ފަސް ވެސްކޮށްފަ އެވެ. އަރްމާނީގެ މިލްކިއްޔާތު 5.2 ބިލިއަން ޑޮލަރަށް އަރަ އެވެ.\nކޮވިޑް-19 ގެ ހާލަތު ގޯސްވެގެން އިޓަލީ ވަނީ މިދިޔަ ހަފުތާއިން ފެށިގެން "ބަންދު" ވެސް ކޮށްފަ އެވެ. އެ ބަލީގައި އެ ގައުމުން މަރުވި މީހުންގެ އަދަދު 2،000 ގާތްކުރާ އިރު، ބަލި ޖެހުނު މީހުންގެ އަދަދު މިހާރު 30،000 އާ ގާތް ކުރެ އެވެ.\nއިތުރު ލިޔުންތައް ޗެރިޓީ އިޓަލީ ފެޝަން


BREAKING NEWS: Oxygen Beynunve, Oxygen Nulibi India Gai7Lakka Covid Balimeehun Ebathibi - Vaguthu\nއޮކްސިޖަން ބޭނުންވެ، އޮކްސިޖަން ނުލިބި އިންޑިއާގައި ހަތްލައްކައެއްހާ ކޮވިޑް ބަލި މީހުން އެބަތިބި!\nކޮވިޑް-19 ފެތުރުން ކޮންޓްރޯލުން ނައްޓާލާފައި އޮތް އިންޑިއާގައި މިހާރު އޮކްސިޖަން ބޭނުންވެ، އޮކްސިޖަން ނުލިބި އިންޑިއާގައި ހަތްލައްކައެއްހާ ކޮވިޑް ބަލި މީހުން މިހާރު ތިބޭނެ ކަމަށް ތަޖުރިބާކާރުން ލަފާކޮށްފިއެވެ.\nއިންޑިއާގެ "ޓައިމްސް" ގައި ތަޖުރިބާކާރުންނާއި ހަވާލާދީ ބުނެފައި ވަނީ އެގައުމުގައި މިހާރު ތިބި ކޮވިޑް ބަލި މީހުންގެ ތެރެއިން ލައްކައެއްހާ ބަލި މީހުންނަށް އައިސީޔޫގައި ފަރުވާ ދޭން ޖެހި ނަމަވެސް އައިސީޔޫއެއް ނެތުމުން ފަރުވާ ނުދެވިފައި ތިބޭނެ ކަމަށް މިހާރު ލަފާކުރެވޭ ކަމަށެވެ. މިއީ އޮކްސިޖަން ބޭނުންވާ ހަތްލައްކައެއްހާ މީހުންގެ ތެރޭގައި ހިމެނޭ ލައްކައެއްހާ މީހުން ކަމަށް ވެސް ތަޖުރިބާކާރުން ވިދާޅުވެއެވެ.\nތަޖުރިބާކާރުން ވިދާޅުވާ ގޮތުގައި ކޮވިޑް ޖެހޭ އިންޑިއާ މީހުންގެ ތެރެއިން %80 މީހުންގެ ގައިން ފެންނަނީ ވަރަށް ކުދިކުދި އަލާމާތްތައް ކަމަށެވެ. އެހެންކަމުން އެމީހުންނަށް ފަރުވާ ދިނުމަށް އޮކްސިޖަން ބޭނުމެއް ނުވެއެވެ. އޮކްސިޖަން ދޭން ޖެހެނީ ކޮވިޑް ޖެހޭ މީހުންގެ ތެރެއިން %17 މީހުންނަށް ކަމަށާއި އަދި %3 މީހުންނަށް އައިސީޔޫގައި ފަރުވާ ދޭން ޖެހޭ ކަމަށް ތަޖުރިބާކާރުން ވިދާޅުވެއެވެ.\nއިންޑިއާގައި ކޮވިޑަށް ފައްސިވާ މީހުންގެ އަދަދު އިތުރުވެ މިދިޔަ ހަފްތާގެ ބައެއް ދުވަސް ދުވަހު ވަނީ ހަތަރު ލައްކައަށްވުރެ ގިނަ މީހުން ވެސް އެއްދުވަސް ތެރޭގައި ކޮވިޑަށް ފައްސިވެފައެވެ. ދުނިޔޭގެ އެހެން އެއްވެސް ގައުމެއްގައި އެއްދުވަސް ތެރޭގައި މިހައި ގިނަ އަދަދެއްގެ މީހުން ކޮވިޑަށް ފައްސިވެފައެއް ނުވެއެވެ.\nއިންޑިއާގެ ހާލަތު ކޮންޓްރޯލް ކުރުމަށް ބައެއް ސްޓޭޓްތަކުގައި ވަނީ މިހާރު ގިނަ ފިޔަވަޅުތަކެއް އަޅާފައެވެ. ނަމަވެސް މިމަހުގެ ފުރަތަމަ ދެހަފްތާ ނިމެންދެން އިންޑިއާގެ ހާލަތު އިތުރަށް ގޯސްވަމުން ދާނެ ކަމަށް އިންޑިއާ ސަރުކާރުން ވަނީ ލަފާކޮށްފައެވެ.


ގެއްލިގެން ނުވަތަ ވަގަށް ނަގައިގެން ކެންސްލަކުރާ ޕާސްޕޯޓުގެ މަޢުލޫމާތު އިންޓަޕޯލްގައި ހިމަނަނީ ގެއްލިގެން ނުވަތަ ވަގަށް ނަގައިގެން ކެންސްލަކުރާ ޕާސްޕޯޓުގެ މަޢުލޫމާތު އިންޓަޕޯލްގައި ހިމަނަނީ\nގެއްލިގެން ނުވަތަ ވަގަށް ނަގައިގެން ކެންސްލަކުރާ ޕާސްޕޯޓުގެ މަޢުލޫމާތު އިންޓަޕޯލްގައި ހިމަނަނީ\nދެކުނު އޭޝިޔާ ސަރަޙައްދުގެ އެންމެ ބާރުގަދަ ޕާސްޕޯޓަކީ ދިވެހި ޕާސްޕޯޓް\nގެއްލޭ ޕާސްޕޯޓާއި ވަގަށްނަގާ ޕާސްޕޯޓް ނުވަތަ އެހެނިހެން ސަބަބުތަކާހުރެ ކެންސަލްކުރާ ޕާސްޕޯޓުގެ މަޢުލޫމާތު އިންޓަޕޯލްގައި ހިމެނުމަށް ނިންމާފައިވާކަމަށް މޯލްޑިވްސް އިމިގްރޭޝަނުން ވިދާޅުވެއްޖެއެވެ. މިގޮތަށް ނިންމާފައިވަނީ ގެއްލޭ އަދި ވަގަށް ނަގަ ޕާސްޕޯޓް ބޭނުންކޮށްގެން ކުރާ ކުށްތައް ހުޓުވުމަށްޓަކައި، މި މަޢުލޫމާތު އިންޓަޕޯލް މެދުވެރިކޮށް އެހެން ޤައުމުތަކުގެ އިމިގްރޭޝަންގެ ސަމާލުކަމަށް ގެނައުމަށެވެ.\nއިންޓަރޕޯލާއި ދިވެހި ސަރުކާރާ ދެމެދު ވެފައިވާ އެއްބަސްވުމުގެ ދަށުން، ގެއްލުމުން ނުވަތަ ވަގަށް ނެގުމުން ނުވަތަ އެހެނިހެން ސަބަބަކާ ގުޅިގެން ކެންސަލު ކުރާ ޕާސްޕޯޓާއި ދަތުރުކުރުމުގެ އެހެނިހެން ލިޔުންތައް އިންޓަރޕޯލާ ޙިއްޞާކުރަން ޖެހެއެވެ.\nއެހެންކަމުން މިމަހުގެ 25ވަނަ ދުވަހުން ފެށިގެން ދޫކުރާ ދިވެހި ޕާސްޕޯޓާއި ދަތުރުކުރުމުގެ ވަގުތީ ލިޔުން ގެއްލިގެން ނުވަތަ ވަގަން ނެގުމުން ރިޕޯޓު ކުރުމުން އެމަޢުލޫމާތު އިންޓަރޕޯލްގެ "ސްޓޯލަން އެންޑް ލޮސްޓް ޓްރެވަލް ޑޮކިއުމެންޓް" (އެސް.އެލް.ޓީ.ޑީ) ޑާޓާބޭސްގައި ހިމަނަމުންދާނެކަމަށް އިމިގްރޭޝަނުން ވަނީ ވިދާޅުވެފައެވެ.\nމިފަދަ މަޢުލޫމާތެއް ރިޕޯޓު ކުރާ ވަގުތުން ފެށިގެން ޕާސްޕޯޓަކީ ދަތުރު ކުރުމަށް ބޭނުން ކުރެވޭ ސައްޙަ ލިޔެކިއުމަކަށް ނުވާތީވެ، ރިޕޯޓު ކުރާ ފަހުން ޕާސްޕޯޓު ފެނިއްޖެ ހާލަތެއްގައި، ރާއްޖެއާއި އަދި ރާއްޖެއިން ބޭރުގެ ޤައުމުތަކުން އެތެރެވެ ބޭރުވުމަށް ސައްޚަ ލިޔެކިއުމެއްގެ ގޮތުގައި އެފަދަ ޕާސްޕޯޓެއް ބޭނުން ނުކުރެވޭނެކަމަށްވެސް އިމިގްރޭޝަނުން ވިދާޅުވިއެވެ.\nމޯލްޑިވްސް އިމިގްރޭޝަންގެ މުވައްޒަފުން ޚިދުމަތްދެނީ\nޕާސްޕޯޓް ނުފަދަ އެފަދަ ލިޔެކިއުމެއް ގެއްލިގެން ރިޕޯޓްކުރާ ފަހުން ފެނިއްޖެނަމަ، އެފަދަ ޕާސްޕޯޓު ދަތުރު ކުރުމަށް ބޭނުން ކުރުމުގެ ބަދަލުގައި އިމިގްރޭޝަނަށް ރައްދު ކޮށްދިނުމަށް ވަނީ އަންގާފައެވެ. މިގޮތަށް އަންގަވާފައިވަނީ އެމަޢުލޫމާތު އިންޓަޕޯލަށް ހުށަހެޅުމަށްފަހު، ކަމާބެހޭ ފަރާތްތަކަށް ނޭންގި އެފަދަ ޕާސްޕޯޓެއް ބޭނުންކޮށްފިނަމަ ދަތުރުކުރުމުގައި ދިމާވެދާނެ ދަތިތަކުގެ ސަބަބުންނެވެ.\nއެސް.އެލް.ޓީ.ޑީ ގައި ޕާސްޕޯޓު ގެއްލިފައިވާކަމަށް ނުވަތަ ވަގަށް ނަގާފައިވާ ކަމަށް މަޢުލޫމާތު ހިމަނައިފިނަމަ، އިންޓަރޕޯލުގެ މެމްބަރުންގެ ގޮތުގައިވާ 194 ޤައުމަކަށް އެ މަޢުލޫމާތު ފެންނަން ހުންނާނެއެވެ. އެހެންކަމުން ރިޕޯޓު ކުރާފަހުން ޕާސްޕޯޓު ފެނިގެން އެ ޕާސްޕޯޓު ދަތުރު ކުރުމަށް ބޭނުން ކޮށްފިނަމަ، ރާއްޖެއާއި އަދި ރާއްޖެއިން ބޭރުގެ ޤައުމުތަކުގެ އިމިގްރޭޝަނުން އެމީހަކު ހުއްޓުވަމުންދާނެކަމަށް މޯލްޑިވްސް އިމިގްރޭޝަނުން މަޢުލޫމާތުދެއެވެ.\nޕާސްޕޯޓް ގެއްލުމުގެ 674 މައްސަލަ މިދިޔަ އަހަރު އެކަނިވެސް އިމިގްރޭޝަނަށް ހުށައަޅާފައިވެއެވެ. ޕާސްޕޯޓަށް އިޙުމާލުވުމަކީ އޭގެ ސަބަބުން ޖޫރިމަނާކުރެވޭ ކުށެކެވެ.


Vaguthee muvazzafun vakivee ebbas vumuge mudhathu hamavumun: Planing Ministry | Mihaaru\nމަގު ހެދުމުގެ މަސައްކަތް ބިދޭސީން ކުރަނީ: އެމްއާރުޑީސީ އަށް ގިނަ އަދަދެއްގެ މުވައްޒަފުން ކުރީގެ ސަރުކާރުން ނެގި ނަމަވެސް އެ ކުންފުނި ފަހުން ވަނީ އުވާލާފައި. --ފޮޓޯ/މިހާރު\nވަގުތީ މުވައްޒަފުން ވަކިވީ އެއްބަސްވުމުގެ މުއްދަތު ހަމަވުމުން: ޕްލޭނިން މިނިސްޓްރީ\n19 އޯގަސްޓް 2019 - 13:539comments\nކުރީގެ އެމްއާރުޑީސީގައި މަސައްކަތް ކުރި ވަގުތީ ބައެއް މުވައްޒަފުންގެ ވަޒީފާ ގެއްލުނީ އެއްބަސްވުމުގެ މުއްދަތު ހަމަވުމުން ކަމަށް ޕްލޭނިން މިނިސްޓްރީން މިއަދު ބުނެފި އެވެ.\nމަގު ހެދުން ފަދަ މަސައްކަތްތަކަށް ކުރީގެ ސަރުކާރުން އުފެއްދި އެމްއާރްޑީސީ އަށް ގިނަ އަދަދެއްގެ މުވައްޒަފުން ނެގުމަށް ފަހު މިދިޔަ އަހަރުގެ ޖެނުއަރީ މަހުގެ ތެރޭގައި އެ ކުންފުނި ވަނީ އުވާލައިފަ އެވެ. އޭރު އެތަނުގައި މަސައްކަތް ކުރި 709 މުވައްޒަފުން އެއް އަހަރު ދުވަހުގެ ވަގުތީ ކޮންޓްރެކްޓެއްގެ ދަށުން ބަދަލުކުރީ ހައުސިން މިނިސްޓްރީގެ ޕަބްލިކް ވޯކްސް ސެކްޝަނަށެވެ.\nހައުސިން މިނިސްޓްރީިގެ މަސައްކަތް މި ސަރުކާރުން، ދެ މިނިސްޓްރީއަކަށް ބަހާލި އިރު އެ މުވައްޒަފުން ބަދަލުވީ ޕްލޭނިން މިނިސްޓްރީ އަށެވެ. އޭރު އެ މީހުންނާ އެކު ކުރީގެ ސަރުކާރުން ހެދި އެއްބަސްވުން ހަމަވާން އޮތީ މަހެއްހާ ދުވަހެވެ.\nމުވައްޒަފުންގެ މި ކަންބޮޑުވުންތައް ހުރުމުން މި ސަރުކާރުން ވެސް ނިންމީ އެ މުވައްޒަފުން އިތުރު ހަ މަސް ދުވަހު ވަޒީފާގައި ބައިތިއްބާށެވެ.\nޕްލޭނިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީން "މިހާރު" އަށް ވިދާޅުވީ މުއްދަތު ހަމަވުމުން އެއްވެސް މުވައްޒަފެއްގެ ވަޒީފާގެ އެއްބަސްވުން އިތުރުކުރަން ނިންމާފައި ނުވާނެ ކަމަށެވެ. އޭރު ސަރުކާރުން ގޮތެއް ހޯދައި ދިނީ އެ މުވައްޒަފުންގެ ތެރޭގައި ގާތްގަނޑަކަށް 300 ދިވެހިން ތިބުމާއި ރޯދަ މަސް ކައިރިވެފައި އޮތުމުން ކަމަށް އޭނާ ވިދާޅުވި އެވެ.\n"އެ މުއްދަތު ހަމަވީމަ އެއްބަސްވުން އާ ނުކުރަން ނިންމީ ވަޒީފާ އަށް ފަރުވާ ކުޑަ ދިވެހި މުވައްޒަފުންގެ. ބިދޭސީން ފޮނުވާލުމުގެ މަސައްކަތް އަންނަނީ ކުރަމުން،" އަކްރަމް ވިދާޅުވި އެވެ.\nއަކްރަމް ވިދާޅުވި ގޮތުގައި ކުރީގެ ސަރުކާރުން ސިޔާސީ ބޭނުމެއްގައި އެމްއާރުޑީސީ އަށް މުވައްޒަފުން ވައްދާފައި ތިބީ ވެސް އިންތިހާ އަށް ބޮޑު މުސާރައިގަ އެވެ. ބައެއް މީހުންގެ މުސާރަ ސިވިލް ސާވިސް މުވައްޒަފުންގެ މުސާރަ އަށް ވުރެ އެތައް ގުނައެއް ބޮޑުކަން އޭނާ ފާހަގަކުރެއްވި އެވެ.\nއޭނާ ވިދާޅުވީ މަސައްކަތަށް ފަރުވާ ކުޑަ، ބޭނުން ނުހިފޭ މުވައްޒަފުން ވަކިވިޔަސް ސަރުކާރުގެ ވިސްނުމަކީ އޭގެ ތެރޭގައި ތިބި ހަރުދަނާ، ގާބިލް މުވައްޒަފުންނަށް ކޮންމެވެސް ގޮތެއް ހޯދައި ދިނުން ކަމަށެވެ. އެހެންވެ، މި ސަރުކާރުން އުފެއްދި ރޯޑް ކޯޕަރޭޝަނުން އެ މީހުންނަށް ވަޒީފާ ހަމަޖައްސައިދޭން މަސައްކަތް ކުރަމުން އަންނަ ކަމަށް ވިދާޅުވި އެވެ.\nއެކަމަށް ގާތްގަނޑަކަށް ދެ މަހެއްހާ ދުވަސް ހޭދަވާނެ ކަމަށް އަކްރަމް ލަފާކުރައްވަ އެވެ.\n"ކުރިން ކަނޑައަޅާފައިވާ މުސާރަ ނޫނަސް، އާ ކުންފުނިން ބައެއް މީހުންނަށް ގޮތެއް ހޯދައި ދެވިދާނެ ކަމަށް މި އުއްމީދުކުރަނީ،" އަކްރަމް ވިދާޅުވި އެވެ.\nއިތުރު ލިޔުންތައް މުހައްމަދު އަސްލަމް، ނޭޝަނަލް ޕްލޭނިން މިނިސްޓަރު ސްޓޭޓް މިނިސްޓަރު އަކްރަމް ކަމާލުއްދީން އެމްއާރްޑީސީ\n20 hours ago 203\nއެމްޑީޕީގެ ކެމްޕޭން ފެށި ޖަލްސާގެ ގިނަ ގޮނޑި ހުހަށް!\nމީހުން މަދުވީ އުއްމީދުތަކުގައި ކުލަ ނުޖެހުމުން: ނަޝީދު\nކުޑަފަރީ ކައުންސިލަށް ތިން މެމްބަރަކު ހޮވިއްޖެ!\nސަރޮގޭޓްކޮށްގެން ޝިލްޕާ އަށް އަންހެން ދަރިއެއް\nދުވުމުގައި އަންހެން އާ ތަރިއެއް، ރެކޯޑް މުގުރާލައިފި


ރަޖިސްޓަރޑް ނަރސް/ ސީނިއަރ ރެޖިސްޓަރޑް ނަރސް/ ކްލިނިކަލް ނަރސް\nމި މިނިސްޓްރީގެ ނަމްބަރު (IUL)459-HR/1/2019/135އިޢުލާން ބާޠިލްކޮށް، އެމަޤާމަށް ކުރިމަތިލުމުގެ ފުރުޞަތު އަލުން ހުޅުވައިލަމެވެ.\nކްލިނިކަލް ނާރސް، ސީ.އެސް 12-2 ގްރޭޑްގައި މަދުވެގެން2އަހަރުގެ މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތީ މާކްސް ހޯދާފައިވުން.\nކްލިނިކަލް ނާރސް، ސީ.އެސް 12-1 ގްރޭޑްގައި މަދުވެގެން2އަހަރުގެ މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތީ މާކްސް ހޯދާފައިވުން.\nމޯލްޑިވްސް ނާރސިންގ އެންޑް މިޑްވައިފަރީ ކައުންސިލް ގަބޫލުކުރާ ނަރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް 9ގެ ސަނަދެއް ހާސިލްކޮށްފައިވުމާއެކު، ނަރސިންގ ދާއިރާއިން ޖުމްލަ2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nސީނިއަރ ރެޖިސްޓަރޑް ނާރސް، ސީ.އެސް 10-2 ގްރޭޑްގައި މަދުވެގެން2އަހަރުގެ މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތީ މާކްސް ހޯދާފައިވުން.\nސީނިއަރ ރެޖިސްޓަރޑް ނާރސް، ސީ.އެސް 10-1 ގްރޭޑްގައި މަދުވެގެން2އަހަރުގެ މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތީ މާކްސް ހޯދާފައިވުން.\nމޯލްޑިވްސް ނާރސިންގ އެންޑް މިޑްވައިފަރީ ކައުންސިލް ގަބޫލުކުރާ ނަރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު، ނަރސިންގ ދާއިރާއިން ޖުމްލަ2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nމޯލްޑިވްސް ނާރސިންގ އެންޑް މިޑްވައިފަރީ ކައުންސިލް ގަބޫލުކުރާ ނަރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nރެޖިސްޓަރޑް ނާރސް، ސީ.އެސް 8-1 ގްރޭޑްގައި މަދުވެގެން2އަހަރުގެ މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން %85 އިން މަތީ މާކްސް ހޯދާފައިވުން.\nމޯލްޑިވްސް ނާރސިންގ އެންޑް މިޑްވައިފަރީ ކައުންސިލް ގަބޫލުކުރާ ނަރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nދުވަހަކަށް 120 ރުފިޔާ\nފިޔަވަތީގައި ތިބޭ ކުދިންގެ ސިއްޙީހާލަތު ދުވަހުން ދުވަހަށް މޮނިޓަރކޮށް، ކުދިންގެ ސިއްޙީ ހާލަތު ދެނެގަތުން. އަދި ކުދިންގެ މެޑިކަލް ހިސްޓްރީ ބެލެހެއްޓުން.\nދުވަހުން ދުވަހަށް ޑޮކްޓަރަށް ދައްކަންޖެހޭ ކުދިން ފާހަގަކޮށް ސުޕަވައިޒަރުންނާއި، ކޭސްވާރކަރުންނަށް އިރުޝާދު ދިނުން.\nކުދިންނަށް ދިމާވާ ސިއްޙީ މައްސަތައް ފާހަގަކޮށް އިތުރު ފަރުވާ ބޭނުންވާ ކުދިން ޑޮކްޓަރަށް ދެއްކުމަށް ކުރަންޖެހޭ އެންމެހާ މަސައްކަތްތައް، ސުޕަވައިޒަރުން މެދުވެރިކޮށް ކުރުން.\nދުވަހުން ދުވަހަށް ކުދިންނަށް ދޭންޖެހޭ ބޭސް ގަވާއިދުން ދިނުމަށް ކުދިން ބަލަހައްޓާ މުވައްޒަފުންނަށް އިރުޝާދު ދިނުމާއި، ގަވާއިދުން ބޭސް ދެމުން ދޭތޯ ބަލާ ޗެކްކުރުން.\nސިއްޙީ ގޮތުން ޚާއްޞަ ސަމާލުކަން ދޭންޖެހޭ ކުދިން ފާހަގަކޮށް އެކުދިންގެ ހާލަތު އަވަސްއަވަހަށް މޮނިޓަރކުރެވޭނެ އިންތިޒާމް ހަމަޖެއްސުން. އަދި ހޮސްޕިޓަލަށް ގެންދަންޖެހޭ ފަދަ ހާލަތަކަށް ކުއްޖަކު ގޮސްފިނަމަ ލަސްނުކޮށް އެންމެ ކައިރި ހޮސްޕިޓަލަކަށް ގެންދިއުން.\nހޮސްޕިޓަލުގައި އެޑްމިޓް ކުރެވޭ ކުދިން ކައިރިއަށް ޒިޔާރަތްކޮށް ޑިސްޗާޖް ކުރުމުގެ ކުރިން ހާލަތު އޮޅުން ފިލުވުން. އަދި ޑިސްޗާޖް ކުރުމުން ޑިސްޗާރޖް ސަމަރީ ރަނގަޅަށް ރިވިއުކޮށް ސުޕަވައިޒަރާއި، ކުދިން ބަލަހައްޓާ މުވައްޒަފުންނަށް ފޯރުކޮށްދޭންޖެހޭ އެންމެހާ މަޢުލޫމާތު ފޯރުކޮށްދިނުން.\nހޮސްޕިޓަލުން އަލަށް ފިޔަވައްޗަށް ގެނެވޭ ކުދިންގެ މެޑިކަލް ހިސްޓްރީއާއި ޑިސްޗާޖް ސަމަރީ ރަނގަޅަށް ރިވިއުކޮށް ސުޕަވައިޒަރުންނާއި ކޭސްވާރކަރުންނަށް އިރުޝާދު ދިނުން.\nގައިންގަޔަށް އަރާ އެއްވެސް ބައްޔެއް ފިޔަވަތީގެ ކުއްޖަކަށް ޖެހިއްޖެނަމަ، ކުދިންގެ ރައްކާތެރިކަމަށްޓަކައި ފިޔަވަތީގެ މެނޭޖްމަންޓާއި ގުޅިގެން ރައްކާތެރިކަމުގެ ގޮތުން އަޅަންޖެހޭ ފިޔަވަޅުތައް އެޅުން.\nވެކްސިން ދޭންޖެހޭ އުމުރުގެ ކުދިންނަށް ގަވާއިދުން ވެކްސިން ދީ ރެކޯޑް ބެލެހެއްޓުން.\nރާއްޖެއިން ބޭރަށް ފަރުވާހޯދަން ގެންދަންޖެހޭ ކުދިންގެ މެޑިކަލް ޑޮކިއުމަންޓްތައް ހިއްސާ ކުރަންޖެހޭ ފަރާތްތަކަށް ހިއްސާކޮށް އެކުދިންގެ ފަރުވާ ކުރިއަށް ގެންދާގޮތް މޮނީޓަރކުރުން. އަދި އެފަދަ ކުދިންނާއެކު ރާއްޖެއިން ބޭރަށް ދާންޖެހިއްޖެ ހާލަތެއްގައި އެހީތެރިއެއްގެ ގޮތުން ދިއުން.\nކުދިން ޑޮކްޓަރަށް ދައްކަންގެންދިއުމާއި، ކުދިންގެ ބޭސް ފަރުވާ ކުރުމުގައި ދެވިފައިވާ އިރުޝާދާއިއެއްގޮތަށް ކުދިން ބަލަހއްޓާ މުވައްޒަފުން ޢަމަލުކުރަމުންދާކަން ޔަޤީންކުރުން.\nހެލްތް އެޑިއުކޭޝަން ޕްރޮގްރާމުތައް ރާވާހިނގަން އެހީތެރިވެދިނުން.\nޞިއްޙީ ގޮތުން ކުދިންނަށާއި ކުދިންބަލަހައްޓާ މުވައްޒަފުންނަށް ދޭންޖެހޭ މަޢުލޫމާތުތައް ދެނެގަނެ، އެކަމަށް އެކަށީގެންވާ ސެޝަންތައް ނަގައިދިނުން.\nމަހަކު އެއްފަހަރު ހުރިހާ ކުދިން ހެދިބޮޑުވާގޮތް (ބަރުދަން، އިސްކޮޅު) ބަލާ ރެކޯޑްކުރުން\nއޮފީހުން ކަނޑައަޅާ ގޮތެއްގެ މަތިން ރަސްމީ އެންމެހައި މަސައްކަތްތައް ކުރުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 25 އޮގަސްޓް 2019 ވާ އާދިއްތަ ދުވަހުގެ 13:30 ގެ ކުރިން، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް (ބިއްލޫރިޖެހިގެ، މަޖީދީމަގު) އަށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޮގަސްޓް ނުވަތަ ސެޕްޓެންބަރު މަހު، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް (ބިއްލޫރިޖެހިގެ، މަޖީދީމަގު) ގައެވެ.\n07 އޮގަސްޓް 2019މ\nސުންގަޑި: 25 އޮގަސްޓް 2019 1330


ކޯވިޑް-19 ޕެންޑެމިކްއާއި ގުޅިގެން ތަޙައްމުލުކުރަން ޖެހޭ އިހުސާސްތައް ނުވަތަ ނަފްސާނީ އުނދަގޫތަކުން އަރައިގަތުމަށް ކުރެވިދާނެ ބައެއް ކަންތައްތައް! - GOV.MV\nޚަބަރު ކޯވިޑް-19 ޕެންޑެމިކްއާއި ގުޅިގެން ތަޙައްމުލުކުރަން ޖެހޭ އިހުސާސްތައް ނުވަތަ ނަފްސާނީ އުނދަގޫތަކުން އަރައިގަތުމަށް ކުރެވިދާނެ ބައެއް ކަންތައްތައް!\nކޯވިޑް-19 ޕެންޑެމިކްއާއި ގުޅިގެން ތަޙައްމުލުކުރަން ޖެހޭ އިހުސާސްތައް ނުވަތަ ނަފްސާނީ އުނދަގޫތަކުން އަރައިގަތުމަށް ކުރެވިދާނެ ބައެއް ކަންތައްތައް!\nގިނަ ވަގުތު ފިކުރުބޮޑުވުމާއި ހާސްކަން ތަޙައްމުލުކުރުން\nކޯވިޑް-19ބަލި ފެތުރެން ފެށުމަކީ ކުދި ބޮޑު އެންމެންނަށްވެސް ހާސްކަމާއި ނުތަނަވަސްކަން ގެނުވާނެ ކަމެކެވެ. އެހެންނަމަވެސް މިފަދަ ހާލަތްތަކުގައި ކުރިމަތިވާ ހާސްކަމާއި ނުތަނަވަސްކަން ތަޙައްމަލުކޮށް އެކަންކަމުން އަރައިގަތުމަށް މަސައްކަތްކުރުމަކީ ތިމާ އާއި އެކު ދިރިއުޅޭ އެހެން މީހުންނާއި މުޅި މުޖުތަމަޢު މިކަމުން އަރައިގަތުމަށް މުހިންމު ބާރަކަށް ވާނެއެވެ.\nހާސްކަމާ ކަންބޮޑުވުމާ އެކިމީހުން ކުރިމަތިލާ ގޮތް ތަފާތެވެ. ކޯވިޑް-19 ފަދަ ބަލިމަޑުކަމެއް ފެތުރެން ފަށާ ހާލަތުގައި މިކަންކަމާ އެކިމީހުން ކުރިމަތިލާގޮތް ތަފާތުވާން މެދުވެރިވަނީ އެމީހަކު ކުރިން ތަޖްރިބާކޮށްފައިވާ ކަންކަމާއި، މިޒާޖާއި އަދި އެމީހަކު ދިރިއުޅޭ މާހައުލުން މިފަދަ ކަންކަމަށް ކުރިމަތިލާ ގޮތްތައް ތަފާތުވުމުންނެވެ.\nހާސްކަމާއި ކަންބޮޑުވުމުގެ މިފަދަ ދަނޑިވަޅުތަކުގައި މިކަމާ އެންމެ ބޮޑަށް ކުރިމަތިލާން ޖެހޭނެކަމަށް ބެލެވޭ ފަރާތްތަކުގެ ތެރޭގައި:\nއުމުރުން ދުވަސްވީ މީހުން،\nދިގުމުއްދަތަކަށް ބަލިތަކަށް ފަރުވާކުރާ މީހުން\nފުރާވަރު ކުދިންނާއި ކުޑަކުދިން\nމި ހާލަތްތަކުގައި އެންމެ ކުރީސަފުގައި މަސައްކަތް ކުރާމީހުން މިސާލަކަށް ޑޮކްޓަރުން، އަދި އެހެނިހެން ޞިއްޚީ ހިދުމަތްތެރިންނާއި ފުރަތަމަ ޚިދުމަތްދޭ ފަރާތްތައް\nނަފްސާނީ މައްސަލަތަކުގައި ފަރުވާ ކުރާ މީހުން އަދި\nގައިންގަޔަށްއަރާ ބައްޔެއް ފެތުރޭ ހާލަތްތަކުގައި ފިކުރުބޮޑުވެދާނެ ކަންތައްތަކުގެ ތެރޭގައި:\nތިމާއާއި އަދި ތިމާ އެންމެލޯބިވާ ފަރާތްތަކުގެ (ޢާއިލާގެ) ޞިއްޚަތަށް ކުރިމަތިވެދާނެ ހާލަތަކާއިމެދު ބިރުގަނެ ފިކުރުބޮޑުވުން.\nނިދުމަށާއި ކެއިންބުއިމަށް ބަދަލު އައުން.\nސަމާލުކަން ދިނުން އުނދަގޫވުމާއި ނިދަން އުނދަގޫވުން.\nދާއިމީކޮށް ބޭސްކުރަމުންދާ ބަލިބަލީގެ ހާލަތު އިތުރަށް ގޯސްވާގޮތްވުން.\nދުންފަތުގެ އިސްތިއުމާލުކުރުން އިތުރުވުން ނުވަތަ މަސްތުވާތަކެތި ބޭނުން ކުރުން.\nކޯވިޑް-19 ފަދަ ނުރައްކާތެރި ބައްޔެއް ފެތުރޭ މި ދަނޑިވަޅުގައި ތިމާގެ އަމިއްލަ ނަފްސަށާއި، ޢާއިލާ އަދި ރަހުމަތްތެރިންނަށް މި ހާސްކަމާއި ކަންބޮޑުވުމާއި ކުރިމަތިލުމަށް އެހީތެރިވުމާއި އެހީތެރިކަމަށް ބޭނުންވާ ފަރާތްތަކަށް އަޅާލާ އެހީތެރިވުމަކީ މުޅި މުޖުތަމަޢު މި ކަމުން އަރައިގަތުމުގައި އެހީތެރިވެދޭނެ ކަމެކެވެ.\nހާސްކަމާއި ފިކުރު ބޮޑުވުން ކުޑަކުރުމަށް ތިމާ އަމިއްލައަށް ކުރެވިދާނެ ބައެއް ކަންތައްތައް؛\nކޯވިޑް-19 ޕެންޑަމިކް އާއި ގުޅޭ މަޢުލޫމާތު ކިޔުމާއި ޓީވީން އެ މަޢުލޫމާތުތައް ބެލުން މަދުކުރުން. ސޯޝަލް މީޑިއާގައި ވެސް މިކަމާބެހޭ ގޮތުން ދެކެވޭ އެކިއެކި ވާހަކަތަކާއި ޚާއްޞަކޮށް ޞައްޙަ ނޫން ވާހަކަ ތަކާއި ދުރުވުން މުހިންމެވެ. ތަކުރާރުކޮށް މިފަދަ ވާހަކަތައް އަޑު އަހާ އަދި އަޑު އިވުމަކީ ހާސްކަމާއި ކަންބޮޑުވުން އިތުރުކުރުވާ ކަންކަމެވެ. ވީމާ، ކޮންމެ ދުވަހަކު ވެސް ވަކި ވަގުތު ތަކެއް ކޯވިޑް-19 އާއިބެހޭ ޚަބަރު އަޑުއެހުމަށް ނުވަތަ ބެލުމަށް ޚާއްޞަކުރުން މުހިންމުއެވެ. އަދި އެނޫން ވަގުތުތަކުގައި ގޭގައި ކުރެވޭ އެހެނިހެން ކަންކަމުގައި މަސްއޫލުވެ އުޅުން މުހިންމުއެވެ.\nތިމާ އަމިއްލަ ހަށިގަނޑާއިމެދު އަޅާލާ ވިސްނުން: ފުން ނޭވާއެއް ލުން، ސްޓްރެޗްކޮށްލުން، ނަމާދުކުރުން، ކަސްރަތުކުރުން އަދި ޞިއްޚަތައް ފައިދާހުރި މިންހަމަކޮށް ކާނާ ބޭނުންކުރުމާއި، ޤަވާއިދުން ކަސްރަތުކުރުމާއި ރަނގަޅަށް ނިދުމާއި މަސްތުވާ ފަދަ އެއްވެސް އެއްޗެއް ބޭނުން ނުކުރުން.\nހިތްހަމަޖެހޭ ކަންކަމަށް ވަގުތުކޮޅެއް ހުސްކޮށްލުން: ތިމާ ކުރާހިތްވާ ކަހަލަ ކޮންމެވެސް ކަމެއް ކުރުމަށް ވަގުތު ހުސްކުރުން މިސާލަކަށް، ކުރެހުން، ފޮތް ކިޔުން، ކިޔެވުން، ލަވަ ނުވަތަ މަދަހަ އަޑު އެހުން، ގޭގައި ކުޅެވޭ ފަދަ ކުޅިވަރު ކުޅުން، އާ ހުނަރެއް ނުވަތަ ބަހެއް ދަސްކުރުން ފަދަ ކަންކަން.\nއެހެންމީހުންނާ ގުޅުންބަދަހިކުރުން: ތިމާއަށް އިތުބާރު ކުރެވޭ މީހުންނާ ތިމާގެ ހުރި ކަންބޮޑުވުންތަކާއި ކުރެވޭ އިހުސާސްތައް ޙިއްޞާކުރުން.\nތިމާއާ އެހެންމީހުންގެ ހުރި ކަންބޮޑުވުންތަކާ ފިކުރުތައް މަދުކުރުމަށް މަސައްކަތްކުރުން\nކޯވިޑް-19 އާއި ގުޅޭ ޞައްޙަ މަޢުލޫމާތު ހޯދައި މިކަމުގައި ހުރި ހިރާސްތަށް ފަހުމްވެހުރެ، ތިމާއާ ތިމާ އެންމެ ލޯބިވާ ފަރާތްތަކަށް އެ މަޢުލޫމާތުތައް ޙިއްޞާކުރުމަކީ މިފަދަ ހާލަތްތަކުގައި އުފެދޭ ހާސްކަމާއި ކަންބޮޑުވުން ކުޑަކުރެވޭނެ ކަމެކެވެ. ކޮވިޑް-19 އާ ގުޅޭ ޞައްޙަ މަޢުލޫމާތު ޙިއްޞާކުރުމަކީ އަނެކުންގެ ހާސްކަމާއި ކަންބޮޑުވުން ކުޑަކޮށް އެކަކު އަނެކަކާ ގުޅުންބަދަހިވުމަށް އެޅޭ ބާރަކަށްވެސް ވާނެއެވެ.\nކުޑަކުދިން އަދި ފުރާވަރު އުމުރުގެ ކުދިން މިފަދަ ހާލަތްތަކުގައި ގިނަފަހަރު ޢަމަލު ކުރަނީ ބޮޑެތި މީހުން އެލާހަތެއްގައި އަމަލުކުރަނީ ކިހިނެތްތޯ ބަލައިގެން އެގޮތަކަށެވެ. އެގޮތުން ބެލެނިވެރިން އަދި އެހެން އެހީތެރިން ކޯވިޑް-19 އާ މަޑުމައިތިރިކަމާއި ސާބިތުކަމާއި އެކު ކުރިމަތި ލާނަމަ އެއީ ކުޑަކުދިންނަށް އެކަންކަމާ ކުރިމަތިލުމަށް ލިބޭނެ އެންމެބޮޑު ހިއްވަރަކާ އެހީތެރިކަމަށް ވެގެންދާނެއެވެ. އަދި ބެލެނިވެރިންގެ އެހިއްވަރަކީ އެމީހުންނާ ގާތްކޮށް އުޅޭ އެހެންމީހުންނަށް ވެސް ލިބިގެންދާނެ ހިއްވަރަކަށް ވާނެއެވެ.\nމިފަދަ ހާލަތްތަކާ ކުރިމަތިލުމުގައި ހުރިހާ ކުދިން އެއްގޮތަކަށް ޢަމަލެއް ނުކުރާނެއެވެ. ކުޑަކުދިންނަށް މިފަދަ ހާލަތްތަކުގައި އާންމުކޮށް އަންނަށް ބަދަލުތަކުގެ ތެރޭގައި:\nމާގިނައިން ރުއިން ނުވަތަ ކަމަކާ އުނދަގޫވެފައި ހުރުން.\nކުރިން ކުރަމުން އައި ކަމެއް އަލުން އިއާދަވުން މިސާލަކަށް ގަޔަށް ހީސްލެވުން، ތަންމައްޗަށް ހީސްލެވުން، އިނގިލި ބުއިން، ނިޔަފަތި ކެއުން.\nމާބޮޑަށް ކަންބޮޑުވުން ނުވަތަ ދެރަވުން.\nރަނގަޅު ނޫން ގޮތްގޮތަށް ކެއުމާއި ނިދުމުގެ އާދަތައް ހުރުން.\nރުޅިގަދަވުމާއި ރުންކުރުވެފައި ހުރުން ފަދަ ގޮތަކަށް ފުރާވަރު އުމުރުގެ ކުދިންގެ އަމަލުތައް ހުރުން.\nކިޔެވުމުގެ ކަންކަމަށް ދޭ ސަމާލުކަން ކުޑަވުން ނުވަތަ ނުކިޔެވުން.\nކަންކަމަށް ފަރުވާތެރިވުމަށް އަދި ސަމާލުކަން ދިނުމަށް އުނދަގޫވުން.\nކުރީގައި ޝައުގުވެރިކަމާއެކު ކުރި ކަންތައްތަކާއި ދުރުހެލިވުން.\nކަމަކާނުލާ ބޮލުގައި ރިއްސުން ނުވަތަ ގައިގައި ރިއްސުން. (ބުނަން ނޭގޭ)\nމަސްތުވާތަކެތި ބޭނުން ކުރުން ނުވަތަ ދުންފަތުގެ އިސްތިޢުމާލު ކުރުން.\nމިފަދަ ހާލަތްތަކުގައި ކުދިންނަށް އެހީތެރިވުމަށް ކުރެވިދާނެ ބައެއް ކަންތައްތައް:\nކުދިންނަށް ކޯވިޑް-19 އާ ގުޅޭ މަޢުލޫމާތު ޙިއްޞާކުރުމަށް ވަގުތުކޮޅެއް ހުސްކުރާށެވެ. ކުޑަކުދިންގެ އުމުރާ ގުޅޭގޮތަށް މަޢުލޫމާތު ޙިއްޞާކޮށް ކުރާ ސުވާލުތަކަށް އުމުރާ ގުޅޭނޭހެން ޖަވާބު ދޭށެވެ.\nބަލި ފެތުރެމުން ދިޔަ ނަމަވެސް ރައްކާތެރިކަން އޮތްކަން ކުދިންނަށް ކަށަވަރު ކޮށްދޭށެވެ. އަދި މިފަދަ ދަނޑިވަޅުތަކުގައި ކުޑަކޮށް ކަންބޮޑުވުން އެއީ މައްސަލައެއް ނޫންކަން ބުނެދީ ތިމާ އެފަދަ ކަންކަމާ ކުރިމަތިލާ ގޮތް ކުދިންނަށް ބުނެދީ ކުދިންނަށް އެކަންކަން ތަޙައްމުލުކުރުމުގެ ހިތްވަރާއެކު މަގު ދައްކައިދޭށެވެ.\nމިފަދަ އައުޓްބްރޭކް ތަކުގައި ސޯޝަލް މީޑިއާ އަދި މީސްމީޑިއާ މެދުވެރިކޮށް އަންނަ ޚަބަރުތައް ދެއްކުން މަދުކުރާށެވެ. ކުޑަކުދިން މިކަހަލަ ދަނޑިވަޅުތަކުގައި ދައްކާ ވާހަކަތައް ނަގައިގަންނަގޮތް ތަފާތުވެދާނެއެވެ. އެގޮތުން އެކުދިންނަށް ފަހުމުނުވާ ކަންތައްތަކާމެދު ބިރުގަތުން ފަދަ ގޮތެއް ދިމާވުމަކީވެސް އެކަށީގެންވާކަމެކެވެ.\nޢާންމުކޮށް ކުރާކަންކަން އެގޮތުގައި ކުރިޔަށްގެންދިއުމަށް ބާރު އެޅުން: ސްކޫލްތައް ބަންދު ކުރެވިފައިވާނަމަ ކިޔެވުމަށް ވަކި ޚާއްޞަގަޑިތަކެއް ތާވަލު ކޮށްލާށެވެ. ހިތްހަމަޖައްސާލުމަށް ގޭގައި ކުޅެވޭނެ މަޖާ ކުޅިވަރު ރާވާ ކުދިންނާއި ބައިވެރިވެ ކުޅޭވިދާނެއެވެ.\nތިމާގެ ދަރިފުޅުގެ ރޯލް މޮޑެލްއަކަށް ތިމާ ވުން: ހުސްވަގުތުކޮޅުތައް ނެގުމާއި ޤަވާއިދުން ކަސްރަތުކުރުމާއި އަދި ރަނގަޅަށް ނިދި ހަމަކުރާށެވެ. ހަމަ އެހެންމެ ޢާއިލާއާއި ރައްޓެހިންގެ ހާލު ފޯނުގެ ޒަރީޔާއިން ބެލުން.\nކޯވިޑް-19 އަށް ރެސްޕޮންޑް ކުރުމުގައި ނަފްސާނީ އުނދަގޫތަކެއް ދިމާވެދާނެއެވެ. ނަމަވެސް މިކަންކަމުން ދުރުވުމަށް އަދި 'ސެކަންޑަރީ ޓްރޯމެޓިކް ސްޓްރެސް' ކުޑަކުރުމަށް ބައެއް ކަންކަން ކުރެވިދާނެއެވެ.\nމިފަދަ ހާލަތްތަކުގައި ފުރަތަމަ ސަފުގައި މަސައްކަތް ކުރާ މީހުންގެ ނަފްސާނީ ދުޅަހެޔޮކަމަށް އަސަރުކޮށްފާނެ ކަމެއްކަން ޤަބޫލުކުރުން.\nމިގޮތުން ފެންނަން ހުންނާނެ އަލާމާތްތައް ދެނެގަތުން (ވަރުބަލިވުން) އަދި ނަފްސާނީ އަލާމާތްތައް ދެނެގަތުން (ބިރުގަތުން، އަމިއްލަ ނަފްސު ކުއްވެރިކުން، އެހެން މީހުންނާއި އެކަހެރިވުން)\nކޯވިޑް-19 ޕެންޑަމިކް އާއި ގުޅޭ މަޢުލޫމާތު ކިޔުމާއި ޓީވީ އިން އެމަޢުލޫމާތުތައް ބެލުން މަދުކުރުން. ސޯޝަލް މީޑިއާގައި ވެސް މިކަމާބެހޭ ގޮތުން ދެކެވޭ އެކިއެކި ވާހަކަތަކާއި ޚާއްޞަކޮށް ޞައްޙަ ނޫން ވާހަކަ ތަކާއި ދުރުވުން މުހިންމެވެ. ތަކުރާރުކޮށް މިފަދަ ވާހަކަތައް އަޑު އަހާ އަދި އަޑު އިވުމަކީ ހާސްކަމާއި ކަންބޮޑުވުން އިތުރުކުރުވާ ކަންކަމެވެ. ވީމާ، ކޮންމެ ދުވަހަކު ވެސް ވަކި ވަގުތު ތަކެއް ކޯވިޑް-19 އާއި ބެހޭ ޚަބަރު އަޑުއެހުމަށް ނުވަތަ ބެލުމަށް ޚާއްޞަކުރުން މުހިންމުއެވެ.\nތިމާ އަމިއްލަ ހަށިގަނޑާއިމެދު އަޅާލާ ވިސްނުން: ފުން ނޭވާއެއް ލާ، ސްޓްރެޗްކޮށްލުން، ނަމާދުކުރުން، ކަސްރަތުކުރުން އަދި ޞިއްޙަތަށް ފައިދާހުރި މިންހަމަކޮށް ކާނާ ބޭނުންކުރުމާއި، ޤަވާއިދުން ކަސްރަތުކުރުމާއި ރަނގަޅަށް ނިދުމާއި މަސްތުވާ ފަދަ އެއްވެސް އެއްޗެއް ބޭނުން ނުކުރުން.\nހިތްހަމަޖެހޭ ކަންކަމަށް ވަގުތުކޮޅެއް ހުސްކޮށްލުން: ތިމާ ކުރާހިތްވާ ކަހަލަ ކޮންމެވެސް ކަމެއް ކުރުމަށް ވަގުތު ހުސްކުރުން.\nކަރަންޓީން އިން ދޫކޮށްލެވޭ މީހުންނަށް\nޞިއްޚީ މާހިރެއްގެ ލަފަޔާއި އެކު ކޯވިޑް-19 ހުރިކަމަށް ޝައްކު ކުރެވުމުން އެހެންމީހުންނާ ދުރުގައި ހުންނަން ޖެހުމަކީ ބަލި ނުޖެހުނު ކަމުގައި ވިޔަސް ފިކުރުބޮޑުވުން އިތުރު ވާކަމެކެވެ. އަދި ކަރަންޓީނުން ވީއްލުމާއެކު އެނބުރި ޢާންމުންގެ ތެރެއަށް އަންނައިރު އެހެންމީހުން ތިމާ އާއި ދޭތެރޭ ދެކޭގޮތް ތަފާތުވެފައި ހުރުމަކީ ކުރިމަތުވެދާނެ ކަމެކެވެ. މިފަދަ ދަނޑިވަޅެއްގައި ޢާންމުގޮތެއްގައި ޚިޔާލާ ފިކުރު ހުރެދާނެ ގޮތްތަކަށް ބަލާއިރު:\nކުރެވޭ އިހުސާސެއް ޔަގީންނުވުން ނުވަތަ އުނދަގޫ، ގޮތް ނޭގޭ އިހުސާސްތަކެއް ކުރެވުން، އޭގެ ތެރޭގައި ކަރަންޓީން ވީއްލުމުގެ ހިތްހަމަޖެހުންވެސް ހިމެނޭ\nތިމާގެ ޞިއްޚަތާއި އަދި ލޯބިވާ ފަރާތްތައް ނުވަތަ ޢާއިލާގެ އެހެންމީހުންގެ ޞިއްޚަތާމެދު ވިސްނައި ހިތްނުތަނަވަސްވުން އަދި ބިރުގަތުން.\nކޯވިޑް-19ގެ އަލާމާތެއް ފެނޭތޯ އަމިއްލައަށް ނަފްސަށް ފާރަވެރިވެވުން ނުވަތަ އެހެންމީހުން އެގޮތަށް ތިމާއަށް ޝައްކުކުރެވި އެކަމާ ފިކުރުކުރެވުން.\nތިމާގެ ގައިގައި ބަލީގެ އެއްވެސް އަލާމާތެއް ނެތްކަން ޔަޤީންކުރެވިފައި ވީނަމަވެސް ރަޙުމަތްތެރިންނާއި، ޢާއިލާގެ މީހުންނަށް މިބަލި ތިމާގެ ފަރާތުން ޖެހިދާނެކަމަށް ވިސްނި މީހުންނާއި ދުރުހެލިވާންޖެހުމުން ދެރަވުމާއި ރުޅިއައުން ނުވަތަ ފިކުރުބޮޑުވުން.\nކަރަންޓީން ކުރެވިފައިވާ ވަގުތުގައި ޤަވައިދުން ކުރާ މަސައްކަތްތައް ނުވަތަ ދަރިންނަށް ވަގުތު ނުދެވުނީތީ އެކަމުގެ ހިތްބުރަކަން އޮތުން.\nއެހެން ފިކުރުތަކާއި އަދި ނަފްސާނީގޮތުން އަންނަ ބަދަލުތަށް.


ސިނޮވެކް ބައޯޓެކު ވެކްސިން އިމަރޖެންސީކޮށް ބޭނުންކުރުމުގެ ހުއްދަ...\nސިނޮވެކް ވެކްސިނަށް ފިލިޕީންސުން ހުއްދަދިނުން\nސިނޮވެކް ބައޯޓެކު ވެކްސިން އިމަރޖެންސީކޮށް ބޭނުންކުރުމުގެ ހުއްދަ ފިލިޕީންސުން ދީފި\nފަހުން އާންމުކޮށްފައި ވަނީ ސިނޮވެކް ވެކްސިނަކީ 50 އިންސައްތަ ކާމިޔާބު ވެކްސިނެއް ކަމަށް\nއެންމެ ފުރަތަމަ އާންމު ކުރީ ސިނޮވެކް ވެކްސިނަކީ 78 އިންސައްތަ ކާމިޔާބު ވެކްސިނެއް ކަމަށް\nއެގައުމުގެ ސިއްހީ ޚިދުމަތްތެރިންނަށް މި ވެކްސިނެއް ނުދޭނެ\n22 ފެބްރުއަރީ 2021 | ހޯމަ 13:11\nޗައިނާގެ ސިނޮވެކް ބައޯޓެކު ވެކްސިން އިމަރޖެންސީ ހާލަތްތަކުގައި ބޭނުންކުރުމުގެ ހުއްދަ ފިލިޕީންސުން ދީފިއެވެ.\nފިލިޕީންސުން މި ވެކްސިން އިމަޖެންސީ ހާލަތްތަކުގައި ބޭނުންކުރުމުގެ ހުއްދަ ދީފައިވީ ނަމަވެސް އެގައުމުގެ ސިއްހީ ޚިދުމަތްތެރިންނަށް މި ވެކްސިން ނުދޭނެ ކަމަށް އެގައުމުން ބުނެއެވެ. ސަބަބެއް ކަމަށް އެގައުމުން ބުނެފައިވަނީ ޗައިނާގެ ސިނޮވެކް ބައޯޓެކްއިން ކޮވިޑް-19 އަށް އުފެއްދި ވެކްސިންގެ ފުރަތަމަ ނަތީޖާތަކާއި ފަހުން އާންމުކުރި ނަތީޖާތަކުގައި ބޮޑު ތަފާތެއް ހުރިކަން ހާމަވުމާ ގުޅިގެންނެވެ. އެގައުމުން ބުނީ މި ވެކްސިނަކީ ސިއްހީ ޚިދުމަތްތެރިންނަށް އެންމެ އެކަށީގެންވާ ވެކްސިނެއް ނޫން ކަަމަށެވެ.\nސިނޮވެކްއިން ބްރެޒިލްގައި ކުރިއަށް ގެންދިޔަ ވެކްސިން ޓްރަޔަލްތަކަށް ފަހު ސިނޮވެކްގެ ކޮވިޑް-19 ވެކްސިނަކީ ކޮވިޑް-19އަށް 78 އިންސައްތަ ކާމިޔާބު ވެކްސިނެއްކަމަށް ހާމަކޮށްފައިވާއިރު، ފަހުން ހާމަކުރި ނަތީޖާތަކުން ދައްކާގޮތުން މިވެކްސިނަކީ 50.38 އިންސައްތަ ކާމިޔާބު ވެކްސިނެކެވެ.\nމިކަމުގެ ސަބަބުން ގިނަ ބަޔަކު ދަނީ ވެކްސިންގެ ރައްކާތެރިކަމާމެދު ޝައްކު އުފައްދަމުންނެވެ. އަދި ހާމަކޮށްފައިވާ އަދަދު ތަކަކީ ރަނގަޅު އަދަދުތަކެއްތޯ ދަނީ ސުވާލު އުފައްދަމުންނެވެ.\nކަމާގުޅޭ އެނަލިސްޓުން ވަނީ ސިނޮވެކްގެ ކޮވިޑް-19 ވެކްސިނަކީ ޗައިނާއިން އުފައްދާ ކޮވިޑް ވެކްސިންތަކުގެ ތެރެއިން ރައްކާތެރިކަން އެންމެ ކުޑަ ވެކްސިންކަން ފާހަގަކޮށްފައެވެ. އަދި ޓްރަޔަލްތަކުގެ ނަތީޖާގައި ޝައްކުކުރެވޭ ކަންތައްތައް ހުރިނަމަ، އޭގެ ސަބަބުން ޗައިނާގެ އެހެން ވެކްސިންތަކަށް ގައުމުތަކުން ކުރާ އިތުބާރު ގެއްލުން އެކަށީގެންވާ ކަމަށެވެ.\nސައޯ ޕޯލޯގެ ސަރުކާރާއި ބުޓަންޓަން އިންސްޓިޓިއުޓުން ވަނީ ބްރެޒިލްގައި ކުރިއަށް ގެންދިޔަ ޓްރަޔަލްގެ ނަތީޖާތައް ދައްކާގޮތުން ވެކްސިންގެ އޯވަރޯލް އަސަރުކުރާވަރު ކާމިޔާބުކަމަށް ދައްކާފައި ވަނީ 50 އިންސައްތަކަމަށް ބުނެފައެވެ. އަދި މައިލްޑް ކޭސްތަކުގައި ވެކްސިންގެ އަސަރު ކުރާނީ 78 އިންސައްތަކަމަށާއި މޮޑަރޭޓް ކޭސްތަކުގައި ވެކްސިނުން 100 އިންސައްތަ އަސަރުކުރާނެ ކަމަށް ވަނީ ބުނެފައެވެ.\nކޮވިޑް-19 ވެކްސިން ކޮވިޑް-19 ސިިނޮވެކް ވެކްސިން


މިނިސްޓްރީ އޮފް އިކޮނޮމިކް ޑެވެލޮޕްމަންޓްގެދަށުން ޤާއިމްކުރެވޭ އެސްއެމްއީ ޑެވެލޮޕްމަންޓް ފައިނޭންސް ކޯޕަރޭޝަން ޕްރައިވެޓް ލިމިޓެޑްގެ ކްރެޑިޓް އެނަލިސްޓްގެ ވަޒީފާއަށް ޝައުޤުވެރިކަން ފާޅުކުރައްވައި އެޕްލިކޭޝަން ހުށައެޅުއްވުމުގެ ފުރުސަތު ހުޅުވާލަމެވެ. މި ވަޒީފާއާއިބެހޭ ޓާރމްސް އޮފް ރެފެރަންސް މި އިޢުލާނާއިއެކެ އެޓޭޗްކުރެވިފައިވާނެއެވެ. އަދި ޓާރމްސް އޮފް ރެފަރެންސް މިނިސްޓްރީ އޮފް އިކޮނޮމިކް ޑެވެލޮޕްމެންޓްގެ ވެބްސައިޓުން ޑައުންލޯޑުކުރެއްވޭނެއެވެ.\nކުރިމަތިލުމުގެ ސުންގަޑި: މި ވަޒީފާއަށް ސިޓީ ފޮނުއްވުމުގެ އެންމެ ފަހު ތާރީޚަކީ 14 ފެބްރުއަރީ 2019 ވާ ބުރާސްފަތި ދުވަހުގެ 13:00 އެވެ. ހުށަހަޅުއްވާ ސިޓީ، ސީ.ވީ، ދިވެހިރައްޔިތެއްކަން އަންގައިދޭ ކާޑުގެ ކޮޕީ، އެކްރެޑިޓްކުރެވިފައިވާ ތަޢުލީމީ ސެޓްފިކެޓްތަކުގެ ކޮޕީ (އެކްރެޑިޓް ކޮށްފައި އަދި އަސްލާ އެއްގޮތްކަމަށް ރަސްމީ ފަރާތަކުން ތައްގަނޑު ޖަހައި ސޮއިކޮށްފައި) އަދި ކުރިން މަސައްކަތްކޮށްފައިވާ ތަންތަނުގެ ރެފަރެންސް ސިޓީ މި ކޯޕަރޭޝަނަށް އެޑްރެސްކުރައްވައި ހުށަހެޅުއްވުން އެދެމެވެ.\nއެޕްލިކޭޝަން ހުށަހަޅުއްވާނީ ސީލްކުރެވިފައިވާ ސިޓީއުރައެއްގައެވެ. އަދި ސިޓީއުރައިގެ ބޭރުގައި އިޢުލާން ނަންބަރު އެގޭގޮތަށް ”Application for Credit Analyst of SDFC“ މިހެން ލޭބަލްކުރެވިފައި އޮންނަންވާނެއެވެ. އިތުރު މަޢުލޫމާތު ހޯއްދެވުމަށް، ރަސްމީ ދުވަސްދުވަހު 14:00–08:00 ދެމެދު 3333143 ނުވަތަ 3333160 ފޯނަށް ގުޅުއްވައި ނުވަތަ hr@trade.gov.mv އަށް އީމެއިލް ކުރެއްވުން އެދެމެވެ.\n04 ފެބުރުވަރީ 2019\nޕަބްލިޝްކުރި ގަޑި: 0808\nސުންގަޑި: 14 ފެބުރުވަރީ 2019 1300


High court ge sity in PG nubai mauloomatheh dhin kan haama vejje\nޕީޖީ ބިޝާމް އަދި ރިލްވާން: ރިލްވާން މައްސަލަ އިސްތިއުނާފެއް ނުކުރޭ\nނޫސްވެރިޔާ އަހުމަދު ރިލްވާން އަބްދުﷲ ގެއްލުވާލި މައްސަލައާ ގުޅޭ ގޮތުން ޕްރޮސިކިއުޓާ ޖެނަރަލް (ޕީޖީ) އައިޝަތު ބިޝާމް ޖުޑިޝަރީ ކޮމެޓީއަށް ދެއްވީ ނުބައި މައުލޫމާތެއްކަން ހައިކޯޓުގެ ސިޓީއަކުން ހާމަވެއްޖެ އެވެ.\nއެހެން ވިދާޅުވުމަށްފަހު ޕީޖީ ބިޝާމް ވިދާޅުވީ އެ މައްސަލާގައި އެކަމަނާގެ ވަރަށް ބޮޑު ކަންބޮޑުވުމުންތަކެއް އެބަހުރި ކަމަށެވެ. އެގޮތުން އެ މައްސަލާގެ ތަހުގީގުގެ އެންމެ ފުރަތަމަ މަރުހަލާގައި ވެސް ފުރިހަމަ ކުރަންޖެހޭ އެތައް ކަމެއް ނުކޮށް ހުރި ކަމަށެވެ. އެ ކަންބޮޑުވުންތައް އޭރުގެ ކޮމިޝަނާ އޮފް ޕޮލިސް އަދި އޭރުގެ ރައީސް އަބްދުﷲ ޔާމީންއަށް ސިޓީއަކުން ހިއްސާ ކުރެއްވި އެވެ. އެ ސިޓީގެ ކޮޕީއެއް މަޖިލީހަށް ވެސް ފޮނުއްވި ކަމަށް ވިދާޅުވި އެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް އަހުމަދު ރިލްވާން\nއެމްއެމްޕީއާރުސީ ތަހުގީގު އޮތް ހިސާބެއް ހޯދަން ހުށަހަޅައިފި


Mahsala avaskohdhehvumah mahuloof edhivadaigenfi\nއެމްއެމްޕީއާރްސީގެ ކޮރަޕްޝަންގެ ތުހުމަތުގައި ދައުވާކުރަން ފޮނުވާފައިވާ މައްސަލާގައި އަވަހަށް ގޮތެއް ނިންމަވައި ދެއްވުމަށް ޕްރޮސެކިއުޓަރު ޖެނެރަލްގެ އޮފީހުގައި ޔޫތު މިނިސްޓަރު އަހުމަދު މަހުލޫފް އެދިވަޑައިގެންފި އެވެ. މީގެ ކުރީންވެސް މަހުލޫފް ވަނީ މައްސަލައިގައި ގޮތެއް ނިންމެވުމުން ލަސްކުރަމުންދާތީ ކަންބޮޑުވުން ފާޅުކުރައްވާފައެވެ.\nމަހުލޫފް މިއަދު ވިދާޅުވީ ކުރީގެ ރައީސް އަބްދުﷲ ޔާމީންގެ މައްސަލަ ޕީޖީ އޮފީހަށް ފޮނުވިތާ ހަތް ދުވަސްތެރޭ ދައުވާ ކޮށްފައިވާ ކަމަށާ ވިލިމާލެ ދާއިރާގެ ކުރީގެ މެންބަރު އަހުމަދު ނިހާންގެ މައްސަލަ ފޮނުވިތާ 10 ދުވަސްތެރޭ ދައުވާ އުފުލި ކަމަށެވެ.\n"އަޅުގަނޑުގެ މައްސަލައަަށް 65 ދުވަސް ވީއިރު އަދިވެސް ވިދާޅުވަނީ ނިމޭޭނެއިރެއް ނޭންގޭ ކަމަށް. ދައުވާ ކުރިޔަސް ނުކުރިޔަސް ގޮތެއް ނިންމަވާށެވެ،" ޕީޖީއަށް އިލްތިމާސް ކުރައްވާ މަހުލޫފް ވިދާޅުވިއެވެ.\nމަހްލޫފްގެ މައްސަލަ ދިރާސާ ކުރުމަށް ޕްރޮސެކިއުޓަރު ޖެނަރަލް އޮފީހުގައި އެކުލަވާލާފައި އޮތް ދައުލަތުގެ ޕްރޮސެކިއުޓަރުންގެ ކޮމެޓީ އިން ބަލަމުން ގެންދިޔަ މައްސަލަ އެ ކޮމިޓީ މެންބަރުންގެ އަތުންނަގާ އަބްދުﷲ ރާބިއު އާއި މަހްމޫދު ސަލީމް އާއި ހަވާލުކޮށްފައިވާ ކަމަށް ދެކެވޭ ވާހަކަތަކާއި ގުޅިގެންވެސް މަހުލޫފް އިއްޔެ ވަނީ ޓްވީޓްތަކެއް ކުރައްވާފައެވެ.\nމަހުލޫފް ވިދާޅުވީ ގިނަވެގެން ހަ ދުވަސްތެރޭ ދައުވާ ކުރުމާމެދު ގޮތެއް ނިންމާކަމަށް ޕްރޮސެކިއުޓަރު ޖެނެރަލް ހުސައިން ޝަމީމް އެންމެ ފަހުން ބޭއްވެވި ނޫސްވެރިންގެ ބައްދަލްވުމުގައިވެސް ވިދާޅުވެފައިވާ ކަމަށާ ނަމަވެސް އޭނާގެ މައްސަލަ ޕީޖީގައި އޮންނަތާ 60 ދުވަސް ވެއްޖެ ކަމަށެވެ. އަދި އެމްއެމްޕީއާރުސީގެ މައްސަލަތައް ނިންމަން ނަގާފައޮތް ކޮމިޓީ އިން ދައުވާ ނުކުރެވޭނެ ކަމަށް ބުނުމުން އެމީހުންގެ އަތުން މައްސަލަ އަތުލާ އެހެން ބަޔަކާއި ހަވާލުކޮށްފައިވާ ކަމަށެވެ.\nމިނިސްޓަރު މަހުލޫފު (ކ) އަދި ޕީޖީ ޝަމީމް (ވ): މަހުލޫފުވީމައި ދައުވާ ނުކުރާން ނޫޅޭ ކަމަށް ޕީޖީ ވިދާޅުވި\nމަހުލޫފް ވިދާޅުވީ މީގެ ދެ އަހަރު ކުރިން ގާނޫނީ ވަކީލަކު ފޮނުވި އެ ޗެޓްލޮގް އަދިވެސް އޭނާގެ އަތުގައި އެބައޮތް ކަމަށެވެ. އަދި މި މައްސަލާގައި ސްރީލަންކާގެ ރައްޔިތެއްގެ ބަޔާން ގާނޫނާއި ހިލާފަށް ނަގާފައިވާކަން ވަނީ ފާހަގަކުރައްވާފައެވެ. އެކަން ކުރީ ރާއްޖޭގެ ގާނޫނުތަކާއި ލަންކާގެ ގާނޫނުތަކާއިވެސް ހިލާފަށް ކަމަށާ އެކަން ލަންކާގެ ކަމާބެހޭ އިދާރާތަކުން ބަލަމުންދާ ކަމަށްވެސް މަހުލޫފް ވިދާޅުވިއެވެ.\n"އަދި ލަންކާގަ ހުންނަވާ ދިވެހިސަފީރު، މިނިސްޓްރީ އަަށްވެސް މިކަން ސިއްރުން ހިންގަވާފައިވާ ކަން ފަޅާއަރާ އެމައްސަލަ ފޮރިން މިނިސްޓްރީ އިންވެސް ތަހުގީގު އެބަކުރޭ. ޖިނާއީ ތަހުގީގު ޒޫމް މެދުވެރިކޮށް ހިންގިއިރު ސަފީރު އެތާ އިންނެވިތަން ވީޑިއޯއިން ފެނޭ. ރައީސް އަށްްވެސް އެތާ ނީއްނެވޭނެ،"\nކުރިން ނިންމައިގެން ހުރީ ޕީޖީ އޮފީހުން ގޮތެއް ނިންމީމަ އިސްތިއުފާ ދޭން. އެކަމަކު މިހާ ގޯސްކޮށް ޕީޖީ އޮފީސް ތެރެއިންވެސް ކަންކަން ދާތީ ދައުވާ ކުރިޔަސް ދެން އަޅުގަނޑު އިސްތިއުފާދިނުމާ މެދު އިތުރަށް ވިސްނާނަށް. ހަޑިކޮށް އެއްބަޔަކު ކުޅޭއިރު އެހާ ފަސޭހަކޮށް މަގު ކޮށާދޭކަށް ނެތިން\nމަހުލޫފް ވިދާޅުވީ އޭނާގެ ކަންބޮޑުވުންތަކާއި މި މައްސަލާގައި ޕީޖީ އަމަލު ކުރައްވާ ގޮތާއި އަދި އޭނާ މިހާރު ނިންމަވާފައިވާ ނިންމެވުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ރަސްމީކޮށް ދަންނަވާނެ ކަމަށެވެ. މަގާމުން ވަކިކުރެއްވުމަކީ ރައީސުލްޖުހޫރިއްޔާއަށް ގާނޫނު އަސާސީ އިން މަތިކޮށްފައިވާ ބާރެއް ކަމުން މިކަމުގައި ގޮތެއް ނިންމަވާނީ ރައީސް ކަމަށްވެސް މަހުލޫފް ވިދާޅުވިއެވެ.\nއެމްއެމްޕީއާރްސީގެ ހިޔާނާތުގެ ލިސްޓުގައި ހިމެނިވަޑައިގެންނެވި ދައުލަތުގެ އިސް މަގާމުތަކުގައި ތިއްބެވި ބޭފުޅުންގެ މައްސަލަ ކޯޓަށް ފޮނުވާ ހިސާބުން އެ ބޭފުޅުން މަގާމުން ވަކިކުރައްވަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ނިންމަވާފައިވާ ކަމަށް ރައީސް އޮފީހުން ވަނީ ބުނެފައެވެ.\nރައީސުލްޖުމްހޫރިއްޔާގެ އޮފީހުގެ ތަރުޖަމާން މުހައްމަދު މަބުރޫކް އަޒީޒު ވިދާޅުވީ ހިޔާނާތް ބަލައި އިންސާފު ގާއިމުކުރުމަށް ރައީސް ސޯލިހް ވެވަޑައިގެންފައިވާ ވައުދާ އެއްގޮތަށް ކޮމިޝަނެއް އުފައްދަވާ އެ ކޮމިޝަންގެ މަސައްކަތްތަކާއެކު ދެން އަޅުއްވާނެ ފިޔަވަޅުތައް މާކުރިން ފެށިގެން ނިންމަވާފައިވާ ކަމަށެވެ. ކޮމިޝަންގެ މަަސައްކަތްތައް ހަލުވި ކުރެވި ވީހާވެސް އަވަހަށް އެ މައްސަލަތައް ނިންމުމަކީ ރައީސް ވަރަށް ބޮޑަށް ބާރު އަޅުއްވާ ކަމެއް ކަމަށާ އެ ކޮމިޝަންގެ މަަސައްކަތްތައް ވަރަށް ގާތުން ރައީސް ބައްލަވަމުން ގެންދަވާ ކަމަށެވެ.\nމަބުރޫކް ވިދާޅުވީ ކޮމިޝަންގެ ތަހުގީގު ނިންމާ ދައުވާ ކުރުމަށް ފޮނުވުމުން އެ މައްސަލާގައި ދައުވާ ކުރުމާމެދު ޕީޖީން ގޮތްތަކެއް ނިންމުމާ އެކު އެ ބޭފުޅަކާ މެދު ފިޔަވަޅު އަޅުއްވާނެ ކަމަށެވެ.\n"ރީޒަނަބަލް ޑައުޓެއް އޮތް ކަން ނިންމޭނެ ހިސާބެއް އެއީ ޕީޖީން އެ މައްސަލަ ބަލާ ދައުވާ ކުރަން ފޮނުވޭ ހިސާބު. އެހެންވީމަ އެ ހިސާބުން ރައީސް ފިޔަވަޅު އަޅުއްވާނެ. ކޮންމެހެން ކޯޓް މަރުހަލާ ނިމެންދެން މަޑެއް ނުކުރައްވާނެ،" މަބުރޫކް ވިދާޅުވި އެވެ.\nއެމްއެމްޕީއާރްސީ ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް + އަހުމަދު މަހްލޫފު އެމްއެމްޕީއާރުސީ އޮޑިޓު ރިޕޯޓް\nމަހްލޫފްގެ ކޮއްކޮ ޑޮލަރު ގަންނަން އޮފީހުގައި އިންދާ ދުށިން


ބަޣްދާދީގެ ނައިބެއް ކަމަށްވާ އަޔާދު އަލް-ޖުމައިލީ މަރާލައިފި\nޖުމައިލީ އަކީ އިރާގުގެ ކުރީގެ ރައީސް ސައްދާމު ހުސައިންގެ ވެރިކަމުގައި ޖާސޫސީ އޮފިސަރެއް\n3 އޭޕްރިލް 2017 | ހޯމަ 16:38\nއިރާގު އަސްކަރިއްޔާގެ ޓޭންކަރެއް އައިއެސްއާ ދެކޮޅަށް ހަނގުރާމަ ކުރުމަށް މޫސަލްއަށް މިސްރާބު ޖަހަނީ: ދާދި ފަހުން މޫސަލްގައި ހުރި އައިއެސްގެ ލީޑަރު އަބޫ ބަކުރު އަލް ބަޣްދާދީ މޫސަލް އިން އިން ވަނީ ފިލާފަ\nއިސްލާމިކް ސްޓޭޓް (އައިއެސް) ގެ ލީޑަރު އަބޫ ބަކުރު އަލް ބަޣްދާދީގެ ނައިބެއް ކަމަށްވާ އަޔާދު އަލް-ޖުމައިލީ ހުކުރު ދުވަހު ދިން ވައިގެ ހަމަލާއެއްގައި މަރާލާފައިވާ ކަމަށް އިރާގުން ބުނެފިއެވެ.\nއިރާގުގެ އިންޓެލިޖެންސްގެ ތަރުޖަމާނު، ހޮނިހިރު ދުވަހު އަޔާދު އަލް-ޖުމައިލީ މަރާލާފައިވާ ކަމަށް ވިދާޅުވިއިރު، ރިޕޯޓުތައް ބުނާ ގޮތުން އޭނާ މަރާލައިފައި ވަނީ ސީރިއާގެ ސަރަހައްދީ ރޮނގާ ކައިރީގައި އޮންނަ "އަލް-ގައިމް" އަށް އިރާގު ސިފައިން ދިން ވައިގެ ހަމަލާއެއްގައި ކަމަށް ރިޕޯޓުތައް ބުނެއެވެ. ޖުމައިލީއަކީ އިރާގުގެ ކުރީގެ ރައީސް ސައްދާމު ހުސައިންގެ ވެރިކަމުގައި ޖާސޫސީ އޮފިސަރެއް ކަމަށް ރިޕޯޓުތައް ބުނާއިރު، އައިއެސްގެ ޖާސޫސީ ހަރަކާތްެތަށް އިރާގާއި ސީރިއާގައި ބެލެހެއްޓީ އޭނާ ކަމަށް ވެސް ރިޕޯޓުތައް ބުނެއެވެ.\nއެމެރިކާ އޮފިޝަލުންނާ ހަވާލާދީ މީޑިއާ ރިޕޯޓުތައް ބުނާގޮތުން ބަޣްދާދީ މޫސަލްއިން ފިލާފައިވަނީ އިރާގު ސިފައިން މިމަހުގެ ކުރީކޮޅު މޫސަލްގެ މައި މަގު ހިފުމުގެ ކުރިންނެވެ. ސީރިޔާގެ ބިންތަކާއި، އިރާގުގެ ބިންތައް ހިމެނޭގޮތުން އިސްލާމިކް ސްޓޭޓްގެ ނަމުގައި "ޚިލާފަތެއް" އުފެއްދިކަން ބަޣްދާދީ އިއުލާން ކުރީ 2014 ވަނަ އަހަރު މޫސަލްގެ މިސްކިތެއްގައެވެ.


Gellifaivaa Barreh Scienceverin hoadhaifi\nގެއްލިފައިވާ ބައްރެއް ސައިންސްވެރިން ހޯދައިފި\nއަލަށް ފެނުނު ބައްރު ކަމަށްވާ ގްރޭޓް އެޑްރިއާ\nމީގެ އެތައް މިލިއަން އަހަރު ކުރިން ޔޫރަޕްގެ ސަރަހައްދަށް ގެއްލިފައިވާ ކޮންޓިނެންޓެއް ނުވަތަ ބައްރެއް ސައިންސްވެރިން ހޯދައިފި އެވެ. މި ކޮންޓިނެންޓް ފެނިފައި ވަނީ ސްޕެއިނުން ފެށިގެން އިރާނާއި ހަމައަށް އުފެދިފައިވާ ފަރުބަދަ ތަކާއި ފެން ކޯރުތަކުގެ ގިއޮލޮޖިކަލް ސިފަތައް ދިރާސާ ކުރުމުގެ މަސައްކަތް ކުރަމުން ދިޔަ ސައިންސްވެރިންނަށެވެ.\nމި ކޮންޓިނެޓުގެ ބޮޑު މިނަކީ 2.166 ކިލޯ މީޓަރެވެ. އެއީ ގާތްގަނޑަކަށް ޔޫރަޕުގެ ގައުމެއް ކަމަށްވާ ގްރީންލޭންޑުގެ ބޮޑު މިނެވެ. އަލަށް ފެނުނު މި ކޮންޓިނެޓަށް ކިޔަނީ ގްރޭޓާ އެޑްރިއާ އެވެ.\nފަރުބަދަ ސަރަހައްދުގެ ޖިއޮލޮޖިކަލް ސިފަތަށް ދިރާސާ ކުރުމުގެ މަސައްކަތް ކުރަމުން ދިޔަ ގްލޯބަލް ޓެކްޓޮނިކްސް އެންޑް ޕަލިއޮގްރަފީ ޔުނިވާސިޓީގެ ޕްރެފެސަރެއް ކަމަށްވާ ޑޫވީވެން ހިންސްބާގެން މި ކޮންޓިނެޓުގެ މައުލޫމާތު އާންމު ކުރަމުން ވިދާޅުވީ، ގްރޭޓާ އެޑްރިއާއަކީ މީގެ 140 މިލިއަން އަހަރު ކުރިން އުތުރު އެފްރިކާއިން ވަކިވި ބައެއް ކަމަށެވެ. ވަކިވި އެ ބަޔަކީ މިހާރު ސްޕެއިނުން އިރާނާ ހަމައަށް ހުރި ފަރުބަދަތަކުގެ ތެރެއިން ބައެއް ކަމަށެވެ. ގްރޭޓާ އެޑްރިއާއަކީ ޓޫރިސްޓު ޑެސްޓިނޭޝަކަށް މަޝްހޫރުވެފައިވާ ތަނަކެވެެ. އޭރު އެއީ ކޮންޓިނެޓެއް ކަމެއް ނޭނގެ އެވެ.\nހިންސްބާގެން ވިދާޅުވީ، ފަރުބަދަތައް ދިރާސާކޮށް ސާމްޕަލްތައް ނަގައި ޓެސްޓް ކުރުމުން އެއީ އެތަކެއް މިލިއަން އަހަރުތަކެއް ކުރިން އުތުރު އެފްރިކާގެ ބައްރުން ވަކިވެގެން އައި ބައިކަން އެނގެ އެވެ. އަދި އުތުރު އެފްރިކާގެ ފަރުބަދަތަކާއި ގްރޭޓާ އެޑްރިއާގެ ފަރުބަދަތަކަށް ލިބިގެންވާ ސިފަތައް ޖިއްގްރަފީ ގޮތުން އެއްގޮތް ކަމަށްވެސް ހިންސްބާގެން ވިދާޅުވި އެވެ.\nއޭނަ ވިދާޅުވީ އުތުރު އެފްރިކާއިން ވަކިވި ގްރޭޓާ އެޑްރިއާ ސަރަހައްދު މިހާރު ކުޑަ ނަމަވެސް އެއީ ހަގީގަތުގައި ވަރަށް ބޮޑު ބައެއް ކަމަށާއި އިޓަލީ އުފެދިފައިވަނީ ވެސް ގްރޭޓާ އެޑްރިއާގެ ބައިން ކަމަށް ޖިއްގްރަފިކް ހެކި ލިބޭ ކަމަށެވެ.\nގްރޭޓާ އެޑްރިއާ ބޮޑު ބައި މީގެ އެތަކެއް މިލިއަން އަހަރު ކުރިން ވަނީ ކަނޑު އަޑީގައި ކަމަށް ދިރާސާއިން ދައްކަ އެވެ. ކުރިން ދުނިޔެ އޮންނަނީ އެއް ކޮންޓިނެންޓެއްގެ ގޮތުގަ އެވެ. ވަކި ކޮންޓިނެންޓްތައް އުފެދުނީ ބާރު ގަދަ އަލިފާން ފަރުބަދަތަކެއް ކައިރި ކައިރީގައި ގޮވައި ދުނިޔެއަށް އައި ބިން ހެލުމާއި ސުނާމީތަކުގެ ސަބަބުންނެވެ. މި ގުދުރަތީ ކާރިސާގެ ސަބަބުން އެއް ކޮންޓިނެންޓަކަށް އޮތް ދުނިޔެ ބައިބަޔަކަށް ބެހުނެވެ. އެއާއެކު ގްރޭޑް އެޑްރިއާ ވެސް ބައިބައިވެ އެކި ސަރަހައްދުތަކެއް ބެހިގެން ދިޔައީ އެވެ. ދިރާސާގައި އާންމުކޮށްފައިވާ މައުލޫމާތުގައި ވާގޮތުގައި ޔޫރަޕުގެ 30 ގައުމަކުން ވަނީ ގްރޭޓް އެޑްރިއާ އާ ޖިއްގްރަފީގޮތުން އެއްކަހަލަ ސިފަތަކެއް ފެނިފަ އެވެ.\nއެ ދިރާސާގައި އިތުރަށް ވާގޮތުގައި ގްރޭޓް އެޑްރިއާގެ ކޮންޓިނެންޓެއްގެ ގޮތުގައި އުފެދެން ފެށީ މީގެ 240 މިލިއަން އަހަރު ކުރިންނެވެ. އޭރު ގްރޭޓާ އެޑްރިއާއަކީ އުތުރު އެފްރިކާގެ ބައެކެވެ. މިއީ ގެއްލިފައިވާ ކޮންޓިނެންޓެއް ފެނުނު ދެވަނަ ފަހަރު އެވެ. މީގެ ކުރިން 2017 ވަނަ އަހަރު ޒިލޭންޑިއާ ނަމަކަށް ކިޔާ ކޮންޓިނެންޓެއް ސައިންސްވެރިން ވަނީ ހޯދާފަ އެވެ. އެ ކޮންޓިނެޓް ހޯދާފައިވަނީ ނިއުޒިލޭންޑާ ބޭރުން ކަނޑުގެ އަޑިންނެވެ.


“އަހަރެމެން ރަށަށް ނުދެވި މަގުމަތިވެފައިވާ ހާލު ދައުލަތުގެ ބޮޑުން ކަރަންޓީން ވުމެއްނެތި ދަތުރު ކުރުމުގައި” – Dhen.mv\nޢާލިމް އަބްދުއްލަތީފް November 29, 2020 - 8:53 pm\n"މިރެއަކީ ވެސް އެހެން ރޭ ތަކެކޭ އެއްފަދައިން އަހަރެންގެ ދިރިއުޅުމުގައި އައި ބަނަ ރެޔެކެވެ. އާއިލާ މަތިން ހަނދާން ވަނީއެވެ. ކުރިން އުޅުނު އުފާވެރި ދިރިއުޅުން ސިފަ ވަނީއެވެ. އަހަރެންގެ ލޯ ވަނީ ނިންޖަށް ބަލިވެފައެވެ. އެހެނަސް ނިދަން މަސައްކަތް ކޮށްކޮށް ވެސް އަހަންނަކަށް ނުނިދުނެވެ. ގައި ކަހަނީއެވެ. ހޫނު ވަނީއެވެ. ގައިގައި މަދިރި ހަފަނީއެވެ. އަހަރެން ނިދަން މިއޮތީ ވެރި ރަށް މާލޭގައެވެ. އުސް އިމާރާތްތަކުން ފުރިގެންވާ ކޮންކުރިޓް ޖަންގަލީގައެވެ.\nއަހަރެން ނިދަން މިއޮތީ ލަގްޒަރީ އެޕާޓްމެންޓެއްގައެއް ނޫނެވެ. ކުޑަކުޑަ ކޮޓަރިގަނޑެއްގައެއް ވެސް ނޫނެވެ. އަހަރެން ނިދަން މިއޮތީ މަގުމަތީގައެވެ. ވެރިރަށް މާލޭގެ ކަރާ މާރުކޭޓު ފުރަގަހުގައި ހަދާފައިވާ ގޮޅިއެއްގައެވެ. ކައިރީގައި ދެމީހަކު ގަދަ ނިދީގައި އޮތެވެ. އެތައް އިރަކު އަހަރެން ފަދައިން ނުނިދިގެން އުޅުމަށް ފަހުގައި އެމީހުނަށް ވެސް އެ ނިދުނީ ދެންމެގައެވެ.\nއަހަރެންގެ ދެލޮލަށް ވެސް ނިދި ސަވާރުވާން ފެށިއެވެ. މާ ލަސްތަކެއް ނުވެ ރޭގަނޑުގެ އަރާމު ނިދި އަހަރެންގެ މައްޗަށް ގަދަވެ ގެންފިއެވެ. ހުވަފެނުގައި ވެސް ފެންނަން ފެށީ އަހަރެންގެ އަރާމު ދިރިއުޅުމެވެ. އާއިލާއާއެކު ހޭދަކުރި އުފާވެރި ދުވަސްތަކެވެ. މަންމަ އާއި ބައްޕަގެ އަޅާލުމާއި ލޯބި ލިބިގެން ބޮޑުވަމުން އައި މައުސޫމު އަހަރެންގެ ސޫރައެވެ. އެ ފޮނި ހުވަފެނަށް ހުރަސް އެޅީ އަހަރެންގެ ގައިގައި މީހަކު ތަޅަން ފެށުމުންނެވެ. ހޭލައި ބަލައިލިއިރު މީހަކު ހުރެގެން ކޮޅުފައިން އަހަރެންގެ ގައިގައި ތަޅަނީއެވެ. ކާކުކަމެއް ނޭނގެއެވެ. އަރާމު ނިދީގައި އޮއްވާ އައިސް އުނދަގޫ ކުރީމާ ކޮންމެ މީހެއްގެ ގާތަށް ވެސް އަންނާނީ ރުޅިއެވެ. އަހަންނަށް ވެސް ވީ އެހެންނެވެ.\nއައި ރުޅީގައި ހިތަށް އައިހާ އެއްޗެއް އަހަރެން ގޮވައިގަތީމެވެ. އޭނާ އަލިކޮށްލީ ބައްތިއެކެވެ. އަލިގަދަ ބައްތިއެކެވެ. އެހިސާބުން އަހަންނަށް އެއީ ކޮންބައެއްކަން އެނގުނެވެ. އާދައިގެ މަތިން މިރޭ ވެސް ފުލުހުންނެވެ. އެއައީ އަހަރެމެން ޗެކު ކުރާށެވެ. އަހަރެންނަކީ މަސްތުވާ ތަކެތި ބޭނުންކުރާ މީހަކީއެއް ނޫނެވެ. މިތަނުގައި މަގުމަތިވެފައި ތިބި ބައެއް މީހުން ބޭނުން ކުރާކަން ވެސް އަހަންނަށް އެނގެއެވެ. ނަމަވެސް ދުވަހަކު ވެސް މަސްތުވާ އެއްޗެއްގައި އަތްލައިފައި ވެސް އަހަރެން ނުވާނެއެވެ.\nއަހަރެން މަގުމަތިވީ ކީއްވެގެން ހެއްޔެވެ. އެއީ ބޮޑު ސުވާލެކެވެ. އަހަރެންނަކީ ކައްޕިއެކެވެ. އަހަރެން ވަޒީފާ އަދާކުރަމުން ދިޔައީ ސަޕްލައި ދޯންޏެއްގައެވެ. އެއް ދޯނިން އަނެއް ދޯނިން އަހަރެން ވަޒީފާ އަދާކުރަމުން ގެންދިޔައީމެވެ. އަހަންނަށް ރަނގަޅު މުސާރައެއް ވެސް ލިބެއެވެެ. ނަމަވެސް ކަންތައްތައް ބަދަލުވާން ފެށީ ކުއްލިއަކަށެވެ. ވިހިވިހި ވަނަ އަހަރުގެ ކަޅުވިލާތައް އަހަރެންގެ ދިރިއުޅުން ވެސް ބަނަ ކޮށްލީއެވެ. ކޮވިޑް-19ގެ ބިރުވެރިކަމުން އަހަރެންގެ ދިރިއުޅުން ވެސް އަނދިރިވީއެވެ. އަހަރެންގެ ދިރިއުޅުމުގައި އަހަރެން ދިއްލާފައިވާ ވޮށް ނިވާލީއެވެ.\nމިއަދު އަހަރެން ވަންނާނެ ގެއެއް މި ފުރަމާލެއަކު ނެތެވެ. އަހަރެން ކާ އެއްޗެއް ދޭށޭ ބުނެ އެދޭނެ މަދަދުވެރިއަކު މިއަދު އަހަރެންގެ ގާތަކު ނެތެވެ. އަހަރެންގެ މައިންބަފައިން ނިޔާވިފަހުން އަހަންނަކީ އާއިލާއާ މާ ބޮޑު ގުޅުމެއް އޮންނަ މީހެއް ނޫނެވެ. އެހެންކަމުން އާއިލާގެ އެއްވެސް މީހަކަށް އަހަރެން ނެތިގެން ދައްޗެއް ނުވާނެއެވެ. އެއްޗެކޭ ހިތަކަށް ނުވެސް އަރާނެއެވެ.\nމިއަދު އަހަރެންގެ ގެއަކީ މިއީއެވެ. ފާހާނާ ކޮށްލަން ބޭނުން ވެއްޖެ ނަމަ ދަނީ ކައިރީގައި ޖެހިގެން ހުރި ޕޭ ޓޮއިލެޓަށެވެ. ކަނީ ކަރާ މާރުކޭޓުން އުކާލެވޭ ކުޑަކޮށް ފީވެފައި ހުންނަ މޭވާ އާއި ތަރުކާރީއެވެ. ބަނޑުފުރާ ކާ ނުލެވޭތާ ވީ ދުވަހެއް ނޭނގެއެވެ. ވަޒީފާ ގެއްލި އަތްމަތި މުޅިން ހުސްވިތާ މިހާރު ހައެއްކަ މަސް ވަނީއެވެ.\nއެތައް ބަޔަކު އެތައް ކާއެއްޗިއްސެއް ކޮންމެ ދުވަހަކު އުކާލައެވެ. ރެސްޓޯރެންޓުތަކަށް ގޮސް ގެންނަ ކާއެއްޗެހި ނުބައިވުމުން ބަހައްޓާފައި އާދެއެވެ. ބޭކާރު ކަންކަމަށް އެތައް ފައިސާއެއް ތަޅާ ބުރުވަނީއެވެ. ދައުލަތުގެ ބޮޑުން ކަރަންޓީނު ވުމެއް ނެތި ރަށްރަށަށް ދަތުރު ކުރަނީއެވެ. ރަސްމީ ބޭނުންތަކުގައޭ ބުނެ ބަހަނާ ދެއްކުމަށް ފަހުގައެވެ.\nއަހަރެން ފަދަ ބިކަ ހާލުގައި ޖެހި މަގުމަތިވެފައިވާ ރައްޔިތުންގެ ހާލަކީ ހެއްޔެވެ. ރަަށަށް ގޮސްފިނަމަ 14 ދުވަހު ކަރަންޓީނެވެ. ރަށަށް ދެވޭނެ ފަދައެއް އަތަކުއެއް ނެތެވެ. ކަރަންޓީނުވާން ހުންނަ ތަނަށް ވެސް ފައިސާ ދައްކަން ޖެހެއެވެ. ހަގީގަތުގައި ވެސް ހަތަރު އުދަރެސް ފެނު ޖެހިއްޖެއެވެ. އަޅާލާނެ ޔާރެއް އިޔާރެއް ނެތި ގޮތް ހުސްވެއްޖެއެވެ.\nއުފާވެރި އުޖާލާ ދިރިއުޅުމުގެ މައްޗަށް އެ ދިރިއުޅުން ބަނަކޮށްލި ކަޅުވިލާތައް ބޯމަތިވީ ނުވެސް އެނގި ހުއްޓައެވެ. ކުރާނެ ކަމެއް ނެތެވެ. މާތްﷲއާ ވަކީލެވެ. އެކަލާނގެ އެއްވެސް އަޅަކަށް ނިކަމެތި ކަމެއް މިންވަރެއް ނުކުރައްވާނެއެވެ. މިއަދު އަމިއްލަ ގައުމުގެ ވެރިރަށުގެ މަގުތައް މަތީ އަހަރެން މިވަނީ ބިކަ ހާލުގައި ޖެހިފައެވެ."\nކޮވިޑް-19 ދިރިއުޅުމުގެ ވައްޓަފާޅި\nޥަރަށް ފުރިހަމަ ލިޔުމެއް\nއަހަރެންވެސް ރަށައް ދާންވެގެެން ބެލީއިރު ،އެޗްޕީއޭ އުސޫލު އޮތީ ބަދަލުވެފަ. ގޭގައި ކަރަންޓީނުވާނެ ގޮތެއް ނެތް، ދެން އެހެންވެ އެޗްޕީއޭގެ އުސޫލަށް ނުފެތޭތީ..ކައުންސިލުން ވިދާޅުވީ ކަރަންޓީނު ނުވެ ވޭނެކަމަށް، އެހެން ހުއްޓާ ފަހު ގަޑީގައި ވަޒީފާ ގަނޑުވެސް ގެއްލުނީ، އެމަހުގެ މުސާރަވެސް ނުލިބުނީ.\nތިބާ އައު ދުވަހަކަށް ލޯހުޅުވާލާނެ ފުރުސަތެއް ލިބުނީތީ ޝުކުރުވެރިވާށެވެ.


SunOnline: Fathuruveri kamuge enme sharafuveri Award furathama faharah Raajje in hoadhaifi\nފަތުރުވެރިކަމުގެ އެންމެ ޝަރަފުވެރި އެވޯޑް ފުރަތަމަ ފަހަރަށް ރާއްޖެއިން ހޯދައިފި\nއަހުމަދު މިޒްޔާލް 28 Nov 2020, 01:44\nވޯލްޑް ޓްރެވަލް އެވޯޑްސްއިން ދޭ އެންމެ ޝަރަފުވެރި އެވޯޑު ކަމުގައިވާ "ވޯލްޑްސް ލީޑިން ޑެސްޓިނޭޝަން" އެވޯޑް ފުރަތަމަ ފަހަރަށް ރާއްޖެއަށް ލިބިއްޖެ އެވެ.\nމި އެވޯޑް ރާއްޖެއަށް ލިބުނުކަން އިއުލާން ކޮށްފައި ވަނީ މިރޭ ވާޗުއަލްކޮށް ބޭއްވި ވޯލްޑް ޓްރެވަލް އެވޯޑްސް 2020ގެ ގްރޭންޑް ފިނާލޭ ހަފްލާގަ އެވެ.\nވޯލްޑް ޓްރެވަލް އެވޯޑސްއިން ދޭ އެންމެ ޝަރަފުވެރި މި އެވޯޑް ރާއްޖެއިން ހާސިލް ކުރީ ފަތުރުވެރިންގެ މެދުގައި މަގުބޫލު 22 މަންޒިލަކާ ވާދަކޮށްގެންނެވެ. ރާއްޖެއާ ވާދަކުރި އެހެން މަންޒިލްތަކުގެ ތެރޭގައި ދުބާއީ، މެލޭޝިޔާ، ސްޕެއިން، މޮރިޝިއަސް އަދި ސްރީލަންކާ ފަދަ މަގުބޫލް މަންޒިލްތައް ހިމެނެ އެވެ.\nނަވާރަސްތޭކަ ނުވަދިޔަ ތިނެއްގައި ދޭން ފެށި ވޯލްޑް ޓްރެވަލް އެވޯޑްސްއަކީ ދުނިޔޭގެ ފަތުރުވެރިކަމުގެ ސިނާއަތުގައި ދޭ އެންމެ ޝަރަފުވެރި، މަޝްހޫރު އަދި އެންމެ އިތުބާރު ބޮޑު އެވޯޑެވެ. އެ އެވޯޑަކީ ދުނިޔޭގެ ފަތުރުވެރި މަންޒިލްތަކުގެ ފެންވަރާއި މަގުބޫލުކަން ކަނޑައަޅައިދޭ ފަތުރުވެރިކަމުގެ ސިނާއަތުގެ އެންމެހާ ފަރާތްތަކުގެ އިތުބާރު ލިބިފައިވާ ފަތުރުވެރިކަމުގެ އޮސްކާގެ ގޮތުގައި މަޝްހޫރުވެފައިވާ އެވޯޑެވެ.\nމި އެވޯޑް ލިބުމާ ގުޅިގެން އެމްއެމްޕީއާރުސީއިން ނެރުނު ބަޔާނެއް މެދުވެރި ކުރައްވައި ޓުއަރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވީ، މި އެވޯޑް ލިބުމުން ހާމަވެގެންދަނީ ފަތުރުވެރިންގެ މެދުގައި ރާއްޖެއަށް އޮންނަ މަގުބޫލުކަން ބޮޑުވެފައިވާ މިންވަރު ކަމަށެވެ. އަދި ބަލިމަޑުކަމުގެ މި ދަނޑިވަޅުގާ ވެސް ރާއްޖެއަށް ޒިޔާރަތް ކުރަން މީހުން ކެތްމަދުވެފައި ތިބި މިންވަރު މި އެވޯޑުގެ ސަބަބުން އިތުރަށް ހާމަވެގެން ގޮސްފައިވާކަން ވެސް މިނިސްޓަރު މައުސޫމް ވިދާޅުވި އެވެ.\n"މި ފަދަ ބޮޑު ކާމިޔާބީއެއް ރާއްޖެ އަށް ލިބިގެން ދިޔައީ އިއްޒަތްތެރި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހްގެ ހަރުދަނާ ސިޔާސަތުގެ ސަބަބުންނާއި މިފަދަ އުނދަގޫ ދަނޑިވަޅެއްގައި ފަތުރުވެރިކަމުގެ ސިނާއަތުގެ އެންމެހާ ފަރާތްތަކާއި... އެމްއެމްޕީއާރުސީއާ ގުޅިގެން ފަތުރުވެރިކަން އިޝްތިހާރުކުރުމަށް ގެންދަން ކުރެވުނު މަސައްކަތުގެ ސަބަބުން. އަދި ހާއްސަކޮށް ދިވެހިންގެ ހިތްހެޔޮ މެހްމާންދާރީ ސަބަބުން. މަރުހަބާ!،" މިނިސްޓަރު މައުސޫމް ވިދާޅުވެފައިވެ އެވެ.\nވޯލްޑް ޓްރެވަލް އެވޯޑްސްގެ 40 ކެޓަގަރީއަކުން ރާއްޖެ ވަނީ ނޮމިނޭޓްވެފަ އެވެ. އަދި ގްރޭންޑް ފިނާލޭގައި ވަނީ ޑެސްޓިނޭޝަން ކެޓަގަރީގެ އަށް ކެޓަގަރީއަކުން ނޮމިނޭޓްވެފަ އެވެ. މީގެއިތުރުން 30 ކެޓަގަރީއަކުން ރާއްޖޭގެ 50 ރިސޯޓަކާއި ހޮޓާތައް ނޮމިނޭޓްވެފައިވާއިރު ވޯލްޑް ކެޓަގަރީގެ ތިން ކެޓަގަރީއެއްގައި ރާއްޖޭގެ ތިން ރިސޯޓެއް ދުނިޔޭގެ އެންމެ މަތީ ފަންތީގެ ހިދުމަތްދޭ ތަންތަނާ ވަނީ ވާދަކޮށްފަ އެވެ. އަދި ޓުއަރިސްޓުންނަށް ހިދުމަތްދޭ ރާއްޖޭގެ ގިނަ ތަންތަނަށް ވަނީ އެވޯޑްތަކެއް ކާމިޔާބުކޮށްފަ އެވެ.\nއެ ގޮތުން އެ އެވޯޑްތައް ލިބިފައިވަނީ:\nވޯލްޑްސް ލީޑިން ނިއު ރިސޯޓް 2020: އެމަރަލްޑް މޯލްޑިވްސް ރިސޯޓް އެންޑް ސްޕާ\nވޯލްޑްސް ލީޑިން ލަގްޒަރީ އައިލެންޑް ރިސޯޓް 2020: ދަ ސެެއިންޓް ރެޖިސް މޯލްޑިވްސް ވޮއްމުލި ރިސޯޓް\nވޯލްޑް ލީޑިން ލަގްޒަރީ އައިލެންޑް ވިލާސް 2020: ބަރޮސް މޯލްޑިވްސް\nވޯލްޑްސް ލީޑިން ހަނީމޫން ރިސޯޓް 2020: ޖޭއޭ މަނަފަރު\nވޯލްޑްސް ލީޑިން ވޯޓާ ވިލާ ރިސޯޓް 2020: ފޯ ސީޒަންސް ރިސޯޓް މޯލްޑިވްސް އެޓް ކުޑަ ހުރާ\nވޯލްޑްސް ލީޑިން ސީޕްލޭން އޮޕަރޭޓާ 2020: ޓްރާންސް މޯލްޑިވިއަން އެއާވޭސް\nވޯލްޑްސް ލީޑިން އެއާޕޯޓް ރިސޯޓް 2020: ހުޅުލެ އައިލެންޑް ހޮޓެލް\nމި އެވޯޑް ރާއްޖެ އަށް ލިބުމާ ގުޅިގެން ވިޒިޓް މޯލްޑިވްސްގެ މެނޭޖިން ޑިރެކްޓަރު ޠައްޔިބު މުހައްމަދު ވަނީ ރާއްޖެ އަށް ވޯޓް ދެއްވި އެންމެހާ ފަރާތްތަކަށް ޝުކުރުއަދާކުރައްވާފަ އެވެ. އަދި ރާއްޖެއަށް އަށް މިފަދަ ބޮޑު ކާމިޔާބީއެއް ލިބުމުގެ އަސްލަކީ ދާއިރާގެ އެންމެހާ ފަރާތްތަކުން ގުޅިގެން ކުރި މިންނެތް މަސައްކަތުން ކަމަށް ވިދާޅުވެ ސާބަސް ދެއްވައިފަ އެވެ.\n"މިފަދަ ދަތި ދަނޑިވަޅެއްގައި ރާއްޖެއަށް މިހާ ޝަރަފުވެރި އެވޯޑެއް އަދި ހާއްސަކޮށް ފުރަތަމަ ފަހަރަށް ހާސިލްކުރެވުމަކީ އަޅުގަނޑުމެންނަށް ލިބޭ ވަރަށް ބޮޑު އުފަލެއް. ފަތުރުވެރިކަމުގެ ދާއިރާއަށް ކުރިމަތިވެފައިވާ ވެފައިވާ ހީނަރުކަމުން އަރައިގަތުމަށް ރައީސުލްޖުމްހޫރިއްޔާ އިބްރާހިމް މުޙައްމަދު ސާލިޙް އަޅުގަނޑުމެންނާއި އެކު ވަރަށް ގާތުން މަސައްކަތް ކުރައްވައި އަޅުގަނޑުމެންނަށް ދެއްވެވި ހިތްވަރަށް ވެސް ޝުކުރު ދަންނަވަން." ތައްޔިބު ވިދާޅުވި އެވެ.\nރާއްޖެއިން ވަނީ މިއަހަރުގެ ވޯލްޑް ޓްރެވަލް އެވޯޑްސްގެ އިންޑިއަން އޯޝަން ކެޓަގަރީއިން ވެސް ހަތަރު އެވޯޑެއް ކާމިޔާބުކޮށްފަ އެވެ. އެއީ، އިންޑިއަން އޯޝަން ލީޑިން ބީޗް ޑެސްޓިނޭޝަން، އިންޑިއަން އޯޝަން ލީޑިން ކްރޫޒް ޑެސްޓިނޭޝަން، އިންޑިއަން އޯޝަން ލީޑިން ޑެސްޓިނޭޝަން އަދި އިންޑިއަން އޯޝަން ލީޑިން ޑައިވް ޑެސްޓިނޭޝަންގެ އެވޯޑެވެ.\nއިންޑިއަން އޯޝަންގެ ލީޑިން ޑެސްޓިނޭޝަންގެ އެވޯޑް ދިވެހިރާއްޖެ އަށް ކާމިޔާބުވި މިއީ 13 ވަނަ ފަހަރެވެ. އަދި މި އެވޯޑް ދެމުން އަންނަތާ މިއީ 16 ވަނަ އަހަރެވެ.\nވޯލްޑް ޓްރެވަލް އެވޯޑްސްއިން ހާމަކޮށްފައިވާ ގޮތުގައި މި އަހަރު ރެކޯޑް އަދަދަކަށް ވިޒިޓާ ޓެރެފިކް އާއި އެންގޭޖްމަންޓް ޕަބްލިކް ވޯޓާސްގެ ފަރާތުން އެވޯޑަށް ވަނީ ލިބިފަ އެވެ.\nއެމްއެމްޕީއާރުސީން ބުނީ މިކަމުން ދޭހެވެގެން ދަނީ ފަތުރުވެރިން ދަތުރުކުރަން ކެތްމަދުވެފައި ތިބި ކަމާއި މި ސިނާއަތް ކުރިއަރަން ފަށާފައިވުން ކަމަށެވެ. މިދަނޑިވަޅުގައި ފަތުރުވެރިން ބަލަނީ ސިއްހީ ގޮތުން އެންމެ ރައްކާތެރި މަންޒިލްތަކަށް ދަތުރު ކުރަންކަން ފާހަގަކޮށް އެމްއެމްޕީއާރުސީން ބުނީ މި އެވޯޑާ އެކު އެންމެ ރައްކާތެރި އަދި މަގުބޫލު މަންޒިލްގެ ގޮތުގައި ރާއްޖެ ޕްރޮމޯޓްކުރަން އިތުރު ބާރެއް ލިބިގެން ގޮސްފައިވާ ކަމަށެވެ.\nމުޅި ދުނިޔެއަށް ކުރިމަތިވެފައިވާ ކޮވިޑް-19ގެ ބަލިމަޑުކަމުގެ ސަބަބުން ރާއްޖޭގެ ބޯޑަރު މިދިޔަ މާޗް މަހުން ފެށިގެން ޖުލައި މަހުގެ 15 އާ ހަމައަށް ބަންދުކުރި އެވެ. އެއާ އެކު ޓޫރިޒަމް އެކީ ހުއްޓުނެވެ. އެހެން ނަމަވެސް މިހާރު އަންނަނީ ޓޫރިޒަމް ކުރިއަރަމުންނެވެ.\nކޮވިޑަށް ފަހު ދުނިޔެއަށް އައި ބަދަލުތަކުގެ ސަބަބުން ރާއްޖެ ޕްރޮމޯޓް ކުރުމުގެ މަސައްކަތް ކުރަން ޖެހިފައި ވަނީ ޓިޖިޓަލް އެކި ވަސީލަތްތަކުގެ އެހީގައިކަން އެމްއެމްޕީއާރުސީއިން ވަނީ ފާހަގަކޮށްފަ އެވެ.\nއެހެން ނަމަވެސް، އެމްއެމްޕީއާރުސީން ބުނީ އާ ބަދަލުތަކާ އެކުވެސް އެކި ގައުމުތަކުގައި ތިބި އެޖެންޓުންނާއި ޕާޓްނަރުން އަދި ކަސްޓަމަރުންނާއެކު ރާއްޖެ ޕްރޮމޯޓް ކުރުމަށް ކުރާ މަސައްކަތް އެމްއެމްޕީއާރުސީން ހުއްޓާނުލާ ކަމަށެވެ. އެކަމުގެ ސަބަބުން، ރާއްޖޭގެ ފަތުރުވެރިކަމަށް ބޮޑެތި ކުރިއެރުންތަކެއް ލިބެމުން އަންނަ ކަމަށް ވެސް އެމްއެމްޕީއާރުސީން ފާހަގަކުރި އެވެ.\nމިދަނޑިވަޅުގައި ރާއްޖެ ޕްރޮމޯޓް ކުރުމުގައި އެންމެ ބޮޑު އަހަންމިއްޔަތުކަމެއް ދެނީ، ރާއްޖެއަކީ ވަކިވަކި ރަށްތަކެއްގެ ގޮތުގައި އުފެދިފައި އޮތުމުގެ ސަބަބުން ރައްކާތެރި ޗުއްޓީއަށް ހޭދަކުރެވޭނޭކަން ޓޫރިސްޓުންނަށް ބުނެދިނުމަށް ކަމަށެވެ. އަދި ޓޫރިސްޓުންގެ ރައްކަލަކަށް ރާއްޖެއިން އަޅާފައިވާ ފިޔަވަޅުތައް ބުނެދީ، ރާއްޖެ އަންނަން ތިބި ފަރާތްތަކަށް ރައްކާތެރިކަން ޔަގީންކޮށް ދިނުމަކީ ރާއްޖެ ޕްރޮމޯޝަންގައި މި ވަގުތު އެންމެ އިސްކަންދޭ ކަންތައް ކަމަށް ވެސް އެމްއެމްޕީއާރުސީން ބުންޏެވެ.\nމި އަހަރުގެ މިހާތަނަށް ވިޒިޓް މޯލްޑިވްސްއިން ވަނީ ރާއްޖެ އިޝްތިހާރުކުރުމަށް 22 މާކެޓެއްގައި 412 ހަރަކާތް ހިންގާފަ އެވެ. މީގެތެރެއިން 314 ހަރަކާތެެއް (އޮންލައިން އަދި އޮފްލައިން) ކުރިއަށް ގެންގޮސްފައިވަނީ ކޮވިޑްގެ ކާރިސާގެ ތެރޭގަ އެވެ. އޭގެ ތެރޭގައި ފެއާތަކުގައި ބައިވެރިވުމާއި، ވެބިނާ، ފެމް ޓްރިޕްސް، އޮންލައިން ރޯޑްޝޯ، އައުޓްޑޯ ކެމްޕެއިން އަދި ޑިޖިޓަލް ކެމްޕެއިންތައް ވެސް ހިމެނެ އެވެ.\nރިސޯޓުތަކުގެ ކުނި މޫދަށް އަޅާ މައްސަލަށް ހައްލު ހޯދަނީ\nމުވައްޒަފުންގެ މެދުގައި ބަލި އިތުރުވާތީ ސަމާލުވާން އެދެފި\n2 ހަފްތާ ތެރޭ އައި ޓޫރިސްޓުންގެ އަދަދު 40،000 އިން މައްޗަށް


20 mahah fahu Philippines ge school thah hulhuvaalaifi | ThePress\n20 މަހަށް ފަހު ޕިލިޕީންސްގެ ސްކޫލުތައް ހުޅުވާލައިފި\n18 November 2021, 22:20\nޕިލިޕީންސްގެ ސްކޫލެއްގައި ދަރިވަރުން ކޮވިޑުން ރައްކާތެރިވުމުގެ ފިޔަވަޅު އަޅަނީ\nކޮވިޑް-19އާ ގުޅިގެން 20 މަސް ދުވަހަށް ފިލިޕީންސްގެ ސްކޫލްތައް ބަންދުކޮށްފައި އޮތުމަށް ފަހު އަލުން ސްކޫލްތައް ހުޅުވާލައިފިއެވެ.\nސްކޫލްތައް ހުޅުވާލުމާއެކު އެތައް ހާސް ދަރިވަރުންނެއް ސްކޫލަށް އަލުން ދާންފަށާފައި ވާއިރު ކޮވިޑާ ގުޅިގެން އެގައުމަށް ބޮޑެތި ގެއްލުންތަކެއްވެ، ގިނަ ދަތިތަކަކާ ވަނީ ކުރިމަތި ވެފައެވެ. އެގޮތުން އެންމެ ބޮޑު އަސަރެއް ކޮށްފައި ވަނީ ތައުލީމީ ދާއިރާއަށެވެ. މި ބަލިމަޑުކަމުގެ ސަބަބުން 27 މިލިއަން ދަރިވަރުންގެ ތައުލީމަށް އޭގެ ނޭދެވޭ އަސަރު ކޮށްފައިވެއެވެ.\nދުވަސްތަކަކަށް ފަހު ކިޔެވުން އަލުން ފެށުނުއިރު ތައުލީމީ ދާއިރާއަށް ހިދުމަތް ކުރާ ފަރާތްތަކުން ފާހަގަ ކުރާ ގޮތުގައި ސްކޫލުތައް ހުޅުވިގެން ދާއިރު ދިމާވެގެންދާނެ އެންމެ ބޮޑު ގޮންޖެހުމަކަށް ވެގެންދާނީ ފިލާވަޅުތައް އިއާދަކުރުމެވެ.\nސްކޫލްތައް ހުޅުވާލި ނަމަވެސް އެގައުމުން ބުނެފައިވަނީ ދަށް ގްރޭޑްތަކަށް ސްކޫލް އޮންނާނީ އަޖުމަބެލުމަށް ހިންގާ ކްލާސްތަކެއްގައި ގޮތުގައެވެ. ސަބަބެއް ކަމަށް ބުނެފައިވަނީ އެއްފަހަރާ ސްކޫލްތައް ހުޅުވާލުމާއެކު އަންދާޒާ ކޮށްފައިވާ މިންވަރަށް ވުރެ އިތުރަށް ބަލި ފެތުރިގެން ހިނގައިދިއުމެވެ.\nއެގައުމުން ބުނީ އެހެން ވެއްޖެނަމަ އަލުން ސްކޫލްތައް ބަންދުކުރަން މަޖުބޫރު ވެގެން ދާނެ ކަމަށެވެ. ދުނިޔޭގައި އެންމެ ގިނަ ދުވަހަށް ސްކޫލްތައް ބަންދުކުރި ގައުމުތަކުގެ ތެރޭގައި އެގައުމު ހިމެނޭއިރު މިކަމާ ގުޅިގެން އެގައުމުގެ ރައީސް ރޮޑްރިގޯ ޑުޓާޓޭ ވިދާޅުވެފައި ވަނީ އެހެން ހުރިހާ ކަމަކާ އެއްޗަކަށް ވުރެ ވެސް ކިޔަވާ ކުދިންނަކީ އެގައުމަށް މުހިއްމު ބައެއް ކަމަށެވެ.\nއޭނާ ވިދާޅުވެފައިވަނީ ރައްޔިތުންގެ ހާލަތަށް ނުރައްކަލެއް އޮތް އެއްވެސް ކަމެއް ސަރުކާރުން ގަސްތުގައި ނުކުރާނެ ކަމަށެވެ. އަދި އަބަދުވެސް ސިއްހީ މާހިރުން ދެއްވާ ނަސޭހަތާ އެއްގޮތަށް އަމަލުކުރައްވާނެ ކަމަށް ވިދާޅުވިއެވެ.\nކޮވިޑް19 ފިލިޕީންސް ދުނިޔެ


Ras Online - ބިސްމިއަކީ އަލްޙަމްދުގެ އާޔަތެކެވެ. އައުލާވެގެންވަނީ ނަމާދުގައި ބިސްމި ބާރަށް ކިޔެވުމެވެ. (2)\nޙުސައިން ރަޝީދު އަޙުމަދު 8 މޭ 2021 - 23:15\n(5) މާތް ﷲ ރުއްސުންލެއްވި އަނަސްގެފާނުންގެ ކިބައިން ރިވާވެގެން ވެއެވެ. "سُئِلَ أَنَسٌ كَيْفَ كَانَتْ قِرَاءَةُ النَّبِيِّ صَلَّى اللَّهُ عَلَيْهِ وَسَلَّمَ فَقَالَ كَانَتْ مَدًّا ثُمَّ قَرَأَ بِسْمِ اللَّهِ الرَّحْمَنِ الرَّحِيمِ يَمُدُّ بِبِسْمِ اللَّهِ وَيَمُدُّ بِالرَّحْمَنِ وَيَمُدُّ بِالرَّحِيمِ" މާނައީ: رَسُولُ اللَّهِ ﷺ ކީރިތި ޤުރުއާން ކިޔަވާވިދާޅުވަނީ ކިހިނަކުންތޯ، މިފަދައިން މާތްﷲ ރުއްސުންލެއްވި އަނަސާއި ސުވާލުވެވުމުން، އެކަލޭގެފާނު ވިދާޅުވިއެވެ. އޭގައި ކީރިތި ރަސޫލާ މައްދުކުރަށްވައި ދަންމަވަތެވެ. ދެން އަނަސްގެފާނު މިފަދައިން بِسْمِ اللَّهِ الرَّحْمَنِ الرَّحِيمِ ތިލާވަތު ކުރަށްވާފައި ވިދާޅުވިއެވެ. މިގޮތަށް بِسْمِ اللَّهِ އަށް މައްދު ކުރަށްވަތެވެ. އަދި الرَّحْمَن އަށްވެސް މައްދު ކުރަށްވަތެވެ. އަދި الرَّحِيم އަށްވެސް މައްދުކުރަށްވަތެވެ.\n(6) އަދިވެސް މާތް ﷲ ރުއްސުންލެއްވި އިބްނު ޢައްބާސު ރިވާކުރައްވާފައި ވެއެވެ. "كَانَ النَّبِيُّ صَلَّى اللَّهُ عَلَيْهِ وَسَلَّمَ لاَ يَعْلَمُ خَتْمَ السُّورَةِ حَتَّى يَنْزِلَ بِسْمِ اللَّهِ الرَّحْمَنِ الرَّحِيمِ" މާނައީ: އެއްސޫރަތްނިމި އަނެއް ސޫރަތް ފެށޭތާގައި بِسْمِ اللَّهِ الرَّحْمَنِ الرَّحِيمِ މިއާޔަތް ބާވައި ލެއްވުމުން ނޫނީ އެސޫރަތް ނިމުނުކަމެއް رَسُولُ اللَّهِ ﷺއަށް އެނގިވަޑައި ނުގަންނަވަތެވެ.\n(7) އަދިވެސް މާތް ﷲ ރުއްސުންލެއްވި އިބްނު ޢައްބާސު ރިވާކުރައްވާފައި ވެއެވެ. އެކަލޭގެފާނު ވިދާޅުވެފައި ވެއެވެ. "أَنَّ النَّبِيَّ صَلَّى اللَّهُ عَلَيْهِ وَآلِهِ وَسَلَّمَ كَانَ إِذَا جَاءَهُ جِبْرِيلُ فَقَرَأَ بِسْمِ اللَّهِ الرَّحْمَنِ الرَّحِيمِ عَلِمَ أَنَّهَا سُورَةٌ " މާނައީ: رَسُولُ اللَّهِ ﷺގެ އަރިހަށް ޖިބްލީގެފާނު ވަޑައިގެން ބާވައިލެއްވޭ އާޔަތްތައް ތިލާވަތު ކުރަށްވާއިރު بِسْمِ اللَّهِ ވިދާޅުވެއްޖެނަމަ އެއީ ސޫރަތެއް ފެށުނީކަން އެކަލޭގެފާނަށް އެނގިވަޑައިގަންނަވަތެވެ.\n(8) އަދިވެސް ﷲ ރުއްސުންލެއްވި އިބްނި ޢައްބާސުގެ ކިބައިން ރިވާވެގެން ވެއެވެ. كَانَ الْمُسْلِمُونَ لاَ يَعْلَمُونَ اِنْقِضَاءَ السُّورَةِ حَتَّى يَنْزِلَ بِسْمِ اللَّهِ الرَّحْمَنِ الرَّحِيمِ މާނައީ: މުސްލިމުންނަށް ކީރިތިޤުރުއާނުގެ ސޫރަތެއް ނިމިއްޖެކަން އެނގެނީ بِسْمِ اللَّهِ الرَّحْمَنِ الرَّحِيمِ ބާވައިލެއްވުމަށް ފަހުއެވެ.\n(9) ދަންނަވަންތޯއެވެ؟ ބަޔާންވެދިޔަ އެއްވެސް ރިވާޔަތެއްގެ ޞައްޙަކަމާމެދު މުޙައްދިޘުންގެ މެދުގައި ކުޑަވެސް ދެބަސްވުމެއް އުފެދިފައި ނުވެއެވެ. އެހެންކަމުން މިރިވާޔަތްތަކަށް ބައްލަވައިގެން ސޫރަތުލް ފާތިޙާގެ އާޔަތެއް ކަމުގައި بِسْمِ اللَّهِ ހިމެނުއްވުމާއި އެސޫރަތް ފަށާއިރު بِسْمِ ކިއުމަކީ رَسُولُ اللَّهِ ﷺގެ އެތަކެއް ޞަޙާބީންނެއް ޤަބޫލު ކުރަށްވާ ކަމެކެވެ. އޭގެ ތެރޭގައި މާތް ﷲ ރުއްސުންލެއްވި އަބޫބަކުރުއް ޞިއްދީޤާއި ޢުމަރުލް ފާރޫޤާއި ޢުޘްމާނު އިބްނު ޢައްފާނާއި ޢަލިއްޔު އިބްނު އަބީ ޠާލިބާއި ޢައްމާރުބްނުު ޔާސިރާއި އުބައްޔުބްނު ކައުބާއި އިބްނު ޢުމަރާއި އިބްނު ޢައްބާސާއި އަބޫޤަތާދާއާއި އަބޫ ސަޢީދުލް ޚުދްރީއާއި އަނަސްބުނު މާލިކާއި އަބޫހުރައިރާއާއި ޢަބުދު ﷲ އިބްނި އައުފާއި ޝައްދާދުބްނު އައުސާއި ޢަބުދު ﷲ އިބްނު ޖަޢުފަރާއި ޢަބްދު ﷲ އިބްނުއް ޒުބައިރާއި ޙަސަން އިބްނު ޢަލީ އާއި އެނޫންވެސް އެތަކެއް ޞަޙާބީންނާއި ތާބިޢީ ބޭކަލުން ހިމެނި ވަޑައިގަންނަވައެވެ.\nއައުލާ ގޮތަކީ ބިސްމި ބާރަށް ކިޔެވުމެވެ.\nއަޑުހަރުކޮށް ކިޔަވާނަމާދުތަކުގައި ޤުރުއާން ބާރަށް ކިޔެވުމީ ސުއްނަތެކެވެ. އަދި ސިއްރުން ކިޔަވާ ނަމާދުގައި ޤުރުއާން ސިއްރުން ކިޔެވުމަކީވެސް ސުއްނަތެކެވެ. މިގޮތުން އަޑު ހަރުކޮށް ކިޔަވާއިރު އަލްޙަމްދުގެ އެހެން އާޔަތްތައް ކިޔަވާ ތަންތާގައި ބާރަށް ކިޔަވާ ފަދައިން ބިސްމި ބާރަށް ކިޔެވުމާއި ސިއްރުން ކިޔަވާ ތަންތާގައި ބިސްމިވެސް ސިއްރުން ކިޔެވުމަކީ ދަންނަބޭކަލުންގެ މެދުގައި ރައުޔު ތަފާތުވެފައިވާ މައްސަލައެކެވެ. މިއިން ކޮންމެ ގޮތަކީވެސް ސުއްނަތެއް ކަމާމެދަކު ޝައްކެއްނެތެވެ. އެއީ އެދެގޮތަށްވެސް ޙަދީޘުތަކުން ފެންނާން ހުރުމާއި، ޞަޙާބީންނާއި ތާބިޢީންނާއި ތަބުޢުއް ތާބިޢީންގެ ތެރޭގައިވެސް އެދެގޮތަށް ބުރަވެވަޑައިގަންނަވާ ދަންނަބޭކަލުން ތިއްބެވީތީއެވެ.\nދީނުގެ ޢިލްމުވެރިންގެ ތެރެއިން ބައެއް ޢިލްމުވެރިން އައުލާކަމަށް ބުރަވެ ވަޑައިގަންނަވަނީ ހުރިހާ ނަމާދެއްގައިވެސް ބިސްމި ސިއްރުން ކިޔެވުމެވެ. ހަރުއަޑުން ޤުރުއާން ކިޔެވޭ ނަމާދެއްކަމުގައި ވިއަސް ވެހެވެ. އަނެއްބައި ބޭކަލުން އައުލާކަމަށް ދެކެވަޑައިގަންނަވަނީ ހަރުއަޑުން ކިޔަވާ ނަމާދުގައި ބިސްމިވެސް ހަރުއަޑުން ކިޔެވުމަށެވެ. މިގޮތަށް ބާރަށް ބިސްމި ކިޔެވުމަކީ އަޞްޙާބުންނާއި ތާބިޢީންގެ ދުވަސްވަރުގައި މައްކާގެ އެންމެހައި ޢިލްމުވެރިންގެ މަޛްހަބެވެ. އަދި މަދީނާގެ ގިނަ ޢިލްމުވެރިންގެ މަޛްހަބުވެސް މެއެވެ.\nމީގެ އިތުރުން މާތް ﷲ ރުއްސުންލެއްވި މުޢާވިޔާ އިބްނު އަބީ ސުފިޔާނު މަދީނާއަށް ވަޑައިގެން ނަމާދުގައި އަލްޙަމްދުގައި بِسْمِ اللَّهِ ބާރަށް ވިދާޅުވެފައި ސޫރަތުގައި بِسْمِ ބާރަށް ވިދާޅު ނުވުމުން މުހާޖިރުންނާއި އަންޞާރުންގެ ތެރެއިން ޙާޟިރުވެ ތިއްބެވި ބޭކަލުން އެކަމަށް އިޢުތިރާޟު ކުރަށްވައި އަޑުއުފުއްލެވުމުން އެއަށްފަހުން ނަމާދު ކުރެއްވިއިރު މުޢާވިޔާ بِسْمِ ބާރަށް ވިދާޅުވުމުން އެކަމަށް ތާއީދު ކުރެއްވިހައި އަޞްހާބުން ހިމެނި ވަޑައިގަންނަވައެވެ.\n(10) މާތް ﷲ ރުއްސުންލެއްވި އަނަސް އިބްނު މާލިކުގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. بَيْنَمَا ذَاتَ يَوْمٍ بَيْنَ أَظْهُرِنَا يُرِيدُ النَّبِيَّ صَلَّى اللَّهُ عَلَيْهِ وَسَلَّمَ إِذْ أَغْفَى إِغْفَاءَةً ثُمَّ رَفَعَ رَأْسَهُ مُتَبَسِّمًا فَقُلْنَا لَهُ مَا أَضْحَكَكَ يَا رَسُولَ اللَّهِ قَالَ نَزَلَتْ عَلَيَّ آنِفًا سُورَةٌ بِسْمِ اللَّهِ الرَّحْمَنِ الرَّحِيمِ إِنَّا أَعْطَيْنَاكَ الْكَوْثَرَ فَصَلِّ لِرَبِّكَ وَانْحَرْ إِنَّ شَانِئَكَ هُوَ اْلأَبْتَرُ މާނައީ: އެއްފަހަރެއްގައި رَسُولُ اللَّهِ ﷺ ތިމަންމެންނާއެކު އިންނެވިއެވެ. އެހިނދު އެކަލޭގެފާނަށް ލޯފުޅު ލެއްޕެވޭގޮތްވިއެވެ. ދެން ކުއްލިއަކަށް ހިނިވަރުނަ ކުރަށްވަމުން އިސްތަށިފުޅު އުފުއްލެވިއެވެ. ތިމަންމެން ދެންނެވީމެވެ. އޭ ﷲގެ ރަސޫލާއެވެ! ތިޔަހާ ބޮޑަށް ހިނިވަރުނަ ކުރަށްވަނީ ކޮންސަބަބަކާ ހުރެތޯއެވެ؟ އިތުރު އެކަލޭގެފާނު ޙަދީޘު ކުރެއްވިއެވެ. ދެންމެދެންމެ ތިމަން ކަލޭގެފާނުންގެ މައްޗަށް ސޫރަތެއް ބާވައިލެއްވުނީއެވެ. އެއީ: بِسْمِ اللَّهِ الرَّحْمَنِ الرَّحِيمِ إِنَّا أَعْطَيْنَاكَ الْكَوْثَرَ فَصَلِّ لِرَبِّكَ وَانْحَرْ إِنَّ شَانِئَكَ هُوَ اْلأَبْتَرُ މިސޫރަތެވެ.\n(11) ބިސްމި ބާރަށް ކިއުމަށް ދެކެވަޑައިގަންނަވާ ބޭކަލުންގެ ތެރޭގައި ވަރަށް ގިނަ އަޞްޙާބު ބޭކަލުންގެ އިތުރުން ﷲ ރަޙުމަތްލެއްވި ތާބިޢިއްޔަ ބޭކަލުންގެ ތެރޭގައި އެރައުޔަށް ތާއީދު ކުރައްވާ ބޭކަލުން ވަރަށްވެސް ގިނައެވެ. އެބޭކަލުންގެ ތެރޭގައި މާތް ﷲ ރަޙްމަތް ލެއްވި ސަޢީދު އިބްނިލް މުސައްޔިބު އާއި ޠާއޫސު އާއި ޢަޠާ އާއި މުޖާހިދު އާއި ސަޢީދުބްނި ޖުބައިރު އާއި އިބްނި ސީރީން އާއި ޢިކްރިމާއާއި ޢަލިއްޔުބްނު ޙުސައިނުއާއި ސާލިމު އިބްނު ޢަބުދުﷲ އާއި މުޙައްމަދު އިބްނު މުންކަދިރު އާއި އަބޫބަކްރު އިބްނު މުޙައްމަދު އާއި މުޙައްމަދު އިބްނު ކަޢުބުއާއި ނާފިޢު މަވްލާ އިބްނު ޢުމަރު އާއި ޢުމަރު އިބްނު ޢަބުދުލް ޢަޒީޒު އާއި އަބުއްޝަހުނާ އާއި މަކްޙޫލާއި ޙަބީބު އިބްނު ޘާބިތު އާއި އައްޒުހުރީއާއި އަބޫޤަލާބާ އާއި ޢަލިއްޔު އިބްނު ޢަބުދުﷲ އިބްނު ޢައްބާސާާއި އަލްއަޒްރަޤު އިބްނު ޤައިސު އާއި ޢަބުދުﷲ އިބްނު މަޢުޤިލު ހިމެނި ވަޑައިގަންނަވައެވެ. އަދި ތަބުޢުއް ތާބިޢީންގެ ތެރެއިން ޢުބައިދުﷲ އިބްނި ޢުމަރުލް އަމުރީ އާއި އަލްޙަސަން އިބްނު ޒައިދު އާއި ޢަބުދުﷲ އިބްނު ހަސަނު އާއި ޒައިދުބްނި އަލިއްޔު އިބްނު ޙުސައިނު އާއި މުޙައްމަދު އިބްނު އުމަރް އިބްނި ޢަލީ އާއި އިބްނު ޢުބައްޔުއްޛިއުބު އާއި އައްލައިޘު އިބްނު ސަޢުދު އާއި އައްޝާފިޢީއާއި އިސްޙާޤު އިބްނު ރާހުވައިހި އާއި އެނޫންވެސް އެތަކެއް ޢިލްމުވެރިން ހިމެނި ވަޑައިގަންނަވައެވެ.\nބިސްމި ބާރަށް ކިއުމަށް ބުރަވެ ވަޑައިގަންނަވަމުން އައްޝައިޚު އަބޫ މުޙައްމަދު އަލްމަޤްދަސީ ވިދާޅުވެފައި ވެއެވެ. "اَلْجَهْرُ بِالْبَسْمَلَةِ هُوَ الَّذِى قَرَّرَهُ الأَئِمَّةُ الْحُفَّاظُ وَاخْتَارُوهُ وَصَنَّفُوا فِيهِ مِثْلُ مُحَمَّدِ بْنِ نَصْرٍ الْمَرُوزِى وَأَبِى بَكْرِ بْنِ خُزَيْمَةَ وَأَبِى حَاتِمِ بْنِ حِبَّانَ وَأَبِى الْحَسَنِ الدَّارِقُطْنِى وَأَبِى عَبْدِ اللَّهِ الْحَاكِمِ وَأَبِى بَكْرٍ الْبَيْهَقِى وَالْخَطِيبِ وَأَبِى عُمَرَ بْنِ عَبْدِ الْبَرِّ وَغَيْرِهِمْ رَحِمَهُمُ اللَّهُ" މާނައީ: ޙަދީޘު އިލްމުވެރީންގެ ތެރެއިން އިމާމުންނާއި ޙާފިޒުން ކަނޑައަޅުއްވައި ނިންމަވާ ފައިވަނީ بِسْمِ ބާރަށް ކިއުމަށެވެ. އެބޭކަލުން އެގޮތަށް ބުރަވެވަޑައިގަންނަވައި އެކަމަށް ތާއީދު ކުރަށްވައި އޭގެ މައްޗަށް ފޮތްތައް ލިއުއްވާފައި ވެއެވެ. އޭގެ ތެރޭގައި އެބޭކަލުންނަށް މާތް ﷲ ރަޙްމަތްލެއްވި އިމާމު مُحَمَّدِ بْنِ نَصْرِ الْمَرُوزِى އާއި ابْنُ خُزَيْمَة އާއި ابْنُ حِبَّان އާއި الدَّارُ قُطْنِى އާއި الْحَاكِم އާއި الْبَيْهَقِى އާއި الْخَطِيبُ الْبَغْدَادِي އާއި ابْنُ عَبْدِ الْبَرِّ އާއި މިނޫންވެސް އެތަކެއް އިމާމުވެރި ބޭކަލުންނެއް ހިމެނި ވަޑައިގަންނަވައެވެ.\nބިސްމިއާމެދު ގިނަ މުޙައްދިޘުންނާ ޤާރީވެރިންގެ ރައުޔު:\nالإِمَامُ الْبَيْهَقِى އެކަލޭގެފާނުންގެ ފޮތް كِتَابُ الْخِلاَفِيَّات ގައި އިމާމު جَعْفَرُ بْنُ مُحَمَّد ގެ ކިބައިން ނަޤުލު ކުރައްވާފައިވެއެވެ. އެކަލޭގެފާނު ވިދާޅުވިއެވެ. "أَجْمَعَ أَصْحَابُ مُحَمَّدٍ صَلَّى اللَّهُ عَلَيْهِ وَسَلَّمَ عَلَى جَهْرِ بِسْمِ اللَّهِ الرَّحْمَنِ الرَّحِيمِ" މާނައީ: ކީރިތި ރަސޫލާ މުޙައްމަދު ޢަލައިހިއް ސަލާމުގެ އަޞްޙާބުން ވަނީ بِسْمِ ބާރަށް ކިއުމުގެ މައްޗަށް އެއްބަސްވެ ވަޑައިގަންފައެވެ. އަދި މާތް ﷲ ރުއްސުންލެއްވި عِكْرِمَةގެ ކިބައިން الإِمَامُ الْخَطِيبُ ނަޤުލު ކުރައްވާފައި ވެއެވެ. "ހަމަކަށަވަރުން އެކަލޭގެފާނުން بِسْمِ ނުކިޔާ މީހެއްގެ ފަހަތުގައި ނަމާދު ނުކުރައްވަތެވެ." އަދިވެސް ކީރިތި ރަސޫލާގެ ކާފަ ދަރިކަލުން ޙުސައިންގެ ފާނުންގެ ކާފަދަރިކަލުން أَبُو جَعْفَرٍ مُحَمَّدُ بْنُ عَلِي الْبَاقِر ވިދާޅުވިއެވެ. "لاَيَنْبَغِى الصَّلاَة خَلْفَ مَن لاَّيَجْهَرُ" މާނައީ: ނަމާދުގައި ބިސްމި ބާރަށް ނުކިޔަވާ މީހެއްގެ ފަހަތުގައި ނަމާދުކުރުމީ އެންމެ ރަނގަޅުގޮތް ކަމުގައި ނުވެއެވެ. އިމާމު އަބޫ މުޙައްމަދު ވިދާޅުވެފައި ވެއެވެ. ޤިރާއަތްތަކުގެ އިމާމުންގެ ތެރެއިން ގިނަ ޤާރީވެރިބޭކަލުންގެ އަރިހުގައި بِسْمِ ނުކިއުމީ ހުއްދަކަމެއް ނޫނެވެ. އެބޭކަލުން ވިދާޅުވަނީ ސޫރަތް ފަށާއިރު بِسْمِ ކިއުމަށެވެ. އަދި بِسْمِ ކިޔަވާ އިރުގައިވެސް ނަމާދުގައްޔާއި ނަމާދުން ބޭރުގައި އެބެއިކަލުންގެ ކިބައިން ރިވާވެގެންވަނީ بِسْمِ ބާރަށް ކިއުމަށެވެ. އަދި ޤާރީވެެރިންގެ އަރިހުން ވަރަށްމަދު ރިވާޔަތެއް މެނުވީ بِسْمِ ސިއްރުން ކިއުމަށް އައިސްފައި ނުވެއެވެ. އެގޮތަށްވެސް އައިސްފައިވަނީ ހަމައެކަނި އިމާމު ޙަމްޒާގެ އަރިހުންނެވެ.


ބަރަހަނާ ތަޞްވީރު މުސްލިމުންނަށް "ނޯބަލް" އެއް ނޫން! ދަރިވަރުންނަށް އިޝްތިހާރުކުރަން ޓެކްސްޓް ފޮތުގަ ހިމެނީ ކީއްވެ؟\nއަންނަ އަހަރު ގްރޭޑް6ގައި ބޭނުންކުރާ ޓެކްސްޓް ފޮތެއްގައި "ނޯބަލް" ޕްރައިޒް ގެ ފޮޓޯ ހިމަނައިފިއެވެ. އެ އެ ފޮޓޯއިން ފެންނަނީ ޢައުރަ ނިވާ ނުކޮށް ބަރަހަނާއަށް ތިބި2ފިރިހެނުންނެވެ.\nބަރަހަނާ ދައްކައިދޭ އެއްވެސް ތަޞްވީރެއް މުސްލިމުންނަކަށް "ނޯބަލް" އެއް ނޫނެވެ. އެހެންކަމަށްވާއިރު ދުނިޔޭގެ ކިތަންމެ ގިނަ ބައަކު އެއަށް އިޙްތިރާމްކޮށް ޤަދަރު ކުރިނަމަވެސް މުސްލިމުން އެއަށް އިޙްތިރާމްކުރާކަށް ނުޖެހެއެވެ.\nސުވާލަކީ އެފަދަ ތަޞްވީރުތަކުގެ ފޮޓޯ ދަރިވަރުންގެ ޓެކްސްޓްފޮތުގައި ޝާއިޢުކޮށް ދަރިވަރުންނަށް އިޝްތިހާރުކުރަން ޖެހޭ ހެއްޔެވެ؟ ބަރަހަނާކޮށް އުޅުމަށް އެކަމުން ހިތްވަރު ނުދެވޭ ހެއްޔެވެ؟ މިފަގަ ކަންކަން މިކުރަނީ ހަމަ ދޮންމީހުން ބޭނުންވާހައި ގޮތަކަށް ޓެކްސްޓްފޮތްތައްވެސް ހަދައި އެމީހުން ބޭނުންވާ ކަންކަން ކުރަން ނޫން ހެއްޔެވެ؟\nމުސްލިމުންނަށް "ނޯބަލް" އީ ކީރިތި ޤުރްއާނެވެ. ކީރިތި ޤުރްއާނުގައި ވަނީ މިފަދަ ކަންކަން ނަހީ ކުރައްވަވައިފައެވެ. މިފޮތް ލިބިފައިވާ ދަރިވަރުންގެ ބެލެނިވެރިން އެ ފޮޓޯ ސެންސަރު ކުރައްވާފައި ނޫނީ ދަރިވަރުންނަށް ފޮތް ދެއްވަން ހެޔޮ ނުވާނެއެވެ!


ޕީ ޕީ އެމް ޝަރީއަތުގައި ރައީސް މައުމޫންގެ އެންމެހައި އިސްތިއުނާފްގެ ފުރުސަތުނިގުޅައިގަތުން ކުށްވެރިކޮށް، ރައީސް ޔާމީންގެ ނޭއްގާނީ އަމަލުތަކުގެ ޝިކާރައަށް އިތުރު ބަޔަކު ވުމުގެ ފުރުސަތު ނުދީ، އެންމެހައި ސިޔާސީ ޕާޓީތަކާއި ރައްޔިތުން އެކުގައި މަސައްކަތް ކުރުމަށް ގޮވާލުން | President Mohamed Nasheed\nޕްރޮގްރެސިވް ޕާޓީ އޮފް މޯލްޑިވްސް (ޕީ.ޕީ.އެމް) ގެ ހިންގުން އެޕާޓީގެ މުޝްތަޝާރާ ޙަވާލުކުރުމަށް ސިވިލްކޯޓުގެ ނަންބަރު 1586/Cv-C/2016 ޤަޟިއްޔާއިން ވަނީ ކަނޑައަޅާފައެވެ. ސިވިލް ކޯޓުގެ އެނިންމުން އެޕާޓީން އިސްތިއުނާފު ކުރުމަށާއި އަދި އެމައްސަލައަކީ އެޕާޓީގެ ރައީސްގެ މަސްލަޙަތު އޮތް މައްސަލައެއް ކަމަށް ވުމުން އެޕާޓީގެ ރައީސް ރައީސް އަލްއުސްތާޛް މައުމޫން ޢަބްދުލްޤައްޔޫމް އެމައްސަލަ އިސްތިއުނާފް ކުރެއްވުމަށް މަސައްކަތް ކުރައްވަމުން ގެންދަވަނިކޮށް، ސިވިލް ކޯޓަށް މައްސަލަ ހުށަހެޅުއްވި ރައްޔިތުންގެ މަޖިލީހުގެ ދެ މެންބަރުންގެ ތެރެއިން، ހުޅުދޫ ދާއިރާގެ މެންބަރު މުޙައްމަދު ޝާހިދުގެ ގާތް ބޭފުޅަކު މެދުވެރިކޮށް ސިވިލްކޯޓުގެ ނިންމުން ވަނީ ދިވެހިރާއްޖޭގެ ހައިކޯޓުގައި އިސްތިއުނާފު ކުރުވާފައެވެ. މިކަން މިގޮތަށް ކުރުމުގެ ބޭނުމެއް ކަމަށް މިއޮފީހަށް ޤަބޫލުކުރެވެނީ ސިވިލް ކޯޓުގެ ނިންމުން އިސްތިއުނާފް ކުރުމުގެ ޙަޤީޤީ ފުރުޞަތު އޮތް ފަރާތް ކަމަށްވާ ޕްރޮގްރެސިވް ޕާޓީ އޮފް މޯލްޑިވްސް (ޕީ.ޕީ.އެމް) އާއި އެޕާޓީގެ ރައީސް ރައީސް އަލްއުސްތާޛް މައުމޫން ޢަބްދުލްޤައްޔޫމަށް އިސްތިއުނާފް ކުރެއްވުމުގެ ޙައްޤު އަދި ފުރުޞަތު ގެއްލުވާލުމެވެ.\nކްރިމިނަލް ކޯޓުގް ކުރީގެ އިސްޤާޟީ ޢަބްދުﷲ މުޙައްމަދު ސިފައިންގެ ބެލުމުގެ ދަށަށް ގެންދިޔަ މައްސަލައިގައި ރައީސް މުޙައްމަދު ނަޝީދުގެ މައްޗަށް ކްރިމިނަލް ކޯޓުގައި ދަޢުވާ އުފުލައި އެކޯޓުގެ ނަންބަރު 132-Cr-C/2015 ޤަޟިއްޔާއިން ދައުލަތުން ބޭނުންވި ޙުކުމް ރައީސް މުޙައްމަދު ނަޝީދުގެ މައްޗަށް ކުރިއެވެ. އެހެންކަމުން، އެމައްސަލަ ދިވެހިރާއްޖޭގެ ހައިކޯޓުގައި އިސްތިއުނާފް ކުރެއްވުމުގެ ޙައްޤު އަދި ފުރުޞަތު ލިބިވަޑައިގަންނަވަން ޖެހޭ ފަރާތަކީ ރައީސް މުޙައްމަދު ނަޝީދު ކަމުގައިވިޔަސް، ރައީސް މުޙައްމަދު ނަޝީދަށް އެމައްސަލައިގެ ނިންމުން އިސްތިއުނާފް ކުރެއްވުމުގެ ފުރުޞަތު ދައުލަތުން ގެއްލުވާލައި، ދައުލަތުން އެމައްސަލަ ހައިކޯޓުގައި އިސްތިއުނާފް ކުރިއެވެ. އަދި ދައުލަތުން ހައިކޯޓަށް ހުށަހެޅި އިސްތިއުނާފް އެކޯޓުގެ ނަންބަރު HC-IC/2015/01 ޤަޟިއްޔާއިން ބަލައި ނިންމުމުން އެނިންމުމާދޭތެރޭ ރައީސް މުޙައްމަދު ނަޝީދު ހިތްހަމަ ޖެހިވަޑައިނުގަތް ކަމުގައިވިޔަސް، އަދި އެމައްސަލަ ދިވެހިރާއްޖޭގެ ސުޕްރީމް ކޯޓުގައި އިލްތިމާސް ކުރެއްވުމަށް އެމައްސަލަ ސުޕްރީމް ކޯޓަށް ހުށަހެޅުއްވި ނަމަވެސް، ރައީސް މުޙައްމަދު ނަޝީދު ހުށަހެޅުއްވި މައްސަލަ އެކޯޓުން ނުބައްލަވައި، ހައިކޯޓުގެ ނިންމުމާ ގުޅޭގޮތުން އަނެއްކާވެސް ދައުލަތުން ސުޕްރީމް ކޯޓަށްވެސް މައްސަލައެއް ހުށަހަޅައި ދައުލަތުން ބޭނުންވި ނިންމުން ސުޕްރީމް ކޯޓުން ނިންމައި ރައީސް މުޙައްމަދު ނަޝީދަށް ލިބިވަޑައިގެންފައިވާ އިސްތިއުނާފް ކުރުމުގެ ޙައްޤުންނާއި އިސްތިއުނާފުގެ ހުރިހާ މަރުހަލާ ތަކަކުން އެމަނިކުފާނު މަހުރޫމް ކުރިއެވެ.\nމިއަދު ފެނިގެން މިދަނީ، އިސްވެ ދެންނެވި މައްސަލައިގައި ރައީސް މުޙައްމަދު ނަޝީދުގެ މައްޗަށް ޝަރުޢީ ކޯޓުތައް މެދުވެރިކޮށް ސަރުކާރުން ޢަމަލުކުރި އުޞޫލުން ރައީސް އަލްއުސްތާޛް މައުމޫން ޢަބްދުލް ޤައްޔޫމްގެ މައްޗަށްވެސް ސަރުކާރާއި ޝަރުޢީ ކޯޓުތަކުން ޢަމަލުކުރަމުންދާ މަންޒަރެވެ. ރައީސް މައުމޫން ޢަބްދުލްޤައްޔޫމްގެ އެންމެހައި އިސްތިއުނާފީ ޙައްޤުތައް ޝަރުޢީ ކޯޓުތައް މެދުވެރިކޮށް ސަރުކާރުން ނިގުޅައިގަންނަ މަންޒަރެވެ. ރައީސް ޢަބްދުﷲ ޔާމީން އެގެންދަވަނީ، އެމަނިކުފާނު އެހިންގަވާ ކޮރަޕްޝަނާއި، ޖިނާޢީ އެހެނިހެން ބޮޑެތި ކުށްތަކާއި ދެކޮޅަށް ބަސްބުނާ އެންމެހައި ސިޔާސީ ފަރާތްތައް ނެތިކޮށްލުމަށް މަސައްކަތް ކުރައްވަމުންނެވެ. އަދި ޚިޔާލުފާޅުކުރުމާއި، އެއްވެ އުޅުމާއި، ސުލްޙަވެރި ސިޔާސީ ޙަރަކާތް ހިންގުމާއި، ގިނަ ޕާޓީ އެކުލެވޭ ސިޔާސީ ނިޒާމާއީ، ޑިމްކޮރެސީގެ އަސާސްތަކާއި، އިންސާނީ ޙައްޤުތައް މިރާއްޖެއިން އެކުގައި ފޮހެލުމަށް މަސައްކަތް ކުރައްވަމުންނެވެ. މިވަގުތަކީ، ރައީސް ޔާމީންގެ އެ ޢަމަލުތަކުގެ ސަބަބުން ރައްޔިތުންގެ ތެރެއިން އިތުރު ބަޔަކު ރައީސް ޔާމީންގެ ޝިކާރައަށްވެ ބޮޑެތި އަނިޔާތަކާ ކުރިމަތިލާންޖެހުމުގެ ކުރީން، ޤައުމީ މަސްލަޙަތު އިސްކޮށް، ރައީސް ޔާމީނަށާއި ރައީސް ޔާމީންގެ ސަރުކާރަށް ނޫނެކޭ ބުނެ އެޢަމަލުތައް ހުއްޓުވުމަށް ހުރިހާ ސިޔާސީ ޕާޓީތަކާއި ރައްޔިތުން އެކުގައި މަސައްކަތްކުރަންޖެހިފައިވާ ވަގުތުކަމުގައި ދަންނަވަމެވެ.\nOctober 23, 2016 / ހަބަރު


vnews - South Africa ge raees kamun Jacob Zuma isthiufaa dhevvaifi\nދެކުނު އެފްރިކާގެ ރައީސްކަމުން ޖޭކޮބް ޒޫމާ އިސްތިއުފާ ދެއްވައިފި\nދެކުނު އެފްރިކާގެ ރައީސްކަމުން މިރޭ އިސްތިއުފާ ދެއްވި ޖޭކޮބް ޒޫމާ - ފޮޓޯ: އޭ.އެފް.ޕީ\nދެކުނު އެފްރިކާގެ ރައީސްކަމުން ޖޭކޮބް ޒޫމާ އިސްތިއުފާ ދެއްވައިފިއެވެ.\nދެކުނު އެފްރިކާގެ ރައީސްކަމުން ޒޫމާ އިސްތިއުފާ މިދެއްވީ، މަގާމުން އިސްތިއުފާ ނުދެއްވައިފިނަމަ މައްސަލަ ޕާލަމެންޓަށް ގެންގޮސް، އިތުބާރުނެތްކަމަށް ފާސްކުރާނޭ ކަމަށް ވެރިކަންކުރާ އެފްރިކަން ނޭޝަނަލް ކޮންގްރެސްއިން އިންޒާރު ކުރުމުންނެވެ.\nވެރިކަންކުރާ އޭއެންސީގެ ނޭޝަނަލް އެގެޒެކެޓިވް ކޮމިޓީން އެންމެ ފުރަތަމަވެސް ނިންމީ ރައީސްކަމުން އިސްތިއުފާ ދެއްވުމަށް ޒޫމާއަށް ދެންނެވުމަށެވެ. އެކަމަށް ޒޫމާ އިންކާރު ކުރެއްވުމުން އެގްޒެކެޓިކް ކޮމިޓީން ދެން ނިންމީ، ޕާޓީގެ މެމްބަރުން އެކިއެކި މަގާމުތަކުން ވަކިކުރުމަށް އޮންނަ އުސޫލަށް އަމަލުކުރުމަށެވެ. އެއީ ރައީސް ޒޫމާ "ރީކޯލް" ކުރުމަށެވެ. އެހާލަތުގައި އޭއެންސީގެ މެމްބަރެއް ވެއްޖެއްޔާ އެ ހުންނެވި މަގާމަކުން އިސްތިއުފާ ދެއްވަންޖެހެއެވެ.\nޕާޓީން "ރީކޯލް" ކުރުމުން މިއަދު ގައުމާ މުޚާތަބު ކުރައްވާ ދެއްކެވި ދިގު ތަގްރީރުގައި ރައީސް ޒޫމާ ވިދާޅުވެފައިވަނީ އޭނާއާމެދު ކަންތައް ކުރެވިގެންދަނީ ވަރަށް ބޭއިންސާފުން ކަމަށެވެ. އޭނާ އެއްވެސް ކުށެއް ނުކުރައްވާ ކަމަށާއި، 2019 ވަނަ އަހަރު މަގާމުގެ މުއްދަތު ހަމަވާންދެން ރައީސްކަމުގައި ހުންނެވުމަށް ޕާޓީން ދެކޮޅު ހަދަނީ ކީއްވެގެންކަމެއް އެނގިވަޑައި ނުގަންނަވާ ކަމަށެވެ. އަދި ރައީސްކަމުން އިސްތިއުފާ ދެއްވުމަށް އިންކާރުވެސް ކުރެއްވިއެވެ.\nއެހެންނަމަވެސް، މައްސަލަ ޕާލަމެންޓަށް ހުށަހަޅައި އިތުބާރު ނެތްކަމަށް ފާސްކުރާނޭ ކަމަށް އޭއެންސީން އިންޒާރު ކުރުމުން ރައީސް ޒޫމާ މިރޭ އަލުންވަނީ ގައުމާ މުޚާތަބު ކުރައްވައި 30 މިނެޓްގެ ތަގްރީރެއް ދެއްވާފައެވެ.\n"ދެކުނު އެފްރިކާގެ ރައީސްކަމުގެ މަގާމުން މިވަގުތުން ފެށިގެން އިސްތިއުފާ ދެއްވުމަށް އަޅުގަނޑު ނިންމައިފިން. އަޅުގަނޑު ދެކުނު އެފްރިކާގެ ރައްޔިތުންނަށް ޚިދުމަތްކުރީ އަޅުގަނޑުގެ ގާބިލިއްޔަތު ތަންދިން އެންމެ މަތީ ދަރަޖައަށް" ގައުމާ މުޚާތަބު ކުރައްވަމުން ޒޫމާ ވިދާޅުވިއެވެ.\nދެކުނު އެފްރިކާގައި ވެރިކަންކުރާ އެފްރިކަން ނޭޝަނަލް ކޮންގްރެސް ޕާޓީގެ ރައީސްކަން 2007 ވަނަ އަހަރުން ފެށިގެން މިދިޔަ ޑިސެމްބަރުމަހާ ހަމައަށް ކުރައްވާފައިވަނީ ޖޭކޮބް ޒޫމާއެވެ. ޒޫމާ ގެންދަވަނީ 2009 ވަނަ އަހަރުން ފެށިގެން ދެކުނު އެފްރިކާގެ ރައީސްކަމުގެ މަގާމު ފުރުއްވަމުންނެވެ.\nޖޭކޮބް ޒޫމާގެ ވެރިކަން ދެކުނު އެފްރިކާ ތަޖުރިބާ ކޮށްފައިވަނީ އިގްތިސާދު ހީނަރުވެ، ކޮރަޕްޝަނާއި ފަސާދަ އާންމުވެފައިވާ ވެރިކަމެއްގެ ގޮތުގައެވެ. ޚުދު ރައީސް ޒޫމާއާ ދެކޮޅަށްވެސް ކޮރަޕްޝަންގެ އެތައް ތަހްގީގެއް މިހާރުވެސް ހިނގަމުން އެބަދެއެވެ.\nމިކަމާ ގުޅިގެން ދެކުނު އެފްރިކާ ރައްޔިތުންގެ މެދުގައި ވެރިކަންކުރާ ޕާޓީގެ މަގްބޫލްކަން ކުޑަވެ، ތަސައްވުރު ހަޑިވާން ފެށުމުން، ޕާޓީގެ ރައީސްކަމުން ޒޫމާ ދުރުކޮށް، އެ މަގާމަށް ނާއިބް ރައީސް ސައިރިލް ރާމަފޯސާ އިންތިޚާބު ކޮށްފައިވަނީ މިދިޔަ ޑިސެމްބަރުމަހުއެވެ.\nއޭ.އެން.ސީއަކީ، އެޕާޓީގެ ލީޑަރު އަދި ކުރީގެ ރައީސް ނޭލްސަން މަޑޭލާގެ ޒައާމަތުގެދަށުން ދެކުނު އެފްރިކާގައި އޮތް ނަސްލީ އިމްތިޔާޒުގެ ވެރިކަން 1994 ވަނަ އަހަރު ނިމުމަކަށް ގެނައި ޕާޓީއެވެ. އެއީ ދެކުނު އެފްރިކާގެ ރައްޔިތުން ވަރަށް ލޯބިވާ ޕާޓީއެކެވެ.\nދެކުނު އެފްރިކާގެ ޕާލަމެންޓްގެ އަޣުލަބިއްޔަތު އޮންނަނީ ވެރިކަންކުރާ އޭއެންސީއަށެވެ. ރައީސް ޒޫމާގެ އިތުބާރުނެތްކަމުގެ މައްސަލަ އިދިކޮޅު ފަރާތްތަކުން މީގެކުރިން އެތައްފަހަރަކު ޕާލަމެންޓަށް ހުށަހަޅާފައި ވެއެވެ. ނަމަވެސް ކާމިޔާބު ވެފައެއް ނުވެއެވެ.\nއެހެންކަމުން، އިދިކޮޅު ފަރާތްތަކުންވެސް ރައީސްކަމުން ޒޫމާ ދުރުކުރަން ބޭނުންވެފައި ތިބިއިރު، ވެރިކަން ކުރާ ޕާޓީން އެ މައްސަލަ ހުށަހެޅިނަމަ ޕާލަމެންޓު ތެރެއިން ޒޫމާ ދުރުކުރުން ވެގެންދިޔައީހީ ވަރަށް ފަސޭހަ ކަމަކަށެވެ.\nޚަބަރު ލިބޭގޮތުގައި ދެކުނު އެފްރިކާގެ ޕާލަމެންޓުން ބުރާސްފަތި ދުވަހު ނުވަތަ ހުކުރު ދުވަހު ރައީސްކަމަށް މިހާރު ނާއިބް ރައީސް ސައިރިލް ރާމަފޯސާ އިންތިޚާބު ކުރާނެއެވެ. އޭނާއަކީ ވެރިކަންކުރާ ޕާޓީގެ މިހާރުގެ ރައީސެވެ.\nދެކުނު އެފްރިކާގެ ރައީސްކަމުން ޖޭކޮބް ޒޫމާ އިސްތިއުފާ ދެއްވިއިރު، ނާއިބް ރައީސް ސައިރިލް ރާމަފޯސާއާއި ޒޫމާގެ ގުޅުންވެސް އޮތީ ވަރަށް ބޮޑަށް ހީނަރުވެފައެވެ.


Mudhaa order kureveyne portal eh launch koh Fahi Plaza in ves beynunvaa mudhaa geyah fonuvaidhenee - One Online\nފަހި ޕްލާޒާގެ "އީކޮމާސް ޕޯޓަލް"\nމުދާ އޯޑަރު ކުރެވޭނެ ޕޯޓަލެއް ތައާރަފުކޮށް، ފަހި ޕްލާޒާއިން ވެސް ބޭނުންވާ ތަކެތި ގެޔަށް ފޮނުވައިދެނީ\nމިހާރު ހަލުވިކަމާއި އެކު ފެތުރެމުންދާ ކޮވިިޑް19 އިތުރަށް ފެތުރުނަ ނުދިނުމަށްޓަކައި ހުޅުމާލޭގައި ހިންގަމުން އަންނަ ފަހި ޕްލާޒާއިން އޮންލައިންކޮށް ތަކެތި ގަތުމުން ގެއަށް ޑެލިވަރީ ކޮށްދޭ، "އޮންލަން ޕޯޓަލް"އެއް ތައާރަފުކޮށް މާދަމާއިން ފެށިގެން ހިދުމަތް ދޭން ނިންމައިފިއެވެ.\nފަހި ޕްލާޒާއިން ބުނީ މާދަމާ ހެނދުނު 08:00ގައި ރަސްމީކޮށް އިފްތިތާހުކުރުމަށް ނިންމާފައިވާ އެފިހާރައިގެ "އީކޮމާސް ޕޯޓަލް" http://shareefbe.online މެދުވެރިކޮށް 200 ރުފިޔާއަށް ވުރެ މަތީގެ އޯޑަރުތައް ނަގަމުންގެންދާނެކަމަށެވެ. އަދި ކޮންމެ ދުވަހަކު ހެނދުނު 08:00 އިން ރޭގަނޑު 12:00 އާ ހަމަޔަށް ހިދުމަތް ދިނުމަށް ނިންމާފައިވާކަށް ފަހި ޕްލާޒާއިން ބުންޏެވެ. މި ހިދުމަތް ދިނުމަށް ނިންމާފައިވަނީ ހުޅުމާލޭގައި ދިރިއުޅޭ ރައްޔިތުންނަށް އެކަންޏެވެ.\nފަހި ޕްލާޒާއިން ބުނީ މިހިދުމަތް ދޭން ނިންމި އެންމެ ބޮޑު ބޭނުމަކީ މިހާރު ދުނިޔޭގެ އެކި ކަންކޮޅުތަކުގައި ފެތުރެމުންދާ، ކޮވިޑް19 އިތުރަށް ފެތުރުނަ ނުދިނުމަށްޓަކައި ސަރުކާރުން އަޅާފައިވާ ފިޔަވަޅުތަކަށް އެއްބާރުލުން ދިނުމުގެ ގޮތުން ކަމަށެވެ.\nފަހި ޕްލާޒާގެ އޮފިޝަލަކު ވިދާޅުވީ ކޮންމެހެން ބޭނުންވާ އެންމެ މުހިއްމު ތަކެތި މިހާރުވެސް އޮންލައިން މެދުވެރިކޮށް ލިބޭނެ ކަމަށާއި އަދި އެ ހިދުމަތް އިތުރަށް ފުޅާކުރުމުގެ މަސައްކަތް ކުރަމުން އަންނަ ކަމަށެވެ. އެގޮތުން ކުރިއަށް އޮތްތާނގައި އާންމުންގެ ހިޔާލަށް ބަލައި އޮންލައިން ޑެލިވަރީގެ ހިދުމަތް 24 ގަޑި އިރަށް ބަދަލުކުރުމުގެ އިތުރުން 200 ރުފިޔާ އަށްވުރެ ދަށުގެ އޯޑަރުތައް ވެސް ޑެލިވަރީ ކުރުމަށް ނިންމާފައިވާ ކަމަށެވެ.\n"ކޮންމެހެން ބޭނުންވާ އެންމެ މުހިއްމު އައިޓަމްތައް މިހާރުވެސް އޮންލައިކޮށް އޯޑަރު ކުރެވޭނެ. އަދި އަޅުގަނޑުމެން އަންނަނީ ކޮންމެ ދުވަހަކުވެސް އައިޓަމްތައް އިތުރު ކުރަމުން. އިރާދުކުރެއްވިޔާ އަޅުގަނޑުމެންގެ އުއްމީދަކީ ރޯދަމަސް އަންނައިރު މިހިދުމަތް އިތުރަށް ފުރިހަމަ ކުރުން" ފަހި ޕްލާޒާގެ އޮފިޝަލު ބުންޏެވެ.\nފަހި ޕްލާޒާ އިން ބުނީ ހިދުމަތާ ގުޅޭ އިތުރު މައުލޫމާތު ބޭނުންވާ ފަރާތްތަކުން އެ މާޓުގެ ނަންބަރު 7370545 އަށް ގުޅުމުން މައުލޫމާތު ފޯރުކޮށްދޭނެ ކަމަށެވެ.\nފަހިމާޓުން އޮންލައިން އޯޑަރު ނެގުމުގެ މަސައްކަތް މާދަމާ ރަސްމީކޮށް ފެށުމަށް ނިންމާފައިވާއިރު ކޮވިޑް19 އިން އާންމުން ރައްކާތެރި ކުރުމުގެ ގޮތުން ހުޅުމާލެ ޑިވެލޮޕްމަންޓް ކޯޕަރޭޝަން (އެޗްޑީސީ)ން މިއަދުވަނީ ފިހާރަތަކުގެ ނަންބަރު ލިސްޓެއް އާންމުކޮށް، ފިހާރަތަކަށް ނުގޮސް މުދާ ގެޔަށް ޑެލިވާ ކޮށްދިނުމަށް އެދިފައެވެ.\nގުޅޭ ޓެގު ކޮރޯނާ ވައިރަސް ހުޅުމާލެ\nމިހާލަތުގައި ޖީޑީޕީ މައިނަސް ނުވަ ޕަސެންޓަށް ވެއްޓޭނެކަމަށް ލަފާ ކުރެވޭ: ގަވަރުނަރު\nމި އަހަރުގެ އުރީދޫ މަސްރޭސް ކެންސަލްކޮށްފި\nބޮޑުކަންނެލީގެ މަސްވެރީންގެ ހާލަތު ގޯހުން ގޯހަށް، އަގު 25ރ އަށް ވެއްޓުނު އިރު ފައިސާ ނުލިބޭތީ ފުރުން ދަތިވެއްޖެ\nމޫވެންޕިކް: ގޭގައި ތިއްބަވާ! އަޅުގަނޑުމެން އައިސްކްރީމް ގެއަށް ގެންގޮސްދޭނަން!


SunOnline: WC2018: Spain kolhah hat-trick hedhi fahun Ronaldo aa vaahakaeh nudhakkan: Isco\nސްޕެއިން ކޮޅަށް ހެޓްރިކް ހެދިފަހުން ރޮނާލްޑޯއާ ވާހަކައެއް ނުދައްކަން: އިސްކޯ\n4 ހަފްތާ 22 ގަޑި ކުރިން - 20 ޖޫން 2018 1\nވޯލްޑް ކަޕްގެ ގްރޫޕް ބީގައި ކުޅުނު ފުރަތަމަ މެޗުގައިވެސް ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ވަނީ ވަރުގަދަ ސްޕެއިން ކޮޅަށް ހެޓްރިކް ހަދައިފައެވެ.\nއެ މެޗު 3-3ގެ ނަތީޖާއަކުން ނިމިގެން ދިޔަ އިރު، އެންމެ ބޮޑު ކާމިޔާބީއެއް ލިބުނީ ރޮނާލްޑޯއަށެވެ. ރޮނާލްޑޯއަކީ ސްޕެއިންގެ ޓީމުގައި ތިބި ގިނަ ކުޅުންތެރިންތަކަކާއެކު ކްލަބް ފުޓުބޯޅަ ކުޅެމުންދާ ކުޅުންތެރިއެކެވެ. އެގޮތުން އިސްކޯއާއި ސާޖިއޯ ރާމޯސްގެ އިތުރުން ލޫކަސް ވަޒަކުއޭޒް ފަދަ ކުޅުންތެރިންނާއެކު ރޮނާލްޑޯވެސް ކުޅެމުން ދަނީ ރެއާލް މެޑްރިޑަށެވެ.\nރޮނާލްޑޯގެ ހެޓްރިކާ ގުޅިގެން އިސްކޯ ބުނެފައި ވަނީ ރޮނާލްޑޯގެ ވާހަކަ ނުދެއްކުމަށެވެ.\n"ރޮނާލްޑޯގެ ވާހަކަ ނުދައްކާ. ފުރަތަމަ މެޗުގައި ސްޕެއިން ކޮޅަށް ހެޓްރިކް ހެދިފަހުން އަހަރެން އޭނައާ ވާހަކައެއް ނުދައްކަން،" އިސްކޯ ބުންޏެވެ.\nއިސްކޯ ބުނީ ފުރަތަމަ މެޗުގައި ޕޯޗުގަލްއާ ދެކޮޅަށް ކުޅެން ޖެހުމަކީ ޓީމަށް ކުރިމަތިވި ބޮޑު ޗެލެއްޖެއް ކަމަށާއި، މިރޭގެ މެޗަށް ގިނަ ކަންކަން ރަނގަޅުވާނެ ކަމަށެވެ. ފުރަތަމަ މެޗުގައި ޓީމުގެ ކުޅުން ގޯސް ނޫން ކަމަށާއި، މިރޭގެ މެޗު ސްޕެއިންއަށް މުހިއްމު ކަމަށްވެސް އިސްކޯ ބުނެފައިވެއެވެ.\nއިސްކޯ ވަނީ ރޮނާލްޑޯގެ ހިލޭ ޖެހުމާ ގުޅިގެންވެސް ވާހަކަ ދައްކައިފައެވެ. އޭނާ ބުނެފައި ވަނީ ފަހަކަށް އައިސް ރޮނާލްޑޯއަށް ހިލޭ ޖެހުންތަކުން ގޯލް ޖެހުމުގެ ރޭޓް ވަރަށް ދަށް ނަމަވެސް އެރޭގެ މެޗުގައި ގޯލް ޖެހުނީ މެޗުގެ ކުރިން ޖެހި ދެ ގޯލާއެކު ލިބުނު ހިތްވަރުން ކަމަށެވެ.\nވޯލްޑް ކަޕް ގްރޫޕް ބީގެ ދެ މެޗު މިރޭ އޮންނާނެއެވެ. ހަވީރު 5:00ގައި އޮންނަ މެޗުގައި ޕޯޗުގަލްއާއި މޮރޮކޯ ވާދަކުރާ އިރު، މިރޭ 11:00ގެ މެޗުގައި ވާދަކުރާނީ ސްޕެއިންއާއި އިރާނެވެ.\nފުޓްބޯޅަ ކްރިސްޓިއާނޯ ރޮނާލްޑޯ އިސްކޯ ފީފާ ވޯލްޑް ކަޕް 2018\nވިކްޓަރީ ބަލިކޮށް، އީގަލްސްއަށް މުހިއްމު މޮޅެއް9ގަޑި 8 މިނެޓް ކުރިން\nބޭނުންވަނީ ހަޒާޑް މަޑުކުރުވަން: ސާރީ2މިނެޓް4ސިކުންތު ކުރިން\nފޯކައިދޫން ނިއުއަށް ވުރެ ސީރިއަސްކޮށް މެޗު ނެގި: އޮސްކާ 23 ގަޑި 56 މިނެޓް ކުރިން\nއެމްބާޕޭގެ ވޯލްޑް ކަޕް އިނާމް ފައިސާ އެއްކޮށް ހާއްސަ އެހީއަށް ބޭނުންވާ ކުދިންނަށް އެހީވުމަށް! 1 ދުވަސް5މިނެޓް ކުރިން


Civil Serventun Ge Agu Vazan Kurumakee Eh Muvahzzafunnah Libeyne Kuri Erumeh - Naib Raees - Vaguthu\nސިވިލް ސާވެންޓުންގެ އަގުވަޒަން ކުރުމަކީ އެ މުވައްޒަފުންނަށް ލިބޭނެ ކުރިއެރުމެއް - ނައިބް ރައީސް\nނައިބު ރައީސް އަބްދުﷲ ޖިހާދު - ފޮޓޯ: ރައީސް އޮފީސް\nސިވިލް ސަރވިސްގެ ޚިދުމަތުގައި ތިބި މުވައްޒަފުންގެ މަސައްކަތުގެ އަގު ވަޒަންކުރުމަކީ، އެ މުވައްޒަފުންގެ މަސައްކަތަށް ލިބޭނެ އިތުރު ކުރިއެރުމެއް ކަމަށް ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ، މިއަދު ހެނދުނު ދަރުބާރުގޭގައި ބޭއްވެވި "ސިވިލް ސަރވިސް ކޮންފަރެންސް 2018" ފެށްޓެވުމުގެ ރަސްމިއްޔާތުގައި ވާހަކަފުޅު ދައްކަވަމުންނެވެ.\nމި ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ދެއްކެވި ވާހަކަފުޅުގައި ރާއްޖެފަދަ ކުދިކުދި ޖަޒީރާތަކަކުން އުފެދިފައިވާ ޤައުމެއްގައި، ރައްޔިތުން ބޭނުންވާ މިންވަރަށް ޚިދުމަތް ދިނުމަކީ ބޮޑެތި ގޮންޖެހުންތަކެއް ހުރިކަމެއްކަމަށާއި، ބަވަނަވަމުން މިދާ ދުނިޔޭގައި، ޒަމާނީ ޓެކްނޮލޮޖީ ބޭނުންކޮށްގެން ރައްޔިތުންނަށް އެންމެ ފުރިހަމަ ޚިދުމަތެއް ދިނުމަށް ސިވިލް ސަރވިސްއިން އަބަދުވެސް މަސައްކަތް ކުރަންޖެހޭ ކަމަށެވެ.\nސިވިލް ސަރވިސްގެ ޚިދުމަތް ލިބިގަންނަ ރައްޔިތުންގެ ފަރާތުން އެންމެ ބޮޑަށް އިވެމުންދާ ޝަކުވާތަކުގެ މައްޗަށް އަލިއަޅުއްވާލައްވަމުން ނައިބު ރައީސް ވިދާޅުވީ ސިވިލް ސަރވިސްގެ ޚިދުމަތުގެ ފެންވަރު ރަނގަޅު ކުރެވޭނެ އެންމެ ބޮޑު އެއް އަސާސަކީ، ޚިދުމަތާ ގުޅޭ މީހުންގެ ފެންވަރު ރަނގަޅުކުރުން ކަމުގައެވެ.\nމިގޮތުން، މަސައްކަތަށް އެކަށޭނަ، ހުނަރު ހުރި، އެންމެ ޤާބިލު ފަރާތްތަކަށް ވަޒީފާ ހަމަޖެހިގެން ދިޔުން ނުވަތަ "ކޮމްޕީޓެންސީ ބޭސްޑް ރެކްރޫޓްމަންޓް" ނިޒާމެއްގެ ދަށުން ވަޒީފާތަކަށް ބޭނުންވާ މީހުން ޢައްޔަން ކުރެވިގެން ދިއުމަކީ މުހިންމު ކަމެއް ކަމުގައި އެމަނިކުފާނު ވިދާޅުވިއެވެ.\nއަދި ރާއްޖޭގެ ކޮންމެ ރަށެއްގެ ރައްޔިތުންނަށް ސަރުކާރުން ފޯރުކޮށްދޭންޖެހޭ ޚިދުމަތްތައް ފޯރުކޮށްދިނުމުގައި، އެންމެ ބޮޑަށް ބޭނުންކުރެވިދާނެ އެއްޗަކީ ޓެކޮނޮލޮޖީކަން އެމަނިކުފާނު ފާހަގަކުރެއްވިއެވެ. އަދި ސިވިލް ސަރވިސްގެ ޚިދުމަތް ފޯރުކޮށްދިނުމުގައިވެސް ބަލަންވީ، ޓެކްނޮލޮޖީގެ ބޭނުންހިފައި، ކަރުދާސް ވީހާވެސް މަދުކޮށް، ޢާންމު ރައްޔިތުންނާ ވީހާވެސް ގާތުން ޚިދުމަތް ފޯރުކޮށްދިނުމަށްކަމުގައި އެމަނިކުފާނު ވިދާޅުވިއެވެ.\nއަދި ސިވިލް ސަރވިސް މުވައްޒަފުންނަކީ، ރައްޔިތުންނަށް ހިދުމަތްކޮށްދެން ތިބި ބައެއް ކަމަށާއި ރާއްޖޭގައި އެތަކެއް ފިކުރެއް އޮތް އިރު ހިދުމަތް ދިނުމުގައި އެ ހިދުމަތް ރައްޔިތުމީހާއަށް ފީރުކޮށްދިނުމަށް ބުރޫ އަރާ ފަދަ އެއްވެސް ކަމެއް މުވައްޒަފުން ކޮށްގެން ނުވާނެ ކަމުގައި އެމަނިކުފާނު ވިދާޅުވިއެވެ، އަދި އޮފީސްތަކުގެ ތެރޭގައި ބައިބައިވުން އުފައްދައި، މަސައްކަތުގެ މާހައުލު ކިލަނބުކޮށް ހަދާ މުވައްޒަފުންނާމެދު ފިޔަވަޅު އަޅަންޖެހޭކަމުގައި އެމަނިކުފާނު ވަނީ ވިދާޅުވެފައެވެ.\nރައްޔިތުންނާއި މެދު ނުވިސްނާ ބަޔަކަށް މަޖިލީހުން ޖާގަ ނުދެއްވާތި - ނައިބު ރައީސް\nމޫނު ބުރުގާ އެޅުން ހުއްދަވާ ގޮތައް ސިވިލް ސާވިސް ކޮމިޝަނުން ޤަވައިދު މާނަކޮށްފި\nއިސްލާހުގެ މަގަށް ރައްޔިތުން ފެއްޓި ދަތުރު އަދި ނުނިމޭ - ނައިބް ރައީސް\nއޭޕްރީލް 14, 2018 14:03